
Beskou die saak kalm- 


uit u gesin se oogpunt. 


Is u gesin ook so onbekommerd en rustig? 


AVBOB se omvattende gesinsversekering bied die beste en 
eenvoudigste vorm van voorsorg. Dit verseker landswye diens van gehalte 
en stabiele waarde. Ons 50 jaar van ondervinding is u waarborg. 


Ons beskou die saak kalm — uit u oogpunt. 


AUYBY 


'n Hand van versekering 


EE TEITE REEL IE 

ONS GROEN ERFENIS 
en 


ONS GELOOF 


Dit is heel moontlik dat die opskrif bo hierdie ar- 
tikel die vraag sal uitlok: Maar wat het ons geloof 
nou te doen met ons groen erfenis? Die owerheid 
het tog met die bepaling van 'n dag om as volk aan- 
dag te gee aan ons erfenis van groen bome en plan- 
te en groen velde geen doel gehad om die geloof 
hiermee te verbind nie. Dit gaan tog om aardse dinge 
en nie om God nie? Die geloof is tog 'n vertikale 
saak, terwyl ons groen erfenis aandag vra vir die 
dinge hierbenede? 

So is dit, die geloof is 'n vertikale saak, ja, in die 
eerste plek 'n vertikale saak, maar nie alleen verti- 
kaal nie. Dit bepaal wel eers ons verhouding teen- 
oor die God en Vader van onse Here Jesus Christus, 
maar dan is dit verder bepalend vir ons verhouding 
ten opsigte van ons medemens, maar ook die diere 
en die plante, met een woord teenoor al die geska- 
pene. Die vertikale verhouding is dus van beslissen- 
de invloed op ons horisontale verhoudings. Eerbied 
tot God dwing by ons af eerbied vir al die geskapene 
uit die hand van God, vir die mens en dier en plant. 
Hy wat God liefhet uit geheel sy hart kan nie sy 
naaste haat en die res van alles wat God gemaak 
het, verag nie. Hy sal uit liefde tot God en in gehoor- 
saamheid aan die gebod van sy God sy dier sê lief- 
hê, dat hy op die sabbat die kalf, wat in die put geval 
het sal uithaal. 

Sy Heer en Heiland het liefde betoon vir die voëls 
van die hemel en vir die lelies van die veld. Hoe kan 
hy dan, vrygemaak deur sy Verlosser en Heer, 
wreed en onmenslik optree teenoor die geskapene 
uit die hand van God? 

Die konsiderasie van die gelowige teenoor mens 
en dier gaan egter verder as die mens en die dier. 
Dit raak ook die plante en alle dinge wat God ge- 
formeer het. Is hulle almal dan nie deur God geska- 
pe tot eer van sy Naam en tot nut van die mens nie? 
Sê die Woord dan nie: ,,Die hemele vertel die eer 
van God en die uitspansel verkondig die werk van 
sy hande?” (Ps. 19:2). Staan daar nie: Die heuwels 
breek uit in gejubel en die bome klap in hulle hande 
(Jes. BB:12) tot eer van die grote Skepper van die 
heelal nie? In die boek Genesis (1:28, 29) word tog 

] Blaai om 

ONS GROEN ERFENIS 
EN ONS GELOOF 


CO] Vervolg van vorige bladsy 


uitdruklik geleer dat die mens die aarde moet on- 
derwerp en daaroor heers, oor die visse en die voëls 
en oor al die diere, en dat die plante wat saad gee 
en die bome wat vrugte dra aan die mens tot voedsel 
gegee is. 

Die mens mag oor dit alles heers, maar nêrens 
word geleer, dat hy daaroor mag tiranniseer nie. Hy 
mag dit nie uitbuit en verniel, verwoes en willekeu- 
rig uitroei nie. Hierdie ,wreedhede' lê in een lyn met 
dood en duiwel. 


Roofbou, uitputting van die grond, oorbeweiding, 
verspoeling, slote en woestyne is op die langduur 
almal daar as gevolg van die verkeerde verhouding 
teenoor alles wat God gemaak het. Dit is die resul- 
taat van die hebsug en eiegeregtigheid van die mens, 
wat nie vra: Wat verwag God van my ten opsigte 


van al die geskapene nie, maar net wat is tot my 
nut en my genot? Dit alleen is vir die mens, wat 
losgeraak het van God, wat tel. Daarom sal hy met 
'n alluviale diamantdelwery die aarde ontsier, onder- 
stebo keer en dit met al sy verkreë rykdom daarna 
net so laat lê. Daarom sal hy, soos dit gebeur het 
met Uhuru in Oos-Afrika, jag vir die wrede genot en 
diere verwond, hulle haksening afkap en hulle dan 
net so laat omkom aan bloedverlies, pyn en honger. 
En daarom het hy geen respek en geen bewondering 
vir 'n pragtige bos of vir 'n mooi boom nie. Hy sal 
die byl daarin sit sonder enige konsiderasie vir die 
skoonheid van die skepping van God. 


Ons groen erfenis hét te doen met ons geloof, 
die geloof in Hom wat alles deur sy almag daar ge- 
stel het en van wie se werk geld: ,,Toe sien God al 
ia é gemaak het en — dit was baie goed.” (Gen. 

Laat die gelowige Christen 'n voorbeeld wees vir 
die res van die bevolking in die bewaring van ons 
groen erfenis. 


Joh. Dreyer. 








Die Nood van die Mens 


Skriflesing: Matt. 14:14-36. 


Matt. 14:20: ,En almal het geëet 
en versadig geword.” 


Matt. 14:32: ,Daarop klim hulle in 
die skuit en die wind het gaan 1ê.” 


Daar word vandag baie gepraat oor 
die mens van ons tyd se nood en be- 
hoeftes, sy regte as mens en SY Vry- 
heid. Die mens en sy behoeftes en be- 
geertes, sy emosies en sy vryheid en 
regte het die belangrikste en allesoor- 
heersende geword. Daarmee saam het 
die mens se sug en strewe na steeds 
meer en meer; na groter weelde en 
gemaak, na meer aansien en krag hom 
in die greep van materialisme laat 
beland. 


As ons so na die mens van vandag 
se gesindheid en lewensbeskouing kyk, 
dan kan ons sien wat die mens as sy 
grootste nood en behoefte beskou. Dan 
sien ons hoe die mens dink dat sy 
aardse behoeftes, die versorging van 
sy lewe, die strewe na besittings en 
kommerlose bestaan, die mag en sta- 
tus wat geld meebring, die sogenaam- 
de vryheid en menseregte — dat al 
hierdie dinge die enigste is wat in 
hierdie lewe van belang is en al waar- 
aan hy behoefte het. 


Wanneer ons egter na ons teksverse 
en die gebeure daaromheen kyk, dan 
bring dit vir ons ander insigte en sien 
ons wat die mens se grootste nood en 
diepste behoefte is. 


,En almal het geëet en versadig 
geword.” 


,Daarop klim hulle in die skuit en 
die wind het gaan lê.” 





DS. J. P. J. WAGENAAR 





Hierdie twee verse verteenwoordig 
twee baie bekende voorvalle uit die 
lewe van Jesus Christus, naamlik die 
eerste vermeerdering van die brode 
en Jesus se wandeling op die see. Op 
die oog af lyk dit of hierdie twee 
voorvalle niks met mekaar te make 
het nie en tog vind hulle noue aan- 
sluiting by mekaar en moet ons hulle 
eintlik gesamentlik behandel. Die mid- 
dag laat het die vermeerdering van 
die brode plaasgevind en dieselfde 
aand Jesus se wandeling op die see. 


Kom ons kyk dan eers na die ver- 
meerdering van die brode en die be- 
tekenis daarvan. Dit is pas na die ont- 
hoofding van Johannes die Doper en 
Jesus en sy dissipels vertrek in `n 
skuit na die oostelike oewer van die 
See van Galilea. Daar wag `n gewel- 
dige groot skare vir Jesus in: 5000 
manne afgesien van die vroue en kin- 
ders. Dit is reeds laat in die dag en 
die tyd van die hoofmaaltyd van die 
dag. 

Op Jesus se bevel dat die dissipels 
aan die mense voedsel moet verskaf 

wys Filippus daarop dat hulle met 
tweehonderd pennings het en dit is 
heeltemal ontoereikend om daarmee 
vir die magtige skare voedsel te gaan 
koop. Dan hoor ons van die wonder- 
werk wat Jesus hier verrig. Met vyf 
garsbrode en twee visse voed Hy die 
geweldige skare wat daar langs die 
see op die gras sit en dan is daar nog 
twaalf mandjies met brokstukke oor 
— sprekend van die oorvloed van die 
genade en versorging van God. Dit 
gaan dus daarom dat Jesus hier voor- 
sien in die daaglikse aardse lewensbe- 
hoefte van die mens. Die noodtoe- 
stand wat daar ontstaan het, het Hy 
opgehef. Maar tog kan ons ook meer 
en 'n groter betekenis in hierdie daad 
van Jesus sien. Dit is opvallend dat 
Jesus se handeling hier ooreenstem 
met drie ander geleenthede wat later 
plaasgevind het waar Hy ook saam 
met mense 'n maaltyd gehou het. Dit 
is by die tweede vermeerdering van 
die brode, die maaltyd saam met die 
Emmausgangers en by die instelling 
van die heilige nagmaal. By al hierdie 
geleenthede neem Jesus die brood 
en dank dan. waarop Hy die brood 
breek en aan die mense gee om te eet. 
Die vier sleutelwoorde: neem, dank, 
breek en gee kom dus by al vier die 
geleenthede voor. Ons sou daarom kon 


C] Na volgende bladsy 











sê dat Jesus hiermee ook heenwys na 
die eindtyd, die volmaaktheid wat wag 
in die koninkryk van God. Die heil en 
heerlikheid van die eindtyd word dik- 
wels met die beeld van 'n maaltyd be- 
skryf. So lees ons byvoorbeeld in die 
boek Openbaring van die maaltyd van 
die Lam. 

So wil Jesus dan deur hierdie won- 
derdaad hulle oproep tot die geloof 
in Hom wat hulle kan lei tot die salig- 
heid en heerlikheid van sy koninkryk. 

Maar — en dit is van belang — wat 
is nou die reaksie van die mense wat 
gevoed is. Toe hulle hierdie wonder- 
teken sien het hulle entoesiasties bely: 
Hy is waarlik die profeet wat in die 
wêreld sou kom.” Juis in hierdie tyd 
was daar `n smeulende opstand teen 
Herodes. Daarom wil hulle nou vir 
Jesus neem en Hom met geweld tot 
hul koning maak. Dan is hulle ter- 
selfdertyd verlos van die Romeinse 
onderdrukking. Ons kan hierdie reak- 
sie van die skare goed begryp omdat 
dit so dikwels waar is dat wie die 
brood verskaf die skare aan sy kant 
kry. 

So iemand wil hulle graag as koning 
hé. Iemand wat op wonderbaarlike 
wyse aan hulle voedsel kan verskaf; 
iemand wat maklik in hul aardse be- 
hoeftes kan voorsien; iemand wat sal 
sorg dat hulle geen gebreke ly nie 
maar 'n oorvloed van alles sal geniet. 
In hulle broodnood het Hy voorsien 
en daarom was Hy `n held in hulle oë. 
Hul aardse behoeftes het Hy bevre- 
dig en gemak en geluk kan hulle van 
Hom verkry. Daarom wou hulle Hom 
hul koning maak. 

Dan hoor ons Jesus se reaksie. Hy 
stuur die skare weg en dwing die 
dissipels om in die skuit te klim en 
na die oorkant te vaar. Hy wil alleen 
wees en soek in die aand die eensaam- 
heid van die berg op om te gaan bid. 


Hulle het sy daad so verkeerd ver- 
tolk. Dit het hulle nie tot geloof gelei 
nie. Hulle het die klem na hulself en 
hulle behoeftes verskuif. Hul eie voor- 
deel, eie geluk, eie gemak, eie aardse 
behoeftes en nood was vir hulle die 
belangrikste en allesoorheersende. 


Daardie selfde aand vind die tweede 
voorval plaas. Waar die dissipels daar 
op die see vaar is hulle in die nood. 
'n Geweldige storm woed op die 
donker see. Die wind is teen hulle 
sodat hulle nie kan koers hou nie. 
Hulle word geteister deur die golwe 
wat dreig om hulle en hul boot te 
verwoes. Vreesbevange klou hulle aan 
hul boot vas. En dan gebeur die twee- 
de wonder. In die vierde nagwaak — 
tussen 3 en 6-uur — kom Jesus na 
hulle al wandelende op die see. In 
die krag van sy goddelike majesteit 
gaan Hy oor die water. Eers sien 
hulle Hom aan vir 'n spook maar 
Jesus stel hulle gerus: ,,Dit is Ek, 
moenie vrees nie.” Op `n uitdaging 


van die impulsiewe Petrus, laat Jesus 
hom toe om op die water na Hom 
te loop. 

Dan vind die tweede deel van ons 
teksvers plaas: ,Daarop klim hulle in 
die skuit en die wind gaan lê. Die 
vrese van die dissipels word verdryf 
deur die kalmte wat Jesus se teen- 
woordigheid by hulle meebring. Daar- 
om val hulle in eerbied voor Hom 
neer en bely: ,,Waarlik, U is die Seun 
van God.” So toon Jesus aan sy dis- 
sipels wat die werklike doel van sy 
koms na die aarde is in teenstelling 
met die opvatting van die skare wat 
brood geëet en versadig geword het. 

Hy loop op die onstuimige see met 
sy verwoede golwe na hulle toe. Die 
see is volgens die Joodse denkwyse 
die beeld en simbool van die dood. Ons 
lees in Openbaring 21 dat aan die 
einde van die dae die see nie meer 
daar sal wees nie want die mag van 
die sonde en die dood is oorwin deur 
die verlossingswerk van Jesus Chris- 
tus. En nou loop Hy oor die verwoede 
see as teken dat Hy die Oorwinnaar 
is oor die sonde en die dood. 

Hy wys vir hulle hier wat die groot- 
ste behoefte van elke mens is. Dit 
is nie om die mens op die voorgrond 
te stel nie; nie om broodgebrek te 
ly nie; nie om te smag na aardse 
oorvloed en welsyn nie; nie `n kom- 
merlose en gemaklike bestaan in aan- 
Sien en aardse vreugde nie. 


Nou besef hulle dat die grootste 
en diepste behoefte en nood van die 
mens Jesus Christus se nabyheid is; 
sy liefde; sy versorging en boweal — 
sy verlossing. En daarom, as Hy by 
hulle in die skuit is bedaar die storm, 
die gevare wyk en hulle lewens is 
gered. In die kalm oorwonne waters 
vaar die groep dankbare manne na 
hul veilige bestemming. 


Vir die mens van vandag is daar 
in hierdie twee wonderdade van Jesus 
`n belangrike les. Veral omdat in hier- 
die tyd alles sentreer rondom die 
mens en sy behoeftes en begeertes. 
In hierdie tyd van humanisme en ma- 
terialisme waar wêreldmoondhede aan 
die mens die sogenaamde perfekte 
gemeenskap aanbied, waar daar ge- 
skreeu word na sogenaamde mense- 
regte en die vryheid van die mens, 
waar selfs kerke en kerkleiers en kerk- 
organisasies die evangelie van verlos- 
sing deur Jesus Christus vervlak tot `n 
sosiale boodskap, waar die mens se 
aardse posisie hom daartoe bring om 
vir hom `n teologie te skep om by sy 
aardse toestand te pas soos 'n Swart 
Teologie en Teologie van die Rewolu- 
sie — jn hierdie tyd het die mens 
weer deel geword van die skare daar 
langs die See van Galilea. 


En tog wys Jesus ons dat die groot- 
ste nood van die mens — die nood 
wat in die ewige dood eindig — die 





nood van Godverlatenheid is. Die wê- 
reld is van God verlate omdat die 
mens weens sy sonde met God ge- 
breek het en sonder Hom sy eie heil 
en aardse geluk wil bewerkstellig. 
Soos Jesus die storm laat stil word 
het, en die vreesbevange manne tot 
veiligheid gelei het, so het Jesus 
Christus aan die kruis van Golgota 
tot ons gekom om ons uit die sonde 
en die dood tot die veiligheid van sy 
koninkryk te lei. — AMEN. 





VAKANSIEWOONSTELLE 
WARMBAD 





Keurige vakansieverblyf vlak- 
by die Minerale Bad. Verskil 
lende tipe woonstelle (2 tot 
7 beddens) elk met badka- 
mer, kombuis, oop Stoep en 
gratis motorafdak; grasperke 
en  braaivleisplekke. Woon- 
stelle daagliks skoongemaak. 
Besonder lae buitenseisoen- 
tarief. Toerusting: Beste ge- 
halte meubels; ingeboude kle- 
rekaste en kombuiseenhede; 
elektriese stowe, ketels en ys- 


kaste; beddegoed, kookge- 
reedskap en eetgerei word 
volledig voorsien. Brosjure 


gratis beskikbaar. 


SPA-VISTA 
VAKANSIEWOONSTELLE 
Voortrekkerstraat 65, 
Telefoon 535, Warmbad, Tvl. 














TENDERS GEVRA VIR: 
1957 MANNBORG TRAPORREL 


Tender sluitingsdatum: 
31 Oktober 1973. 





Te besigtig: 


J. Claassen, 
Perseel 84, 
Rust-der-Winter. 

DIE BOODSKAP 
VAN DIE 


RE RYE HA Ë 
de ioaeddt. | 
gele de ie ke 
i gear dad ae 





Twee kernbegrippe in die prediking 
van Hosea is ,liefde” en ,,kennis van 
God”; in 6:6 kom hulle saam voor: 


,Want Ek het 'n behae in liefde, nie 
offerande nie, en in kennis van God 
meer as in brandoffers.” 


Liefde veronderstel altyd twee per- 
sone; die liefde waarvan hier sprake 
is, is die liefde van God vir sy volk, 
dié liefde wat die inhoud is van die 
verbond wat God aan Israel geskenk 
het. Die verbondsliefde is die 
gawe van God aan sy volk, waarop 
hulle ook met hulle liefde teenoor 
God moet antwoord en wat ook `n be- 
sondere verbondenheid van die lede 
van die volk teenoor mekaar teweeg- 
bring. Die Hebreeuse woord chêsed 
wat hier met ,liefde” vertaal is, hou 
die betekenis in van ,,troue verbonds- 
liefde” en ,,lojaliteit”. God is lojaal 
teenoor hulle, en op grond daarvan 
moet hulle teenoor Hom en teenoor 
mekaar lojaal wees. Met ,,kennis van 
God” word die intimiteit van hierdie 
verbondsverhouding verder beskrywe. 
,Kennis van God” is meer as net ken- 
nis hê oor en van God, dit beteken 
om in intieme gemeenskap met God 
te lewe. Dieselfde woord wat ons met 
,kennis” vertaal, kan ook aanduiding 
wees van seksuele gemeenskap. Hier 
het dit geen seksuele byklank nie, 
maar dit wil die intimiteit in die per- 
soonlike verhouding met God beklem- 
toon. Om God te ken, beteken om te 
weet wat sy wil is, dit onvoorwaarde- 
lik te aanvaar en met vreugde in ooTr- 
eenstemmeing daarmee te lewe. 


Sonde bestaan vir Hosea daarin dat 
Israel hierdie lojale liefde van God 
nie net onbeantwoord laat nie, maar 
dit versmaai deur agter die Bails aan 
te hoereer. Vir leiding en lewensonder- 
houd sien Israel nie op na die HERE 
nie, maar na die Baëls, die vrugbaar- 
heidsgode van die Kanainiete, van wie 
hulle geglo het die reën en die vrug- 
baarheid en die oeste van die lande- 
rye afkomstig was. 


Die verbond met Israel het van die 
begin van sy volkbestaan af dateer, dit 
wil sê van die uittog uit Egipte af 
(11:1). Met die beeld van die huwelik 
wat dwarsdeur die boek gebruik word, 
word die tyd van die eksodus vergelyk 
met die wittebroodstyd (Afr. Vert. 
2:14). Maar hierdie wonderlike ver- 
houding, hierdie roes van eerste liefde 
het nie lank geduur nie. Vandat Israel 
in die land van die belofte gekom het, 
het hulle die Baëls, die landsgode 
begin dien, soos `n vrou wat owerspel 
gaan pleeg en haar man verlaat het 
ter wille van haar minnaars. Hierdie 
ontrou van Israel het ook gevolge ge- 
had vir Israel se posisie in die vol- 
kerewêreld: waar hulle aan die begin 
op God as hulle Koning vertrou het, 
het hulle nou hulle vertroue gaan stel 
op hulle eie koning en leërs en op 
bondgenootskappe met vreemde volke. 


Hosea teken vir ons die worsteling 
van God om die liefde van sy volk. 
Deur ontrou het Israel die verbond 
van God verbreek, maar Hy wil hulle 
nie prysgee nie (11:8). Deur die ver- 
bond het God Hom aan Israel gebind, 
maar Hy is nie gebonde nie; veeleer 
moet Israel hul aan Hom gebonde 
voel. Deur die verbondsverbreking 
ontstaan al die misstande in die volks- 
en godsdienstise lewe: die korrupsie 
van die priesters en die profete, die 
hoogty van die onreg en die verstar- 
ring van die erediens in vormlikheid. 
So `n volk moet ten gronde gaan 
weens gebrek aan die kennis van die 
Here (4:6). 


Die sonde en oortreding bring die 
straf met homself mee. Op die ontrou 
en die liefdeloosheid moet noodwen- 
dig die oordeel van God volg. Wie 
wind saai, sal storm maai. Samaria 
en sy koning sal vernietig word (8:7, 
10:7). God wil ernstig opgevat word. 
Sy liefde is `n heilige liefde wat geen 
mededinger duld nie, en die gloed 
daarvan word `n verterende vuur vir 
die wat dit verag. 

BOEK 
HOSEA II 


PROF. DR. W. C. VAN WYK 








Hosea staan voor ons as die profeet 
van die liefde. Nie `n sentimentele en 
'n oppervlakkige liefde wat die voor- 
werp van sy liefde sy gang laat gaan 
nie. Hy bring sy oordeel as `n kon- 


sekwensie van daardie liefde. En na 


daardie oordeel gaan sy liefde voort 
met die gelouterde oorblyfsel. Al het 
Israel op die randjie van totale ver- 
nietiging gekom, wil God `n nuwe 
begin maak, self ingryp in die doods- 
lot van sy volk en aan hulle die 
moontlikheid van nuwe lewe skenk. So 
open Hosea die perspektief van 'n 
nuwe verbond. van dié Nuwe Verbond 
wat vir die nuwe volk van God, die 
kerk van Jesus Christus, opnuut die 
gawe van die liefde en die kennis van 
God sou bied. 

POSBUS 9. POTGIETERSRUS 





Koëperatiewe, Private en 
Staatsverskaffers: 


] 95,62% LEO Dolomitiese 
Landboukalk 


(] 96,6% ALLESCA Super 
Kalistiese Lbk. 


] KALKSTEENAMMONIUM 
NITRAAT 26% N 


O] AMMONIUMSULFAAT 

SINK Bemestingstof 


DO 





ONS PRESTIGE 
U WAARBORG 





Etlike treinvragte daagliks. 
Geen vertraging. 








SKRIFVERKLARING ...... 


Die Profeet Hosea en sy Boodskap 


Ons het uiteindelik so ver gekom 
dat ons nou, nadat ons van Februarie 
1971 af maandeliks 'n gedeelte van die 
boek Hosea behandel het, kan probeer 
kom tot 'n samevattende oorsig van 
wat ons oor die profeet en sy bood- 
skap te wete gekom het. 





PROF. DR. J. P. OBERHOLZER 

Oor die persoon van die profeet en 
oor sy lewe is daar, afgesien van wat 
ons uit die opskrif van die boek ver- 
neem weinig gegewens. Sy naam was 
Hosea en sy vader se naam Beëri. Hy 
is getroud met `n vrou wie se naam 
Gomer was en hulle het drie kinders 
gehad. Dié kinders het uitsonderlike 
name gehad: Jisreël, Nie-ontferming 
nie, en Nie-my-volk-nie. Op 'n later 
stadium van sy lewe het Hosea `n ver- 
bintenis met `n ander vrou gehad. Hy 
het haar gekoop vir anderhalf donkie- 
vrag gars en twintig sikkels silwer, 
maar hulle het nie as man en vrou 
saam geleef nie. Dit is heel weinig, 
maar tog veel meer as wat ons van 
baie ander profete weet. Die gegewens 
wat ons wel oor Hosea het, het ons 
dan ook net omdat sy huwelik, die 
name van sy kinders en die verbintenis 
met die ander vrou 'n rol gespeel het 
in die boodskap wat hy moes bring. 

Slegs `n enkele keer kry ons insae 
in die uitwerking wat die profetiese 
amp op Hosea gehad het. Dit is in die 
toespraak wat hy by `n fees gehou het, 
waaruit ons kan aflei dat hy uitgeskel 
is as 'n dwaas en 'n waansinnige mens, 
en dat hy voortdurend te doen gehad 
het met pogings om sy werk te ver- 
ydel (9:7, 8). Sy boek gee ons `n 
goeie beeld van die godsdienstige, So- 
siale en politieke toestande in Israel 
tydens sy optrede, en in die lig daar- 
van is dit te verstaan dat hy teen- 
stand ondervind het. Die boodskap wat 
hy moes bring, was hoofsaaklik een 
van onheil, op grond van die totale 
verdorwenheid van die volk. Hierdie 
boodskap het hy gebring in die tyd 
van politieke en ekonomiese VvoOor- 
spoed toe die staat Israel onder Jero- 
beam TI 'n hoogtepunt in mag bereik 
het, en ook in die tye van politieke 
verwarring daarna toe die einde van 
die staat naby was. Almal, koning, 
amptenare, priesters, profete, volk het 
gekom onder die skerp aanslag van 
die profetewoord. Nêrens maak Hosea 
onderskeid tussen die ontroue en af- 
vallige persone aan die een kant en 
dié wat wel getrou aan die diens van 
die Here gebly het nie. Die indruk 
wat 'n mens kry, is dat hy as bood- 


skapper van God `'n eensame mens 
was. Die samelewing waarin hy geleef 
en gewerk het, was deur en deur 
verdorwe. 

Daarvan is die profeet se huwelik 
'n illustrasie. Die huwelik was tegelyk 
'n simboliese handeling, `n sigbare 
stuk verkondiging waarmee hy die 
boodskap wat hy moes bring, afge- 
beeld het. Hosea trou met 'n slegte 
vrou. Die mense sien dit en praat 
daaroor. Waarom trou 'n profeet met 
SO 'n vrou? ,,Is julle geskok?” vra 
Hosea. ,Ek het dit gedoen omdat die 
Here gesê het ek moet dit doen, en 
Hy het gesê ek moet dit doen omdat 
julle owerspel bedryf. Julle is vir die 
Here wat die slegte vrou vir my is.” 
Die mense draai ongemaklik weg en 
skud die kop. Maar daar kom nog 
meer: Die drie kinders wat deur 
Hosea se vrou in die wêreld gebring 
word, kry snaakse name wat die mense 
weer die ore laat spits. Hosea is ge- 
reed om elke naam te verklaar. Die 
verklaring as 'n oordeelsaankondiging 
oor die koning en die volk. So word 
die profetegesin `'n stuk lewende 
woord. Hosea se profetiese roeping het 
diep in sy persoonlike lewe ingesny, 
tot op sy bed toe. Hy moes so die 
volle gewig ervaar van wat dit beteken 
dat die verhouding tussen die Here 
en die volk so absoluut verdorwe ge- 
raak het. Dit het hom tegelykertyd 
'n mens gemaak wat deur sy roeping 
tot eensaamheid gedwing was. 

Die samelewing waarvan ons uit die 
boek Hosea `n beeld kry, was verrot. 
Die luste en drifte van mense het 
daar die opperheerskappy gehad. On- 
derlinge verhoudinge was soos die 
druppels in `n siedende stroom wat 
in weersydse wrywing uit mekaar spat 
en skuim. Geen woord was meer be- 
troubaar nie, selfs geen eed nie. 
Moord, diefstal, owerspel, dronken- 
skap, roof en bedrog was aan die 
orde van die dag (4:2; 5:9; 4:11, 17; 
7:1). Ekonomiese voorspoed en mili- 
tére krag het aanvanklik tot hovaar- 
dige selfversekerdheid gelei (12:9, 
10:13). Toe dié strooi-vesting begin 
disintegreer, was daar geen vaste stu- 
krag nie. Daar is angsvallig gegryp na 
politieke redding deur konings te ver- 
moor en ander in hulle plek te stel 
(7:7, 8:4), en deur buitelandse be- 
trekkinge waarin dieselfde onvertrou- 
baarheid en valsheid geheers het. Die 
poging om deur betrekkinge met 
Assirië of Egipte die wankele staat 
aan die gang te hou, het nie gebaat 
nie, en ook nie die pogings om dié 
twee grootmoonthede teen mekaar af 
te speel nie (5:13; 7:8-11; 8:9; 19:2). 


Die heerskappy van menslike lus en 
drif op sosiale en politieke gebied was 
die keersy van wat op godsdienstige 
gebied gebeur het. Daar was groot 
kultiese bedrywigheid. By die talle 
altare was daar gereelde offers en 
feeste (2:10; 4:13, 14; 8:11, 138; 10:1). 
Maar dit was 'n sinkretistiese gods- 
diens wat bedryf is, 'n vermenging van 
die Kanainitiese en Israelitiese gods- 
diens. Die Here is wel aanbid, maar 
Saam met Hom is ander gode aanbid 
en vereer. Die seheel-indruk wat ons 
kry, is trouens dat die diens van die 
ander gode die meeste aandag gekry 
het. Ons verneem van die Baals wat 
beskou is as die skenkers van vrug- 
baarheid (2:4-12; 11:2; 13:1), van `ʼn 
heidense orakelwese (4:12), gegote en 
gesnede beelde (8:4-6; 11:2; 18:2) en 
klippilare (10:1). Die Kanainitiese 
godsdiens is gekenmerk deur vrug- 
baarheidsrites waarin seksuele bedry- 
wighede `n groot rol gespeel het (4:13, 
14). Hoerery was daar `n godsdiens. 
Die profeet gebruik dan ook dikwels 
die woorde hoerery, owerspel en. on- 
tus om die optrede van Israel aan te 
dui, maar hy verstaan daaronder die 
ontroue optrede van Israel in sy ver- 
houding tot die Here. Wat op sosiale 
en politieke gebied gebeur het, was 
die gevolg van die ontrou van Israel 
aan sy God. 


Hosea ken as die eintlike begin van 
die verhouding tussen die Here en 
Israel die verlossing uit Egipte en die 
wonderbare sorg van die Here vir sy 
volk in die woestyn. Dit beteken nie 
dat hy onbewus is van die ouer ge- 
skiedenis nie. Hy ken die geskiedenis 
van die aartsvader Jakob (12:4, 5.8) 
waarin hy reeds die teenswoordige ka- 
rakter van Israel afgeteken vind. Die 
dae van Israel se jeug en kindskap 
was egter die tyd van die verlossing 
uit Eeipte (2:14; 11:1). Die Here het 
Israel deur 'n profeet laat optrek 
(12:14), Moses. Die woestyntyd is vir 
Hosea die skoonste tyd in die geskie- 
denis. As hy praat van 'n nuwe begin, 
dan dink hy aan die woestyntyd (2:14) 
toe Israel God alléén geken het as 
Heiland (13:4). Hy is wel op hoogte 
van 'Tsrael se sonde by Baël-Peor 
(9:10) maar sien eintlik die tyd van 
die vestiging in Kanain as die tyd toe 
die ontrou van Israel, wat reeds in sy 
voorvaders se optrede kenbaar was, 
ten volle deurgebreek het. Die land 
met sy produkte was 'n gawe van God 
aan sy volk (2:7). Skaars het hulle 
egter daar gevestig, of hulle het sy 

KRONIEK...... 


SONDE MET DIE KERK 


In die afgelope tyd het dit in 'n 
aantal koerantartikels duidelik geword 
dat daar mense is wat sonde met die 
drie Afrikaanse kerke het. Hulle pro- 
bleem met die kerke is dat daar drie 
susterskerke is en nie net een kerk nie. 
Volgens ,,Hoofstad” van 15 Junie 1973 
het prof. J. A. Heyns (van die N.G. 
Kerk se teologiese fakulteit in Pre- 
toria) gesê die drie Afrikaanse Kerke 
in Suid-Afrika is —  ,doodgewoon 
sonde”. 





DR. A. J. G. DREYER 





Na aanleiding van die besluit van 
die Hervormde en (Gereformeerde 
kerke in Nederland om in sinodale 
verband saam te werk, het prof. Heyns 
op 18 Junie in ,,Hoofstad” gesê: ,,Dit 
is waarvoor ek hoop en bid: dat so 
iets ook met die drie Afrikaanse 
Kerke in Suid-Afrika sal gebeur. Dit 
hoef nie eers die vorming van een 
sinode te wees nie, want al kan ons 
net 'n tipe kerk-beraad vorm wat een- 
maal elke drie jaar vergader, sal dit 
al 'n geweldige stap vorentoe wees”. 


Die woorde van prof. Heyns klink 
vir ons vreemd. Tydens ons kerk se 
jongste Algemene Kerkvergadering in 
Mei vanjaar, het die ,,Hoofstad” berig 
dat dieselfde professor allerlei on- 
vriendelike dinge in verband met be- 
sluite van ons kerk gesê het. Volgens 
die koerantberig was sy woordkeuse 
waarmee hy sy afkeur van ons besluite 
uitgespreek het, geneem uit die wooT- 
deskat van die vyande van ons volk 
en van ons Afrikaanse kerke. En nou 
,hoop en bid” hy om eenheid! 


Die samewerking in Nederland is 
wel gebore na langdurige gesprekke 
en dispute, deur 'n besef dat die kerk 
steeds meer sy houvas verloor en ge- 
volglik steeds meer deur die bevolking 
geignoreer word. Die finale stoot in 
die rigting van die nuutgevormde 
sinodale verband is eintlik gegee deur 
`n geldelike nood in albei kerke in 
Nederland. Gemeentes kan nie meer 
bestaan nie, kerke en pastorieë kan 
nie meer onderhou word nie, die be- 
volkingsverskuiwing na die buitewyke 
het nuwe werksterreine geskep waar- 
mee die kerke nie meer pas kon hou 
nie. Die gedwonge samewerking wat 
deur hierdie omstandighede in baie 
gemeentes ontstaan het, het tot die 
sinodale toenadering gelei. 


Die verskille tussen die drie Afri- 
kaanse kerke word, volgens die ,,Hoof- 
stad”, so duidelik dat die (Gerefor- 


meerde Kerk nog altyd die N.G. Kerk 
as metodisties beskou het (te gevoels- 
matig). Daarom sing die Gereformeer- 
de Kerk slegs Psalms. ,,Die Hervorm- 
de Kerk, tradisioneel beskou, staan 
nog verder van die N.G. Kerk, omdat 
die plaaslike Hervormde Kerk beskou 
is as `n verlengstuk van die Hervorm- 
de Kerk in Nederland waar teologies- 
modernistiese standpunte nog `n rol 
speel soos byvoorbeeld die afwesig- 
heid van leertug. Dit be:eken dat `n 
modernis nog predikant van die Her- 
vormde Kerk in Nederland kan wees” 
(Hoofstad 18/6/738). 


Hierdie voorstelling is eensydig. Wil 
hiermee gesuggereer word dat in die 
Hervormde Kerk in ons land dieselfde 
,afwesigheid van leertug” bestaan? 
Indien nie, waarom hierdie betrokke 
verwysing na die Nederlandse Kerk 
waarmee ons baie lank goeie kontak 
gehad het? Indien wel, waar is die 
gevalle van ,,afwesigheid van leertug” 
in ons kerk? Waar die ,modernistiese” 
(dit wil sê teologies liberale) predi- 
kant(e) in ons kerk? 


Die Gereformeerde Kerk van Suid- 
Afrika het ook jare lank goeie bande 
met die Gereformeerde Kerke in Ne- 
derland gehad en het trouens, na my 
wete, nog nie amptelik die korrespon- 
densie met die Nederlandse kerk op- 
geskort nie. Die Gereformeerde Kerke 
in Nederland het in die afgelope de- 
kade of twee so in `n teologiese stryd 
geraak dat sekere kringe in die Neder- 
landse Hervormde Kerk die Gerefor- 
meerdes nie meer vertrou nie omdat 
hulle te modernisties in hulle teologie 
geword het. Prof. Heyns is tog seker 
op hoogte van die stryd in die Ge- 
reformeerde Kerke in Nederland rond- 
om die persone van Kuitert en Lever 
waarin die ,,afwesigheid van leertug” 
na vore gekom het. Waarom verswyg 
die professor dit? Deur sy swye skep 
hy `n gunstige beeld van die een kerk 
terwyl hy die ander in `'n swak lig 
stel. 


So `n skewe beeld van die verhou- 
ding tussen die Afrikaanse kerke wat 
deur middel van 'n koerant aan die 
breë publiek gegee word, sal beslis 
nie bydra tot `n broederlike toenade- 
ring van die Afrikaanse kerke nie. 


Merkwaardig genoeg sê prof. Heyns 
dat daar by 'n gesprek tussen die 
kerke baie struikelblokke is: ,,Basies 
kom dit daarop neer dat mense te 
bang is om met mekaar te praat. As 
mense begin praat met mekaar, in 
gesprek tree met mekaar, kan hulle 


dalk tot die besef kom dat wat hulle 

al die jare van mekaar geglo het, 
verkeerd was.” Hierdie opmerking is 
seker waar (of kan soms waar wees) 
maar dit is tog jammer dat die pro- 
fessor nie maar eers met die ander 
kerke gepraat het nie. Nou het hy, 
so lyk dit, sommer aan die koerant 
gesê wat hy ,,al die jare geglo het” 
van die ander kerke en daarmee aan 
sy verkeerde indrukke wyere bekend- 
heid gegee. Om hierdie saak weer in 
die regte perspektief te stel, is nie 
maklik nie — die skade deur 'n ver- 
keerde woord gedoen word nie deur 
'n paar ander woorde weer tot niet 
gemaak nie. 


Ook die siening van die professor 
dat die bestaan van drie Afrikaanse 
kerke ,,doodgewoon sonde is”, bly vir 
my vreemd. Die geloofseenheid wat 
tradisioneel deur die reformatoriese 
kerke aanvaar is ,is vir ons tyd nie 
meer genoegsaam nie. Die eenheid 
moet gedemonstreer word op 'n sig- 
bare manier. As die eenheid in die 
geloof is, word alle ekumenisiteit 
(samehorigheid tussen verskillende 
kerke) by die wortel afgesny. ,Dan 
het ons en die kerke in Nederland, 
byvoorbeeld niks vir mekaar te sê 
nie want dan is ons mos een” (Hoof- 
stad 15/6/73). 

Hierdie vreemdsoortige argument 
verbaas my. Ek was altyd en is nog 
steeds onder die indruk dat die een- 
heid in die geloof juis die wortel van 
ekumenisiteit is. Juis die kerke wat 
een is in die geloof het baie vir me- 
kaar te sê, terwyl die wat nie een in 
die geloof is nie wel 'n eenheid kan 
demonstreer maar met 'n mond vol 
tande teenoor mekaar bly staan. Selfs 
die Wêreldraad van Kerke het in die 
jare toe die organisasie nog nie so in 
die politiek verknoop was nie besef 
dat die geloofseenheid voorwaarde 
was vir 'n sinvolle gesprek met me- 
kaar. Skynbaar kon hulle mekaar nie 
in die geloofseenheid verstaan of vind 
nie; toe het die belydenis taboe ge- 
word. Die eenheid wat hulle nou het, 
is myns insiens ook nie 'n eenheid 
in geloof nie maar in politiek. Daarom 
kon hulle saam terrorisme aanpor en 
sosialisme en kommunisme goed praat 
terwyl hulle blind is vir eie foute en 
by diegene wat deur hulle bejuig 
word. 


Merkwaardig genoeg het ons kerk 
en die Nederlandse Hervormde Kerk 
baie vir mekaar te sê gehad toe ons 
een was in die geloof. Namate die 
politiek in die amptelike vergade- 


] Na volgende bladsy 








ringe van die Nederlandse Kerk gro- 
ter invloed begin uitoefen het as die 
teologie, het ons steeds minder vir 
mekaar te sê en neem die vervreem- 
ding hand oor hand toe. Die liefde en 
besorgdheid oor en vir mekaar, het 
begin plek maak vir 'n hooghartige, 
beterweterige en eiegeregtige veroor- 
deling deur die amptelike instansies 
van die Nederlandse kerk. Noudat die 
gebed vir mekaar begin verstil, word 
die geluid van oorlog, geweld en 
moord deur die Nederlandse kerk en 
ander kerke, as die nuwe loflied tot 
eer van die god van die dood getoon- 
set. 

Persoonlik kies ek die geluid van 
gebed bo die geluid van oorlogsge- 
weld. Die geloofseenheid waar daar 
vir mekaar gebid word, bring vrede. 
Die eenheid wat gedemonstreer moet 
word, bring blykbaar die swaard. 





DIE PROFEET HOSEA 
EN SY BOODSKAP 

weldade vergeet en agter ander gode 
aan geloop (2:4; 11:2; 18:6). Die aan- 
raking met die Kanainitiese kultuur 
het vir Israel 'n verleiding beteken 
wat hy nie kon weerstaan nie. Dit het 
die ,,hoerery” werklik aan die gang 
gesit. Nie alleen die Kanainitiese 
godsdiens nie, maar ook die koning- 
skap wat soveel wrange vrugte opge- 
lewer het, was dinge wat op Kanaini- 
tiese bodem op die weg van Israel 
gekom het (18:10 vergelyk 9:15). Is- 
rael wou self besluit wat die beste vir 
hom is. Hy wou deur vermenging, aan- 
passing en kompromis die beste soek, 
maar het nie agtergekom dat hv daar- 
mee verloor het wat werklik van 
waarde was nie. 














TE KOOP 


Pyporrel. een manuaal 
van die Suid-Afrikaanse 
Orrelbouers. Ses regis- 
ters (twee grondstem- 
me). Jn baie goeie toe- 
stand. Prvs R1500. On- 
middellik beskikbaar. 

Tree in verbinding met 
die skriba. die Gerefor- 
meerde Kerk. Posbus 





1505. Port Elizabeth. 
Telefoon 33447. 











Die kerk kan hom slegs deur die 
Woord van God laat lei, en dié roep 
nie na die hoofkwartiere van die Ver- 
enigde Volkere nie, maar na die huis 
van God. 





VERBANDE 





— Dr. Kruyswyk. 





Die verhoudings in huweliks- en ge- 
sinslewe word ingrypend '` beinvloed 
deur die evangelie van versoening. 


— S$, Kooistra. 





Oophand-. 
finansiering 


Santam Bank verskaf krediet met 'n oop 
hand. Kom, gebruik dit nog vandag. 
LENINGS op kort- en mediumtermyn teen 
die laagste koerse. 


HUURKOPE teen die minimum per maand. 
HUURFINANSIERING 


Oophand-finansiering deur Santam Bank. 


Santam Bank 


GEREGISTREERDE ALGEMENE BANK) 
Om ons te ken is om van ons te hou. 


dA(EyS vas/aaA 

VAN DER HOFF-TEOLOGIESE VERENIGING 


Die teologiese studente van die 
Nederduitsch Hervormde Kerk van 
Afrika behoort almal aan die Van 
der Hoff Teologiese Vereniging. Dit 
is 'n baie aktiewe vereniging, waar 
die teologiese studente op sosiale vlak 
geskool word vir sy plek in die same- 
lewing en die kerk. 


— 





Malan Storm 


Op vergaderings word gewoonlik 
referate gelewer oor aktuele aange- 
leenthede. Die referate tot dusver 
vanjaar gelewer was van hoogstaande 
gehalte. Hoe kan dit ook anders as 
dit gelewer was deur groot geeste 
soos onder andere proff. Ben Engel- 
brecht, Bart Oberholzer, Gert Pelser 
en Piet Dreyer? 

Gedurende die laaste week van 
April 1973 het Van der Hoff deelge- 
neem aan die Teologiese Konferensie 
op Potchefstroom waar die teologiese 
fakulteite van Stellenbosch, Pretoria 
(Afdeling B — N.G. Kerk) en Pot 
chefstroom verteenwoordig was. Van 
der Hoff se referente naamlik Malan 
Storm en Hannes Beukes het hulle uit- 
stekend van hulle taak gekwy! met 
die referaat ,,Die Kerk en Sending”. 
Veral goed uitgewerk in hierdie refe- 
raat was die begrip ,Volkskerk'. Daar 
is op gewys dat die Hervormde Kerk 
met hierdie begrip verstaan: Kerk 
verantwoordelik vir die volk, gerig 
op die volk, om die evangelie te bring 
aan die volk wat sy eie taal en kultu- 
rele agtergrond het, in sy eie taal, 
deur sy eie mense, in sy eie kerkver- 
band. Onder Volkskerk verstaan die 
Hervormde Kerk dus nie dat die gren- 
se van volk en kerk moet saamval nie, 
dat dit massakerk moet wees nie of 
dat die kerk elke iedere lid van die 
volk in sy gemeenskap moet openeem 
nie. 

Die Nederduitsch Hervormde Kerk 
handhaaf die beleid van geen ver- 
menging tussen blank en nie-blank. 


Die Bantoe moet die evangelie hoor, 
maar dit binne sy eie kerkverband. 
Daarom wil die kerk Gods Woord aan 
die heidendom veigondig en hy doen 
dit ook, maar op `n besondere wyse 
deur volkskerke onder die Bantoe te 
stig €n Aa hierdie kerk na selfstan- 
dieshcid to lei. 





Hannes Beukes 


Persone wat verder veral aktief deel- 
geneem het om ons saak te stel by die 
konferensie was mnre. Wessel Swart 
(Praeses, Van der Hoff), Fanie Naude 
(Abactis), Dries van Aarde en Koos 
Engelbrecht. Agtien Van der Hoff- 
lede het die Konferensie as afgevaar- 


digdes bygewoon en behalwe dat dit 
baie leersaam was, het hulle dit ook 
gate uit geniet waar hulle almal saam 
op die wal van die dam by Potchef- 
stroom gebly het. 

Van der Hoff werk ook nou saam 
met H.S.V. Gedurende die Aprilvakan- 
sie het hulle saam `n konserttoer ge- 
organiseer onder die bekwame leiding 
van mnr. Piet Boshoff. Die toer was 
deur Suid-Transvaal en die Vrystaat. 
Dit is ten bate van die Van der Hoff 
Teologiese Studiefonds en die Phila- 
delphia studentegemeente. Die toer 
was `n reuse sukses en ongeveer 
R4 000,00 is ingesamel. Die nuwe toer- 
leier vir 1974 is mnr. Gert van der 
Merwe, wat alreeds die afgelope paar 
jaar orkesleier is. Dit is hierdie orkes 
wat gedurende die Junievakansie Rho- 
desië op uitnodiging gaan besoek. 

Nou 1ê nog die tweede semester 
voor en dus nog `n paar maande van 
werksaamhede vir Van der Hoff. Dit 
is egter `n voorreg om aan 'n ver- 
eniging soos Van der Hoff te behoort 
veral ook omdat almal so lekker saam- 
werk. Ons sien uit na die volgende 
vergaderings waarin interessante refe- 
rate gelewer sal word. 

In September is die hoogtepunt as 
Van der Hoff se bedrywighede afge- 
sluit word mc. `n formele dinee by 
die Hof van Holland. 


—HPFEF Kern. 








ORRELBOUERS EN STEMMERS 


Ons wil graag jong manne oplei as orrelbouers en stemmers. 
Die werk is interessant en bied u 'n geleentheid om die hele 
land te deurreis. Ons bied ook uitstekende voordele soos 'n 
pensioenfonds, mediese bystandsfonds en 'n mededingende 
salaris aan. Persone wat belangstel moet ten minste 'n St. VII 
sertifikaat hê en verkieslik houtwerk as vak op skool gehad 
het. Rig asseblief aansoeke met volle besonderhede van ouder- 
dom, opleiding ensovoorts, aan: 

DIE BESTUURDER, 
S.A. ORRELBOUERS (EDMS.) BPK., 
PRETORIASTRAAT 157, 

POSBUS 200, Tel. 76-4844, 
SILVERTON. 
PRETORIA. 

















SENDING ...... 


Die Selfstandigwording van Jong Kerke (ID) 


Die opkoms van die Lutherse Batak- 
kerk. 

Een van die suksesverhale in die 
geskiedenis van die sending is die 
verhaal van die kerstening van die 
Bataks, volk van Sentraal-Sumatra. 
Die held in hierdie verhaal is Ludwig 
Nommensen wat vanaf 1861 namens 
die Rynse Sending in hierdie gebied 
gearbei het en in 'n amper bomenslike 
poging sy deel bygedra het om hierdie 
volk aan beide die bedreiging van die 
heidendom en die Islam te ontruk. 

Ingesluit deur fanatiek Islamitiese 
volkere aan die noorde en aan die 
suide, was die Bataks self nog aan- 
hangers van die inheemse heidense 
godsdienste. Tog het die invloed van 
die Islam sig al op vele terreine in 
die lewe van hierdie volk laat geld, 
toe Nommensen met sy fenomenale 
werkvermoë en strategiese talente die 
toneel betree het. Die uiteindelike 
sukses van sy sendingpoging was ook 
daaraan te danke dat die Rynse Sen- 
ding hier totaal afgewyk het van die 
ou piëtistiese werkswyse om individue 
te bekeer en sig van die begin af 
daarop ingestel het om die volk as 
geheel te bekeer. In hierdie rol het 
Nommensen uitmuntend gepas en het 
hy soos `n geestelike generaal telkens 
die beste taktiese beslissinge geneem. 


Hoewel hy aanvanklik teenstand 
ontvang het van masionalistiese ele- 
mente wat in die handhawing van 
hulle inheemse godsdienste teenoor 
hulle Islamse bure `n simbool van 
Batakse onafhanklikheid gesien het, 
het hy na vyftien jaar se arbeid skie- 
lik skouspelagtige suksesse behaal. In 
1879 word 1 500 persone gedoop en die 
lidmatetal neem vinnig toe. In 1891 
is daar 21 779, in 1911 is daar 103 598, 
in 1936 is daar 368 535 en in 1956 is 
daar meer as 600 000 lidmate. Toe 
Nommensen in 1918 sterf was daar 
reeds meer as 200000 gedoopte 
Bataks. 


'n Mens neig om te verwag dat 
daar 'in gevalle van sulke massale 
bekerings meer as geloofsfaktore 'n 
rol speel. Dit was ook in dié geval 
waar. Nommensen het in sy sending- 
poging swaar op die medewerking van 
stamhoofde gesteun. Dat hy dit wel 
verkry het is 'n getuienis vir sy per- 
soonlikheid. In dié proses is nie net 
die persoonlike lewe van individuele 
lidmate nie, maar die ganse maatskap- 
like bestel as sendingsobjek geneem. 
Een van die beginsels was om nie van 
die staanspoor af die Batakse lewens- 
wyse en sosiale opset te herorganiseer 
nie, maar dit eerder as 'n voertuig vir 


die verkondiging van die evangelie te 
gebruik. Dit is gedoen deur die Batak- 
se kode van godsdienstige en etiese 
wette met Christelike modifikasies te 
gebruik as etiese basis vir die ver- 
kondiging. Hoewel die sendelinge in- 
gesien het dat dit duidelike nadele 
inhou, het hulle as `n voorlopige maat- 
reël daarvan gebruik gemaak, omdat 
hierdie metode massa-bekerings moont- 
lik gemaak het. Die gedagte was om 
hierdie aanvanklike evangelisasie met 
meer intensiewe kategese en pastoraat 
op te volg. 





DS. P. J. VAN DER MERWE 





`n Belangrike element in die Batak- 
sending was die gebruikmaking van 
inheemse werkkragte. So het daar die 
verskynsel ontstaan van jong mans 
wat in bendes evangeliserend deur die 
land getrek het. Hoewel hulle aan- 
vanklik met skeptisisme deur die 
sendelinge bejeën is, het die gewel- 
dige sukses wat hulle behaal het, 
hulleself aanvaarbaar gemaak. In 1899 
kom `n inheemse sendinggenootskap, 
genaamd Kongsi Batak, tot stand om 
die Rynse Sending by te staan. 


Ewe geslaagd was Nommensen se 
poging om konsolidasie met behulp 
van inheemse werkkragte te bewerk. 
So stel hy ouderlinge uit die gemeen- 
tes self aan om toesig te hou oor 
plaaslike tug en kerkregering. Daar- 
benewens stel hy voltydse inheemse 
,assistente” wat deeglik opgelei is, 
aan om pastorale pligte in die ge- 
meentes te verrig en so as skakel tus- 
sen die sendelinge en die plaaslike ge- 
meentes te dien. Laasgenoemde per- 
sone wat pastorale en veral ook kate- 
getiese dienswerk gelewer het, was 
'n gelukkige keuse, omdat hulle daar- 
mee `n kategorie gevul het wat tra- 
disioneel in die Bataksamelewing be- 
staan het. In teenstelling met sending- 
pogings elders het die kerk dus heel 
suksesvol inheemswording onder die 
Bataks beleef. 


Inheemswording is egter nog nie 
selfstandigwording nie en die waar- 
heid van dié feit het pynlik in die 
verdere geskiedenis van die Batak- 
sending duidelik geword. In 1881 gee 
die Rynse Sending 'n kerkorde aan 
die Batakse sending sodat ons vanaf 
daardie datum van `n Batakkerk kan 
praat. Interessant van dié kerkorde 
was egter dat ofskoon daar uitgegaan 
is van die ekonomiese selfversorging 
van die Batakkerk, die beheer op alle 
vlakke van kerkbestuur in die hande 


van die sendelinge gebly het. Peter 
Beyerhaus noem drie basiese redes 
vir dié situasie: (a) die feit dat die 
Bataks op daardie stadium nog mie 
oor dieselfde organisatoriese be- 
kwaamhede as die sendelinge beskik 
het nie; (b) `n diepgewortelde wan- 
troue by die sendelinge teenoor die 
standvastigheid van die Bataks; (c) 'n 
onwilligheid by die sendelinge om 
dit, wat hulle as die monument van 
hulle opoffering beskou het, sonder- 
meer oor te gee. In beginsel het die 
Rynse Sending die uiteindelike self- 
standigheid van die Batakkerk aan- 
vaar, maar die algemene gevoel by die 
sendelinge was dat soiets nog in die 
verre verskiet gelê het. 


Verset teen die paternalisme van 
die Rynse Sending het egter gouer 
gekom as wat voorsien is. Aan die 
begin van die twintigste eeu het 'n 
selfbewussyn oor groot dele van Asië 
ontwaak en daarvan het die Bataks 
nie uitgesluit gebly nie. Interessant 
genoeg het hierdie selfbewussyn juis 
die gouste posgevat in daardie streke 
waar die Protestantse sending bedry- 
wig was. In 1917 word die Batakse 
Christelike Bond (Hatopan Kristen 
Batak) gestig as `n nasionaal-politieke 
beweging met sterk anti-Europese 
sentimente. Hierdie beweging se in- 
vloed het vinnig binne die Batakkerk 
toegeneem en spoedig is daar aange- 
dring op 'n grondige hersiening van 
die kerkorde. 'n Verdere aanduiding 
van die nuwe gesindheid was die 
wegbreek van sektes wat nie op kerk- 
like onafhanklikheid wou wag nie. 


Uiteindelik is die Rynse Sending 
in die twintiger jare van hierdie eeu 
daartoe gedwing om `n nuwe kerk- 
orde aan die Batakkerk te gee. Hier- 
volgens het die Rynse Sending alle 
seggenskap oor die kerk opgesê en 
het sendelinge hulle outomatiese hoog- 
ste seggenskap verloor. Die kerk kry 
ook 'n nuwe naam te wete Huria Kris- 
ten Batak Protestant (Protestantse 
Christelike Batakkerk). Tog het die 
Situasie in die praktyk wWeiis ver 
ander deurdat die sendeling- nog 
steeds in hulle persoonlike Voeda' %- 
heid tot die verskillende keik'tie 
poste verkies kor word, ep dit Aan 


ook so gebeur het, omdat ma Gor 
groter bekwaamheid en ervaring Se 
skik het as hulle Batakse koilegas wat 


nog nie die geleentheid daartoe sehad 
het nie. 

Dit spreek dus vanselz dat die iu ve 
reëlings slegs tydelike kalmte gebring 
het. Nogtans het die hersiening wa! 


] Blaai om 

DIE SELFSTANDIGWORDING VAN JONG KERKE 


[7] Vervolg van vorige bladsy 


in 1930 aangebring is en die vooruit- 
sig van 'n beloofde hersiening in 1940 
enigsins daartoe bygedra om die ge- 
moedere te kalmeer. Voordat 'n werk- 
like hersiening egter gemaak kon 
word, het die Tweede Wêreldoorlog 
uitgebreek en het die Nederlandse 
owerheid van Sumatra al die Duitse 
sendelinge geinterneer. So was die 
volledige selfstandigheid waarna die 
Batakkerk gesmag het binne bereik, 
behalwe dat die Nederlandse sende- 
linge in Sumatra van die owerheid 
die vergunning verkry het om die rol 
van die Rynse Sending in die Batak- 
kerk oor te neem. Dit het amper tot 
opstand gelei en op `n spesiale sino- 
dale vergadering in Julie 1940 besluit 
die Nederlandse sendelinge om in te 
val by 'n besluit dat sendelinge voort- 
aan geen amptelike pos in die Batak- 
kerk mag beklee nie en hoogstens as 
gasmedewerker in die kerk mag mee- 
doen. 


In die tydperk wat gevolg het na 
die radikale breuk met die Rynse 
Sending (as gevolg van die inter- 
nering) het baie van dié dinge gebeur 
waarvoor die Rynse sendelinge ge- 
vrees het. Stamverskille het in die 
kerklike sfeer opgeduik en tot separa- 
tistiese neigings aanleiding gegee. Die 
heidendom het in allerhande gedaan- 
tes herlewe en die kerklike lewe bin- 
negedring. Dit wou voor kom of die 
sendelinge nie verniet die standvastig- 
heid van die Batakse Christene ge- 
wantrou het nie. 


Toe kom die Japanese. In 'n blits- 
kampanje wat gevolg het na hulle 
aanval op Pearl Harbour, het die 
Japanese Nederlands-Indié oorrompel 
en alle blankes in konsentrasiekampe 
gestop. Dit was die vuurdoop van die 
Batakkerk. Van Japanese kant is ge- 
poog om die Japanese Sjintoegods- 
diens op die inheemse volkere af te 
dwing. Die Batakkerk het gou ontdek 
dat sy krag nie in kompromie met die 
heidendom 1ê nie, maar in die evange- 
lie. Die noodwendige gevolg van hier- 
die situasie was verskerpte Bybel- 
studie en `n splinternuwe evangelisa- 
sieveldtog. Die Japanese besetting het 
duidelik heilsame gevolge vir die 
standvastigheid en eenheidsbewussyn 
van die Batakkerk gehad. 


Soos elders in die voormalige Neder- 
lands-Indië was die politieke gevolg 
van die Japanese besetting na die 
oorlog `n verskerpte strewe by die 
Bataks om politieke selfstandigheid te 
verkry. Die gesamentlike Indonesiese 
ideaal het uiteindelik uitgeloop op 
die daarstelling van die Republikeinse 
Federasie van Indonesië. In hierdie 


nuwe tydperk na die oorlog het die 
Batakkerk `n belangrike rol gespeel 
wat beklemtoon is deur die feit dat 
die Batakkerk die grootste groep 
Christene verteenwoordig in `n gebied 
wat oorweldigend Mohammedaans is. 


In hierdie tydperk het die Batak- 
kerk duidelik laat blyk dat geen ge- 
leentheid aan die Rynse Sending ge- 
bied sal word om iets van sy vorige 
invloed in dié kerk terug te wen nie. 
Voortaan sou wel verbintenis met 
ander kerke gesoek word, maar nie 
meer met genootskappe nie. In 1951 
vind die Batakkerk aansluiting by die 
Lutherse Wêreldbond en neem daarna 
aan verskeie ekumeniese samekomste 
in Asië deel. Getuienis van die nuwe 
selfstandigheid van die kerk is 'n eie 
belydenisskrif wat in 1951 deur die 
Lutherse Wêreldbond aanvaar is en 
'n eie volwaardige kerklike universi- 
teit genaamd die Nommensen-Univer- 
siteit. 

'n Nuwe geleentheid het vir die 
Batakkerk aangebreek na die val van 
Soekarnoe, voormalige president van 
Indonesië. Volgens alle getuienis het 
hierdie diktator meegedoen aan 'n 
kommunistiese sameswering om die 
nasionalistiese leiers uit te skakel en 
Indonesië `n sateliet van Rooi Sjina 
te maak. In die reaksie wat daarop 
gevolg het, is nie alleen duisende 
kommuniste om die lewe gebring nie, 
maar het 'n diepgaande teleurstelling 
ingetree in die nasionalistiese leiers 
wat nie kon verhoed dat nasionalis- 
tiese ideale misbruik word nie. Hier- 
die reaksie het ook 'n ander reaksie 
tot gevolg gehad te wete 'n teleurstel- 
ling in die vermoë van die Islam om 
'n bolwerk teen die kommunisme te 
wees, aangesien die meeste nasionalis- 
tiese leiers wat toegelaat het dat hulle 
deur die kommunisme gemanipuleer 
word, ook Islamities was. Die reaksie 
teen die kommunisme het dus uit- 
eindelik te staan gekom op `n reaksie 
teen die Islam. Dit is in hierdie 
situasie dat Indonesiërs hulle in hulle 
duisende na die Christendom gewend 
het en nog wend. Dit is in hierdie 
situasie dat die Batakkerk miskien 
nog sy grootste uur belewe. Dieselfde 
evangelie wat een maal gebring is aan 
die Bataks wat van twee kante deur 
die Islam bedreig is, is vandag in 
Indonesië op die oorwinningspad juis 
mede as gevolg van die ywer van die 
Bataks. 


Die verhaal van die selfstandigwor- 
ding van die Batakkerk is `n duidelike 
bewys hoe moeilik dit is om die oom- 
blik te bepaal waarop die verant- 
woordelike instansie sig aan die jong 

kerk moet onttrek. 'n Mens sou mis- 
kien neig om te beweer dat die Rynse 
Sending te lank die teuels in die 
hande wou hou. Dit mag aan die een 
kant wel so wees, maar aan die ander 
kant pas dit ons om te onthou dat 
daardie sendelinge, wat die groei van 
die Batakkerk van sy ontstaan af mee- 
gemaak het, met reg bekommerd kon 
wees dat die handewerk van `n leeftyd 
en meer, sondermeer tot die heiden- 
dom sou terugval, veral as ons daar- 
aan dink dat die Bataks kort voor die 
koms van die Japanese bereid was om 
met die inheemse heidendom te kom- 
promiteer. Nogtans kan dit so wees 
dat die Bataks miskien nooit so uitge- 
sproke vyandig teenoor die Rynse 
sendelinge sou geword het, as hulle 
vroeër selfstandigheid ontvang het 
nie. Dan sou die sendelinge dalk 
nooit so volledig uit die Batakkerk 
uitgesluit geword het nie en sou hulle 
steeds in `n posisie gebly het om 
teen die indringing van die heiden- 
dom te waak. 


(Word vervolg.) 





ea EE oo PEEEEEU TE ME OS 
VERGROTINGS 

W. E. CAREY 
APTEKER 
Posbus 177 — Krugersdorp 











AANDAG 
PROSTAATKLIERLYERS 


'n Nuwe geneesmiddel vir die 

prostaatklier vinnige verligting en 

langdurig ook vir alle nier en 

blaas kwale en ook vir aambeie. 

Slegs R3.35 k.m.b. geen k.b.a. be- 
stellings. 

TJEK MET KOMMISSIE 10c. 
Regstreeks van Mev. R. Muller 
Pk. Krugerspos, 
Lydenburg. 














DIE BALK EN DIE SPLINTER 


Om met die beskuldigende vinger 
na die ander man te wys is `n alge- 
mene, sondige, menslike verskynsel, 
wat ook tussen volkere voorkom, en 
wat as gevolg van die uitgebreide 
kommunikasiemiddels teenswoordig in 
toenemende mate in die volkere wé- 
reld te sien is. 


Deur die linksgeoriënteerde wêreld- 
pers en deur die eensydige optrede 
van die V.V.O. het dit mode geword 
om So 'n beskuldigende vinger na 
Suider Afrika te wys en Suider Afrika 
te maak tot dié sondebok van die 
wêreld. En dit word gedoen nie alleen 
deur politieke liggame nie, maar ook 
deur bepaalde kerke. Hulle val net 
maar by die groot koor in en wag 
op die toejuiging van linksgesinde 
kant. 





JOH. DREYER 





In hierdie splinterraaksien drukte 
beur Nederland, een van die Suid- 
Afrikaanse moederlande. steeds meer 
vorentoe. Die swakstaande nuwe kabi- 
net was ternouernood gevorm of haas- 
tig moes daar `n anti-Suid-Afrikaanse 
verklaring uitgereik word tot groot 
meeval van die halfdosyn kerklike en 
ander anti-Suid-Afrika organisasies 
soos anti-Angola koffie, ,Defend en 
Aid Fund', ,Pax Christi (— Vrede 
van Christus). 


Deur hierdie foutvinderige houding 
in Nederland verval hulle almeer tot 
eensydigheid en tot `n swart-wit ma- 
nier van beoordeling. Die resultaat 
hiervan is, dat hulle wat Suid-Afrika 
betref net splinters raaksien. Hier sou 
dan onderdrukking wees en selfs 
hongersnood by sekere volksgroepe. 


Hierdie swart-wit manier van be- 
oordeling wat Suider-Afrika betref 
word in Nederland ook uitgeoefen 
onder andere teenoor die eVrenigde 
State. Krasse dinge is gesê teenoor die 
onder andere teenoor die Verenigde 
Amerikaanse president, skerp veroor- 
delings word ge-uit oor die Ameri 
kaanse optrede in Viëtnam  'iteen- 
oor die kommuniste, terwyl die Noord- 
Viëtnamese regering als het onschul- 
dige lammetje werd gekwalificeerd. 
Het kwam dan ook uit bepaalde linkse 
kringen, die gewild of ongewild Mos- 
kou in de kaart spelen en geen aan- 
dacht schenken aan hetgeen de Noord- 
Viëtnamezer en Viet-Cong duerilla's 
ten opzichte van de Zuid-Viëtnamezen 
bevolking hebben gedaan. Dat zyn de 
gruwelykste wreedheden geweest. 
Door sluipmoord zyn hoogst waar- 
Schynlik meer mense omgekomen in 
de loop van de jaren dan door de 


Amerikaanse bombardementen,” Soos 
die Nederlandse Post dit gestel het. 

'n Predikant in Groningen, Neder- 
land het selfs sover met die beskul- 
digende vinger gegaan, dat hy vanaf 
die kansel in sy preek gepraat het 
van ,de krankZinnige politiek van 
Nixon in Viëtnam”. Met `n ander ge- 
leentheid is Nixon as `n moordenaar 
voorgestel. 


Nou is dit des ie meer opvallend 
hoe anders daar in Nederland ten op- 
sigte van kommunistiese lande gerea- 
geer word deur dieselfde anti-gesinde 
mense teen Suider-Afrika en teen 
Amerika. Hulle is blykbaar halfblind 
en sien net een kant raak. 'n Mens 
kan sê hulle dra oogklappe soos `n 
skoppende perd. Die wreedhede teen 
Christene in kommunistiese lande 
word oor die hoof gesien of vergoeilik. 
Daarteen word geen besluite geneem, 
nie betoog nie, geen organisasies ge- 
stig nie. Vir hulle bevryding word 
geen geldelike middele gestem nie. 

As daar massamoorde in die Soedan 
en in Oos-Afrika plaasvind dan kraai 
geen haan uit die kringe van hulle, 
wat splinters in Suid-Afrika se o0ë 
sien, daarna nie. Beleggings in Suid- 
Afrika, en emigrasie hierheen moet 
afgeraai word, maar tegniese en ma- 
teriële steun word deur die Amster- 
damse stadsbestuur aan Hannoi, die 
hoofstad van die kommunistiese 
Noord-Viëtnamese, aangebied en die 
nuwe Nederlandse regering belowe 
steun aan die terroriste in Suidelik- 
Afrika om voort te gaan met moord en 
doodslag, gewapen met masjiengewere 
uit Sjina en Rusland. 


Nederland wil blykbaar optree as 
die sedemeesters van die wêreld maar 
ware sedemeesters moet nie met twee 
wate meet nie, moet nie orals splinters 
raak sien nie, maar begin met selfon- 
dersoek, met balke in eie oog raak te 
sien, met homself te sien in die posisie 
van diegene wat hy so uit die hoogte 
veroordeel, met die hand in eie boe 
sem. En dan kan Nederland, of dan 
ten minste sy nuwe regering en al sy 
anti-groepe en liggame, voor eie deur 
begin vee en hulself afvra of Neder- 
land enigsins reg het om op te tree 
as die sedemeester van die wêreld. 
'n Sedemeester oor die Suid-Afrikaan- 
se eie-soortige volkere-ontwikkeling, 
terwyl Nederland sy Ambonese apart 
gehou het in kampe! 


`n Sedemeester oor ons sogenaamde 
klein-apartheid terwyl daar berigte uit 
Nederland kom van die toenemende 
beoefening daar van klein-apartheid 
teenoor die al groter wordende in- 
stroming van Surinamers uit Neder- 
lands-Wes-Indië! 


'n Sedemeecster oor ons Suid-Afri- 
kaanse lewenswyse, terwyl sedeloos- 
heid en goddeloosheid, kerkloosheid 
en ateisme op skrikbarende wyse in 
Nederland in die algemeen en in nog 
meer opvallende mate in Amsterdam 
in die besonder toeneem! 

Moet aan Nederlnd as sedemeester 
nie gesê word: (Geneesheer genees 
jouself nie? 


NZAW. OOR DIE 
BALK en SPLINTER 


Die Afdeling — Den Haag van die 
N.Z.A.W. het `n rondskrywe aan meer 
as 8,000 ,,geestelikes” in Nederland 
van al die bestaande godsdienstige 
gesindes gestuur. Daaruit neem ons 
'n paar sprekende gedeeltes oor: 


“Nou dat die W.R.v.K. weer in 
Nederland verskyn en sy kritiek een- 
sydig rig op bepaalde lande, bepaalde 
groepe, bepaalde toestande en blyk- 
baar oogkleppe op het wanneer dit 
ander lande, groepe en toestande aan- 
gaan, is dit nuttig om ook te beraad- 
slaag oor die wese, doel en gedrag 
van hierdie Wêreldraad. Dit gaan 
om die evangeliese gelykenis van die 
balk en splinter. 


Dan haal die rondskrywe 'n paar 
ander opinies oor die Wêreldraad aan. 


Die eerste hiervan is uit die wêreld- 
bekende Amerikaanse blad ,,Digest” 
wat in November 1971 geskryf het: 
,Nêrens was die Wêreldraad skuldiger 
as in sy weiering om op te kom vir die 
tienduisende vervolgde gelowiges in 
die Sowjet Unie.” 


Die ,Digest” wys daar ook op, dat 
toe ,die W.R.v.K. in Uppsala byeen- 
gekom het, vraagstukke wat ras, ge- 
weld en onderdrukking betref as be- 
sete bespreek is. Maar, sodra die 
heersende toestande agter die yster- 
gordyn ter sprake gekom het, het 
daar 'n ysige stilte geheers. (Beklem- 
toning deur my, Joh. Dreyer.) 





Die Russiese Nobelprysskrywer 
Solzhenitsyn oor die Russiese Orto- 
dokse Kerk: 


n Kerk wat deur ateiste bestuur 
word is 'n toneel wat in 2,000 jaar 
nie gesien is nie. Solzhenitsyn het 
meer waarheid oor die kommunisme 
cen die Russiese Ortodokse Kerk in 
een brief vertel, as wat die W.R.v.K. 
sedert 1948 vertel het.” 

(18) AS TOERIS DEUR ISRAEL, 
LAND VAN DIE BYBEL 


Die Jordaandal, of skeurvallei, strek 
ongeveer vanaf die Hermongebergte 
in die noorde van Israel tot aan die 
Golf van Akaba in die suide. Dit is 
'n afstand van nagenoeg 260 myl. Dan 
loop die skeurvallei verder suidwaarts 
deur die Rooisee by Egipte, verdeel 
die berglande van Abessinië in twee, 
verdeel noord van die aan ons be- 
kende Victoriameer in twee vertak- 
kings wat aan weerskante van die 
meer verby loop, suidwaarts weer ver- 
enig, en wat doodloop aan die ooskus 
van Afrika naby die mond van die 
Sambesirivier. 








DR. P. J. THEO KOEKEMOER 


Die naam El Ghor (die skeur) word 
soms ten onregte gegee om die hele 
skeurvallei vanaf die Libanongebergte 
tot by die golf van Akaba aan te dui. 
Dit is meer korrek om die naam El 
Ghor van toepassing te maak slegs op 
die deel tussen die Meer van Galilea in 


JORDAANDAL 





Die Jordaanrivier by die Meer van Galilea en berg Arbel op die agtergrond. Dis 
hier waar die Galileërs geveg het teen koning Herodes en sy Romeinse legioen. 





Hier vloei die waters van die Jordaan in die noordelike oewer van die Meer van 
Galilea. Hierdie meer is ongeveer 13 myl lank en op plekke agtmyl breed met 'n 
gemiddelde diepte van ongeveer 160 voet. 


die noorde en die Dooie See in die 
Suide. Suid van die Dooie See staan 
die skeur bekend as die `Wadi el 
Araba. Albei kante van hierdie lang 
smal skeurvallei wat in wydte wissel 
van 2 tot 15 myl, bestaan uit steil 
hellings. Hierdie skeurdal word ge- 
dreineer deur die Jordaanrivier. Al- 
hoewel dit gesê word dat die Jordaan- 
rivier sy oorsprong het by die fonteine 


van Banijas (Cesarea-Filippi) aan die 
voet van die Hermongebergte, is dit 
tog ook so dat daar vanaf die weste- 
like helling van die berg Hermon in 
die noorde, ook 'n stroom kom wat 
aangedui kan word as mede-oorsprong 
van die Jordaanrivier. 

Die werklike Jordaan begin dan as 
verenigde rivier enkele myle noord 
van die Hoelemoerasse (die waters 

van Merom) en loop vir 100 myl suid- 
waarts na die Dooie See, in welke 
watermassa dit letterlik ,,doodloop”. 
Oor hierdie afstand is daar `n val van 
2000 voet sodat mens kan dink tot 
watter mate stroomversnellings moet 
voor kom. Vloedwaters vind mens ver- 
al in die winters weens die swaar 
reëns op die Hermongebergte;, vroeg 
in die lente veroorsaak smeltende 
sneeu op laasgenoemde berge ook 
sterk stroomvloede. Dan kan die smal 
Jordaanriviertjie plek-plek tot 'n myl 
breed groei. Dit word bereken dat 
die Jordaan gemiddeld ongeveer 20,000 
gellings water per sekonde in die 
Dooie See uitstort en selfs tydens 
laagwaterperiodes is dit nog soveel 
as 16,000 gellings per sekonde. 


Die Jordaanrivier word in sy boloop 
en middelloop ook nog deur 'n paar 
klein riviertjies (spruite) gevoed. Ons 
dink hier aan die Jarmoek en die 
Zarka. Ten spyte van hierdie bykom- 
stige water van takriviere, word die 
Jordaan nie groter nie en is dit naby 
sy monding net so groot as naby sy 
bron. Die rede hiervoor is dat daar 
`n geweldige verdamping van water 
plaasvind, wat steeds groter word in 
die rigting van die Dooie See, `n ver- 
damping wat die toevloei van ander 
waters langs die pad weer tot niet 
maak. Gevolg van hierdie verdamping 
is dat die Jordaan in sy benedeloop 
water van 'n hoë soutgehalte het. On- 


[] Na volgende bladsy 





gelukkig maak dit ook die gronde van 
die onmiddellike omgewing soutagtig 
en onvrugbaar. 

Tussen die Meer van Galilea in die 
noorde en die Dooie See in die suide 
is die Jordaanrivier 'n tipiese meander- 


vir 70 myl reg suidwaarts tot dit die 
Dooie See (of Soutsee, soos dit tereg 
genoem word) bereik. Hier kom die 
rivier dan aan sy einde, hier in die 
nuttelose watermassa van die Dooie 
See. Laasgenoemde see is 47 myl lank 





Naby Jerigo loop die Jordaanrivier in die Dooie See. Die oorlewering wys hierdie 

plek aan as die plek waar Jesus deur Johannes die Doper gedoop is. Is die oor- 

lewering reg? Aan die besoekers sê ons altyd:- Dit maak nie saak of dit presies 

hier is nie. Dis nie van belang waar presies Jesus gedoop is nie, maar DAT Hy 

Hom laat doop het. Dit moes in elk geval in hierdie omgewing gewees het. 
(Matth. 3:13) 


rivier: dit kronkel heen en weer oor 
die vloer van die skeurvallei, die Ghor. 
Die oewers word begroei met digte 
massas bome, veral ons bekende wil- 
gers, riete en struike. 


Drie watermassas word deur die 
Jordaan aan mekaar verbind: die 
Hoelemeer in die verre noorde, wat 
eintlik niks anders is nie as 'n groot 
moeras, waarvan die grootste gedeelte 
deur die vooruitstrewende Israel nou 
drooggelê is en besig is om `'n flore- 
rende landboustreek te word. Hierdie 
ou malariagebied sien tans anders 
daaruit. Dan vind ons suid van die 
Hoelemeer die Meer van Galilea (ook 
genoem die Meer van 'Tiberias, die 
Meer Kinnéret, die Meer Gennesaret), 
'n watermassa wat opdam as gevolg 
van harde dwarsliggende vulkaniese 
basaltsteen. Hierdie meer is ongeveer 
18 myl lank en op plekke agt myl 
breed met 'n gemiddelde diepte van 
sowat 160 voet. Hoewel ses keer klei- 
ner in oppervlakte as die Dooie See, 
het die Meer van Galilea 'n ryk vis- 
lewe teenoor die doodsheid van die 
Dooie See. Tiberias is die grootste 
dorp aan die oewers van die meer 
van Galilea. 


Nadat die Jordaanrivier die meer 
van Galilea verlaat het, kronkel dit 


en gemiddeld 10 myl breed, 'n water- 
vlak 1292 voet benede seespieël. In 
die Suid-ooste is daar `n lae skier- 
eiland, El] Lisan, wat so diep insteek 
dat dit die Dooie See byna in twee 
sny. Met 'n soutgehalte van 26% is 
die Dooie See gemiddeld ses keer 
souter as die oseane en is van lewe 
in die water feitlik geen sprake nie. 
Die water is so hard dat indien jy 
vanaf `n hoë duikplank daarin sou 
duik, jy jou nek sal breek! 


Om terug te keer tot die Jordaan- 
rivier die woord ,,Jordaan” be- 
teken ,,afstroming” of ,,waterloop”. 
Die bewoners noem die rivier esj- 
sjeria el-Kebier” wat beteken ,,die 
groot drinkplek”. 

Dit is hier naby die Dooie See waar 
Josua en sy volk droogvoets deur die 
Jordaan getrek het (Josua 3) en 
twaalf klippe as ,,monument” opgerig 
het (Josua 4). Oor hierdie rivier het 
koning Dawid op sy terugtog ma 
Jerusalem met 'n pont heen en weer 
gevaar (2 Sam. 19 vers 18). Maar ... 
dis hier naby die Dooie See waar 
laaste, maar nie die minste nie, Jesus 
in die Jordaan gedoop is deur Johan- 
nes die Doper (Mattheus 3 vers 18). 


En nou onthou ek ook dat my 
vrome moeder, jare reeds heengegaan, 
altyd van die sterwe gepraat het as 
die gang deur die Doodsjordaan, die 
laaste ,,rivier” wat elke mens moet 
oorgaan na die Vaderhuis. 


or] 





Watersport op die Meer van Galilea (Meer van Tiberias). Soos in die dae van 
Christus is dit steeds 'n geliefde hengel-oord. Langs hierdie oewers het Jesus `n 
groot deel van sy gelykenisse vertel en wonders verrig. 

JOGA— 


TEGNIEK TOT SELFVERLOSSING 


SLOTSOM: 


Na aanleiding van die uiteenset'ing 
en bespreking van die joga-tegniek in 
die vorige aflewering, kan die volgen- 
de opmerkings gemaak word. 


(a) Klassieke joga is baie meer as 
'n sekere vorm van gimnastiek ge- 
kombineer met asemhalingsoefeninge. 
By baie mense bestaan die wanindruk 
dat dit presies is wat joga behels. 
Klassieke joga is `n tegniek wat binne 
verskeie Indiese godsdienste funksio- 
neer en waardeur sy beoefenaars poog 
om selfverlossing te bewerk. Dit gaan 
in joga in die eerste plek om hierdie 
verlossing. Alles wat daar by kom, 
is van sekondêre belang. Dinge Soos 
oefeninge om spiere en ligamente slap 
en rekbaar te maak en asemhalings- 
oefeninge om die metabolisme te ver- 
stadig en die gees te kalmeer, is toe- 
vallige tegnieke binne die groot self- 
verlossingstegniek. Dit waarom dit uit- 
eindelik, maar ook primêr in klassieke 
joga gaan, is `n bepaalde godsdienstige 
en filosofiese opvatting van mens en 
wêreld. Dit is die Indiese opvatting 
wat ons in die eerste aflewering van 
hierdie kort reeks uiteen gesit en be- 
spreek het. 


VERSLANKING: 


(b) 'n Onderskeid moet tussen joga 
en ander Oosterse tegnieke soos karate 
en judo getref word in dié sin dat 
laasgenoemdes vandag in die Weste 
bestudeer word ter wille van dit waar- 
voor dit oorspronklik ontwerp en ont- 
wikkel is, naamlik as `n selfverde- 
digingstegniek. Joga word egter van- 
dag vir die grootste deel in die Weste 
bestudeer ter wille van dit wat aksi- 
dentele aspekte van die tegniek uit- 
maak. Die oefeninge wat toegepas 
word om die liggaam te brei en uit- 
eindelik in staat te stel om die ver- 
skillende jogaposisies en houdinge in 
te neem, asook die posisies en hou- 
dinge self, het toevallig verslankende 
gevolge. Verder, gekoppel aan die 
posisies en veral as gevolg van die 
asemhalingstegnieke, het joga 'n kal- 
merende uitwerking op die gees. Hoof- 
saaklik om hierdie twee effekte word 
joga vandag op groot skaal in die 
Weste en ook in Suid-Afrika beoefen. 
So onskuldig as wat sulke bedoelings 
ookal mag wees, moet die persone wat 
om hierdie rede ,,joga beoefen” ont- 
hou dat leermeesters wat joga werklik 
ernstig opneem, daarna kan neig om 
hulle ook die res van joga by te 
bring sodat hulle kan leer waarom 


dit eintlik in joga gaan. Daarom sou 
dit goed wees om eers seker te maak 
wat die godsdienstige sienswyses en 
die gesindheid van die afrigter/ster 
oor joga is voordat `n mens by hom/ 
haar vir 'n ,,joga-kursus” inskryf. 'n 
Afrigter/ster wat self nie meer van 





DS. P. J. VAN DER MERWE 





joga verwag as verslanking en kal- 
mering nie, is redelik veilig. `n Mens 
behoort egter lig te loop vir diegene 
wat glo ,,dat joga `n mens `'n beter 
mens maak”, of subtiel allerhande hei- 
dense filosofiese gedagtes oor die 
mens en die lewe by hulle leerlinge 
suggereer. Veral onaanvaarbaar is die- 
gene wat hulle leerlinge probeer lei 
om sover moontlik op die pad van 
joga te vorder. Die oefeninge is dan 
nie meer genoeg nie. Van leerlinge 
word 'n sekere lewensetiek en gedrags- 
reëls verwag. Oefeninge word aange- 
vul met konsentrasie- en meditasie- 
sessies. Hulle word ook voorgesê waar- 
oor hulle moet mediteer, soos: ,Dink 
nou aan jouself as `n mooi blom in 'n 
mooi tuin”, 'n gedagte wat duidelik 
teruggaan op die Indiese natuurfilo- 
sofie. Langs hierdie weg word persone 
aan gedagtes en `n gedagtewêreld be- 
kend gestel en gewoond gemaak wat 
lynreg met die Skrif in stryd is. Om 
lidmate te verbied om iets met joga 
te doen te hê, sou nie veel sin hê nie. 
Nostans moet hulle ernstig gewaarsku 
word dat selfs die onskuldigste aspek- 
te van joga die poort na heidendom 
kan wees, veral vir persone wat nie in 
die onderskeiding van sulke gedagtes 
geskoold is nie. 


KENNIS VAN LIGGAAM EN GEES: 


(c) `n Mens moet oppas om nie al 
te veel deur die misterieuse Ooste 
betower te word en naderhand byvoor- 
beeld begin glo dat daar in joga meer 
kennis van die mens en Sy gees, ver- 
vat is as waartoe die Westerse weten- 
skap instaat is nie. Hoewel dit toege- 
gee moet word dat joga onder andere 
gebaseer is op geldige kennis van die 
psigofisiese aspekte van die mens, 
baie waarvan die Weste eers in die 
moderne tyd die geldigheid besef het, 
is dit `n mite dat joga kennis behels 
waarvan die moderne sielkunde en 
mediese wetenskap niks begryp nie. 
Dit word dikwels voorgestel asof siel- 
kundiges en medici uit professionele 
afguns weier om die sielkundige in- 

sigte van die Ooste te erken. Die on- 
waarheid hiervan word geillustreer 
deur die feit dat verskeie farmaseutie- 
se maatskappye deel van hulle tyd en 
geld aan die bestudering van ou Oos- 
terse preparate en behandelings wy. 
Net so was die verband tussen lig- 
gaamsprosesse, emosionaliteit, denke, 
persoonlikheid en dies meer van 
vroegsaf `n onderwerp van studie vir 
die sielkunde. Die beginsel van kal- 
mering deur ritmiese asemhaling, se- 
kere liggaamlike aksies, posisies en 
houding, is `n beginsel wat lankal 
deur die sielkunde aanvaar is, nog 
steeds verder ondersoek word en in 
baie gevalle reeds deel van die terapie 
uitmaak. 


(d) Verder is dit duidelik dat baie 
van die sogenaamde sielkundige ken- 
nis van joga so sterk deur die joga- 
mensbeskouing beinvloed is dat dit op 
weinige wetenskaplikheid aanspraak 
kan maak. Dit is veral die geval met 
die laaste drie stappe van die tegniek 
wat in die vorige aflewering bespreek 
is. Namate daar in die laaste stap 
gevorder word, kom al hoe minder 
sielkundige beginsels en al hoe meer 
metafisiese sienswyses van joga ter 
sprake. 


Mense sou wou weet of daar enige 
waarheid steek in die bewering van 
joga da! die gees gaandeweg van die 
liggaam verlos word om uiteindelik 
uitgegiet te word in die goddelike 
oerbeginsel en skeppinggees wat alle 
syn deurspoel. Hierdie aanspraak moet 
om twee redes afgewys word. Eerstens 
bestaan daar volgens die Skrif nie die 
minste moontlikheid van `n algemene 
lewensbeginsel wat die Skepping deur- 
spoel nie. Daar is net God wat deur 
sy voorsienigheid die Skepping in- 
stand hou. Hierdie voorsienigheid is 
nie `n krag wat die Skepping deur- 
spoel nie, maar is sy wil. God self is 
ook nie `n onpersoonlike mag wat 
Homself beskikbaar stel vir die geeste 
van mense wat hulle in Hom wil uit- 
giet nie. God is 'n Persoon. Sy bestaan 
is onafhanklik van die Skepping. Sy 
hoë heiligheid maak die gedagte on- 
moontlik dat mense na willekeur kan 
deel kry aan sy wese. Tweedens moet 
daar ook vanuit die Skrif `n vraag- 
teken geplaas word oor die gedagte 
dat `n mens se gees ,,uit sy liggaam 
oprys”. Reeds in die eerste aflewering 
is dit gestel dat die Skrif vir ons die 
mens voorhou as `n eenheid en nie as 
`n samestelling van liggaam en gees 
synde twee selfstandige entiteite nie. 

ONS SITUASIE 


Soms dink ons in Suid-Afrika as 
Afrikaners dat ons standpunt uitge- 
dien en vir almal onaanvaarbaar is. 
Luister egter wat sê die volgende twee 
persone in Getrouw, December 1972. 





DR. H. G. VAN DER WESTHUIZEN 


J van den Graef te Huizen (n 
Hollander) sê: ,Ik denk dan vooral 
aan de macht van de dialoog . . 
En zo geven we als kerkraad de ver- 
kondiging prijs voor de dialoog, voor 
het gesprek. Moet de kerk dan niet 
in gesprek zijn met de wereld? Ja, 
maar dan verkondigend, getuigend ... 
Paulus zegt dat het gebed voor de 
overheid nodig is, opdat we een stil 
en gerust leven hebben. Dat is geen 
rustig leventje, maar wel een leven 
waarin vrijuit gewerkt kan worden 
aan de verbreiding van het evangelie 
tot de komst van het Koninkryk van 
God.” 


Ds. Richard Wurmbrand ('n Ro- 
meen) sê: ,,Er is zo verschrikkelijk 
veel protest tegen de apartheid in 
Zuid-Afrika, maar ik kan u presies 
vertellen hoeveel mensen vermoord 
zijn door de apartheid in Zuid-Afrika: 
Niet één! Maar daar in China Zijn 
alleen al een miljoen christenen ver- 
moord. Hoe kun je daar nu over 
Zwijgen” . . . De communisten 
dwingen jonge vrouwen zich gedeelte- 
lijk te ontkleden en géselen hen over 
de borsten of brengen hun brand- 
wonde toe. 7ij rollen hun haar om 
een stok, die zij daarna zodanig draai- 
en, dat met de haren ook de huid van 
de schedel wordt getrokken ... De 
Chinese communisten (hebben) spe- 
ciale centra opgericht om te bestu- 
deren met welke mishandelingen het 


beste effect bereikt wordt . . . De 
Pravda, het communistische niews- 
blad van Tsjechoslowakije, .. . vinden 


het afschuwelijk dat driekwart van de 
huwelijken en begrafnissen kerkeliik 
plaatsvinden ... ” Wat laasgenoemde 
saak betref wil ons 'n verdere opmer- 
king maak. Tussen baie dinge wat in 
ons volkslewe neutrale dinge was, sal 
vorentoe of na die een kant of na die 
ander kant gekies moet word, 6f na die 
kant van die kommunistiese opmars 
6f na die kant van die kerk. S6 sal 
die geroep bvvoorbeeld nou opklink 
dat 'n huwelik 'n familie en privaat 
aangeleentheid is en nie 'n kerklike 
nie. As dit eers algemeen sê aanvaar 
word. kan die kommunisme se norme 
eis dat die ..privaatsaak” moet ver- 
dwyn ter wille van die kommunisme! 


JOGA-— 
TEGNIEK TOT SELF- 
VERLOSSING 


] Vervolg van vorige bladsy 


Natuurlik mag ons van liggaam en 
gees praat, maar dan slegs in rela- 
tiewe sin. Persone met parapsigolo- 
giese gawes mag die ervaring hê dat 
hulle gees die liggaam verlaat om 
later terug te keer. Dit is egter te 
betwyfel of dit werklik gebeur. Daar- 
mee word die bestaan of geldigheid 
van parapsigologiese verskynsels soos 
visioene, telepatie, gedagtelees en dies 
meer nie ontken nie. Dit wil egter 
gesê word dat hierdie 'n terrein is 
wat ten beste aan die parapsigologiese 
sielkunde oorgelaat moet word en dat 
daar nie 'n godsdienstige kwessie van 
gemaak moet word nie. 


SELFVERLOSSING? 


(e) Dit behoort teen hierdie tyd 
duidelik te wees dat dit vir ons ook 
in hierdie saak behoort te gaan om die 
eer van Christus. Nie verniet het ons 
die bostaande hoofopskrif gekies nie. 
Dit wil voor alles sê dat ons hier te 
doen het met die veronderstelling dat 
die mens homself kan verlos. Hierdie 
gedagte kom ons telkens in die hei- 
dendom teë. Feitlik elke heidense 
godsdiens herhaal dit as 'n refrein. 
Tog is dit hierdie gedagte wat die 
heidendom so troosteloos maak en 
Martin Luther tot wanhoop gedryf het. 
Wanneer het ek genoeg gedoen? Moet 
ek my hele lewe lank aan askese en 
selfpyniging wy om verlossing te 
vind? Wat is dan die waarborg dat ek 
dit gevind het? .Hoe vind ek 'n ge- 
nadige God?” Die antwoord is Jesus 
Christus. Hy maak selfverlossing on- 
nodig deurdat Hy in Homself vir ons 
verlossing aanbied. ,,Glo en jy sal 
lewe”. Hy kan lewe aanbied omdat 
Hy alle waarheid in Homself verenig. 
Hy is die Enigste. Alles wat ander 
godsdienste oor die goddelikheid en 
gode sê. vervaag voor die glans van 
sy heerlikheid. Dit was Hy wat Martin 
Luther vrygestel het van verdere self- 
pvnieing en hom die selfvertroue ge- 
gee het om sy kraedadiee rol in die 
geskiedenis te speel. Dit is ook die 
werklikheid van sv huln. bvstand en 
Jiefde wat ons vrymoedigheid gee in 
'n wêreld van soekende mense. . Here. 
na wie toe sal ons gaan? U het die 
woorde van die ewige lewe.” 


Die Heer, wat sy wortels nie in die 
evangelie het nie, verdor vanself. 


— Uit ,Samen op weg.” 








Dr. Collin se 
Pille 


Prys: ac & 6Bc 


vir GAL en LEWER 


Blakende gesondheid is die teenoor- 
gestelde van die volgende klagtes: 
NARE HOOFPYNE 
GALAANVALLE 
BITTER MOND 
AANGEPAKTE TONG 
HARDLYWIGHEID 
VLEKKE, PUISIES, ENS. 
VLEKKIES VOOR DIE OË 
OPGEBLAASTE GEVOEL 
LUSTELOOSHEID 
SOOIBRAND 
GEEL GELAAT 


Die oorsaak 'n lui lewer en te veel gal 
Die beproefde en beste middel — 


Dr. Gollin se Gal- 
en Lewerpille 


Prys: 35c & 65c van alle Aptekers 
of van 


G. FOURIE 
Posbus 762, Pietermaritzburg. 





Pyn se Moses 


0TTO 


Se Senuwee en Pyn Poeiers 
Prys 20c & 40c 


Probeer Otto vir Hoofpyn, Rumatiek, 
Jig, Verkoue, Koors, Vrouekwale, ja 
vir enige ander ou pyn-kwale en 
oortuig uself van die strelende en 
spoedige verligting van 


OTTO 


DIE PYN POEIER WAT SPOEDIG 
WERK! 


Slegs by Aptekers verkrygbaar 

KERK EN SOSIOLOGIE (1) 


WIL ONS WERKLIK WEET WAAR DIE FOUT LE? 


In ,,Die Hervormer” van April 1973 
wy ds. Velthuysen sy Jeugrubriek 
aan 'n bespreking van `n bevinding 
van die Jeugondersoek wat die Uni- 
versiteit van Pretoria in 1967 geloods 
het. Hy skryf in die eerste sin: 

Die skrywer van hierdie stukkie 
is 'n predikant — nie `n sosioloog nie. 
Daarom het ek nie veel vertroue in 
die sosiologie nie” (bl. 28). 

Hy weet dit dalk nie, maar in hier- 
die opmerking gee hy in beginsel die 
rede vir daardie fout wat die jeug 
dink by die kerk 16, en wat hy dink 
by die jeug lê. Ondervinding het ge- 
leer dat die lidmaat wat onverskillig 
teenoor die kerk staan, op presies die- 
selfde wyse redeneer as wat ds. Velt- 
huysen hier doen. Lees weer sy WOOI- 
de hierbo en vervang dan enkele wooT- 
de in die sin en dit sal duidelik word 
wat ek bedoel: 


Die leser van hierdie stukkie is `n 
lidmaat — nie 'n predikant nie. Daar- 
om het ek nie veel vertroue in die 
teologie nie.” Of, om die vergelyking 
bietjie verder tot 'n ander vlak te 
voer: ,,Die toehoorder by hierdie 
preek is 'n lidmaat — nie 'n predikant 
nie. Daarom het ek nie veel vertroue 
in die teologie nie.” 

'n Mens kan nie waardering hê vir 
iets waarin jy nie 'n vertroue het nie. 
Dus: die jeug het nie waardering vir 
die teologie nie. In soverre as wat teo- 
logie deur teoloë beoefen word en 
teoloë gewoonlik predikante is, en pre- 
dikante gewoonlik die middelpunt van 
die geestelike lewe in 'n gemeente is, 
volg dit logies dat die jong lidmaat 
nie veel waardering het vir die gees- 
telike lewe in sy gemeente nie omdat 
hy hom net eenvoudig nie kan indink 
in die ervarings- en begripswêreld, be- 
lewenisse, begeestering en soms die 
geleerde denke van die teoloog nie, 
en dit ook nie deel nie. Dit mag wees 
dat hierdie gevolgtrekking die basis 
vorm van die studie van die probleem 
van die fout” by, in of met die kerk. 
Om hierdie kwessie verder te ontleed, 
sal meer tyd en ruimte in beslag neem 
as wat hier beoog word. Die vraag kan 
byvoorbeeld gevra word: Kan die lid- 
maat hom nie op `n hoër vlak van 
kerklike gemoeidheid indink nie, of 
wil hy mie? Die teologie mag die 
saak van kerklike onverskilligheid be- 
skou as bloot 'n gebrek aan roepings- 
bewustheid, pligsbesef, verantwoorde- 
likheid, dankbaarheid, ensovoorts, by 
die lidmaat. Dit word trouens dikwels 
gedoen in die prediking. Ek dink egter 
dat die saak meer ingewikkeld is as 
dit en deurdringender ontleding verg. 


Teologie kan beskou word as die 
wetenskap wat hom besig hou met `n 
sistematiese bestudering van die 
Woord van God met betrekking tot 
die . wese van God, die openbaring 
van Homself in sy Woord aan die 





C. S. STEENEKAMP 





mens, en sy wil en handelinge ten op- 
sigte van die val en regverdiging van 
die mens. Met die suiwer menslike 
motiewe in die nakoming of verwaar- 
losing van diens aan en in die kerk, 
kan die teologie hom nie bemoei nie 
want dit is nie sy terrein nie. Die 
bestudering van samelewingsverskyn- 
sels is die studiegebied van die sosio- 
logie. Die basis van die arbeid van 
die sosiologie is die waarneming van 
verskynsels en die insameling van 
gegewens. Vervolgens kan dan getrag 
word om vas te stel of daar reëlmatige 
patrone in die handelinge en die on- 
derlinge verhoudinge van mense vooTr- 
kom. Afleidings kan gemaak word aan 
die hand waarvan teorieë opgestel kan 
word. Met verdere ondersoeke kan 
dan aangetoon word of sodanige teo- 
rieë bevestig of verwerp kan word. 
Die Jeugondersoek wat hier ter sprake 
is, het hom slegs beperk tot die in- 
sameling van gegewens ten opsigte 
van kerklike gedrag en godsdienstige 
sienswyses en houding van die jeug. 
Dit was mouliks die doel van die 
Verslag om te verklaar, en nog minder 
om te kritiseer. As die ondersoek nie 
gedoen is nie, sou niemand werklik 
geweet het of daar jong mense is wat 
dink dat die geestelike lewe in hulle 
gemeentes veel te wense oorlaat nie. 
Na hierdie ondersoek kan die sosioloë 
ten minste presies sê hoeveel jong 
mense wat dink en wat doen. Met die 
insameling van die gegewens het die 
Verslag sy doel bereik en hy het, op 
die keper beskou, eintlik vrede daar- 
mee of die leserspubliek — en dit mag 
teoloë insluit — hierdie gegewens ter 
harte wil neem of wil ignoreer. 


Om terug te keer tot daardie bykans 
70 persent van die jeug wat van me- 
ning is dat die geestelike lewe van 
hulle gemeentes maar op 'n middel- 
matige peil is: hulle het nie op straat- 
hoeke of briewekolomme hulle mis- 
noeë te kenne gegee nie. Hulle is in 
'n vraelys gevra wat hulle van die 
kerk dink en het — so neem ons aan 
— 'n eerlike antwoord gegee. Sou dit 
nou billik van my wees om te sê dat 
hulle met klippe gooi omdat ek nie 

van hulle antwoord hou nie? Gooi 
mens noodwendig met klippe as jy jou 
ontevredenheid uitspreek? 


Ek lees verder in die rubriek dat 
die kerk besef hy is nie volmaak nie: 
,Daar is ongelukkig tendense tot fari- 
Seisme . . . as mens nog langer wil 
dink, sal jy sekerlik nog 'n paar ge- 
leerde woorde onthou waarmee kerk- 
like sondes aangedui kan word. Ons 
durf dit nie wegredeneer nie . . . ” 
(So iets is vroeër al gesê — net nie 
so kras nie. In 1964 byvoorbeeld sê `n 
Rapport van die Kommissie insake 
Buitekerklikheid aan die Algemene 
Kerkvergadering dat die kerk self- 
ondersoek moet instel en hand in eie 
boesem moet steek met betrekking tot 
die probleem van buitekerklikes.) 


Dit wil voorkom asof die jeug ver- 
wyt word, en die sosiologie gewantrou 
word, omdat die sosiologie maar net 
aangetoon het dat die jeug met die 
teoloog saamstem! 

Dat daar fout is, is duidelik. Dit 
blyk nie aileen uit die Jeugondersoek 
se bevindinge nie ,maar ook uit die 
sensusgegewens van die kerk. Dat daar 
fout by elke kerklose lidmaat in die 
algemeen, en by die jeug in besonder 
is, word ook aanvaar. Maar eindig die 
hele kwessie van die fout daar? Ek 
wil my verstout om te sê dat die 
jeug en die kerklose lidmaat dikwels 
minder kan doen om die fout reg te 
stel as wat die kerk self kan doen. 
(Ek bedoel hier met ,,kerk” in beson- 
der die predikant en die meerdere 
vergaderings. Dat die jeug ook die 
,kerk” is, is waar; maar dit wil voor- 
kom asof die twee betekenisse wat 
met dieselfde woord aangedui word, 
duidelik van mekaar onderskei kan 
word.) 


Die jeug kan moontlik een van drie 
dinge doen as hy beswaard voel oor 
die geesteljke lewe in sy gemeente: 

(a) Hy kan in `n gespreksituasie te 
kenne gee dat hy kritiek het, en die 
saak uitpraat. In 'n sekere sin open 
die jeug die gesprek deur weg te bly 
van die kerk af. Sy afwesigheid sê, 
naas ander dinge, dalk ook: ,My kate- 
gese was ontoereikend. Ek is jammer 
maar ek weet nou nog nie waarom dit 
werklik in die kerk behoort te gaan 
nie .. .” Dit was egter nie die kerk 
wat die jeug die geleentheid gegee 
het om hulle kant van die saak te stel 
nie. Die vrae wat die sosiologiese on- 
dersoek aan die jeug gestel het, moes 
dalk deur die kerk self gestel ge- 
wees het. Indien niemand na hom wil 

luister nie, of hom nie 'n bevredigen- 
de antwoord kan gee nie, of die reg 
miseun om sy misnoeë uit te spreek, 
kan die jeug en die kerklose lidmaat 
die volgende doen: 


(b) Hy kan homself distansieer van 
die kerk (of van wat hy dan as die 
,kerk” beskou) en 'n lou, onverskil- 
lige lidmaat word. Wat hierdie mense 
betref, moet ons onderskei tussen hul- 
le wat dit teen die inhoud van die 
evangelieverkondiging het, en hulle 
wat dit teen die vorm het. Indien 
iemand dit teen die inhoud het, moet 
hy gekersten word. Hy weet glad nie 
wat aangaan nie. Aan hom moet, SOOS 
aan die Ethiopiër, die liefde van 
Christus verduidelik word. As hy dit 
geleer het en verstaan, sal hy onder- 
hou wat hy geleer het. Om verder 
oor hierdie lidmaat en sy probleem te 
praat, sal dieper teologiese besinning 
en meer ruimte verg as wat hier be- 
oog is. Die man wat wegbly van die 
kerk omdat hy dit teen die vorm het, 
doen dit dalk omdat hy die dinge 
van die kerk nie reg begryp nie, Of 
omdat hy dalk skriftuurlik-gegronde 
besware het. Ook oor hom kan nie 
uitsluitsel gegee word nie omdat daar 
nie voldoende gegewens beskikbaar is 
waaruit betroubare afleidings gemaak 
kan word nie. (Een van die uitsonde- 
rings in die opsig dat daar wel voor- 
treflike gegewens beskikbaar is oor 
meer as slegs die sienswyses van 'n 
groep jeugdiges ten opsigte van die 
kerk, is die deurtastende ondersoek 
van dr. $. J. Prins in sy proefskrif: 
,Kerksheid, Persoonlikheidstrekke en 


Asetergrond by die Vroegvolwassene 
— 'n Pastoraal-Psigologiese Onder- 
soek” van 1965.) 

Die derde ding wal die beswaarde 
jeugdige kan doen, is: 

(c) Hy kan maak of daar niks is wat 
hom hinder nie en hom voorgee en 
voordoen as 'n getroue, tevrede lid- 
maat. Deur so 'n optrede smeer hy 
eintlik maar net die foute toe of praat 
hy dit goed. In `n sekere sin het ek 
nog waardering vir hierdie fariseer 
want hy kom darem ten minste onder 
die geklank van die Woord en hy on- 
derskei tussen die vorm en die inhoud. 
Ek is glad nie daarvan oortuig dat 
daar nie van hierdie soort lidmate ook 
onder die 70 persent van die jeug is 
wat dink dat die geestelike lewe in 
hulle gemeentes maar middelmatig is 
nie. So lank as wat hy die eredienste 
bywoon en offergawes gee — en ver- 
der stilbly — is alles skynbaar reg 
want ons sien wat hy doen en weet 
nie wat hy dink nie. Maar as hy te 
kenne gee dat die geestelike lewe 
in sy gemeente ten spyte van Sy po- 
gings nog middelmatig is... (ek wou 
dit nie weer sê nie, maar die sin kan 
nie onvoltooid gelaat word nie) . .. 
word vir hom gesê hy gooi met klippe. 

Sedert dr. P. W. Venter in sy boek 
,Onkerksheid” (1957) aangetoon het 
dat die probleem van onkerksheid 
verdere studie vereis, is daar van tyd 
tot tyd pleidooie gelewer vir `n dieper 
besinning, grondiger ondersoek en 
deurtastender ontleding. Tot tyd en 
wyl dit gedoen is, moet ons liewer 
nie met klippe gooi nie — nie van 


buite af binne toe nie, en ook nie van 
binne af buite toe nie. 

(Die skrywer van hierdie artikel 
was vir vyf paar predikant van die 
Nederduitsch Hervormde Kerk van 
Afrika voordat hy in 1970 bedank het 
met die oog op verdere studie. Hy is 
tans senior navorsingsbeampte by 'n 
organisasie wat gemoeid is met mna- 
vorsing op die gebied van die geestes- 
wetenskappe — Red.) 





KAN DOMINEES SALIG 
WORD? 


In die vorige eeu was daar `n baie 
gelowige skrywer, wat in diepe erns 
die vraag gestel het: Kan dominees 
wel salig word? 

'n Mens moet persoonlik die gevare 
van die amp ken om die klemmende 
van die vraag aan te voel. 

Hoe maklik word in die amp die 
kerk 'n saaklike bedryf; die prediking 
`n meganisme; die evangelie `n bood- 
skap, waar `n mens self buite staan! 
En hoeveel groter is die gevaar, as 'n 
mens tot besondere ampte geroepe 
word! 

Ek is geneig om te sê, dat teoloë 
en predikante 'n besondere genade- 
werking nodig het om self deur die 
evangelie wat hulle verkondig behoue 
te word. 

(Uit die toespraak van dr. W. Aal- 
ders met die roudiens in verband met 
die begrafnis van dr. K. H. E. Grave- 
meyer.) 











ONS BEVEEL AAN DIE ALOMBEKENDE 
MANS-, DAMES- EN SEUNSUITRUSTERS 


Dippenaar en Reinecke 
vir al u benodigdhede in KERKRAADSDRAG. PREDIKANTSTOGAS vanaf 

Pakke met fynstrepie R55.95. 

Effe Pakke R53.95. 
Predikantsbeffies R1.50 elk 
Kerkraadspakke klere vanaf R41.50 
Dripdroog Hemde vanaf R3.95 elk. 

UIT GEMEENTES 








STELLENBOSCH 


Amptelike stukke laat geen twyfel 
dat die oudste amptelike naam van 
die kerk in die Kaap Provinsie sedert 
die dae van Van Riebeeck Ned. Her- 
vormd was nie. Hiermee word nie 
ontken, dat in die wandel die kerk 
hier, net soos in Nederland, ook wel 
by ander name bekend was nie. In 
kerklike en ander stukke word die 
naam soms op dieselfde bladsy ver- 
skillend genoem. 





JOH. DREYER 





In die kerkordes moet die naam 
egter sekuur wees. So word die Kaap- 
se kerk in sy eerste kerkorde ampte- 
lik genoem Nederduitsch Hervormde 
Kerk, soos dit blyk uit die oudste 
kerkorde naamlik dié van 1824. Die 
opskrif van hierdie kerkorde lui: 

,Wetten en Bepalingen der Neder- 
duitsch Hervormde Kerk ontworpen 
aan de Kaap de Goede Hoop op 2 
Nov. 1824.” 


Voor die tyd het die kerk in die 
Kaap geressorteer onder die klassis 
Amsterdam van die Hervormde Kerk 
in Nederland. 


Na die oorname van die Kaap deur 
Engeland was dit nie meer moontlik 
vir die kerk hier om onder die kerk in 
Nederland te ressorteer nie. 


Toe Kommissaris de Mist die Kaap 
met die teruggawe aan Nederland na 
die eerste verowering daarvan deur 
Engeland oorgeneem het, het hy ook 
op 25.7.1804 `n proklamasie opgestel 
en uitgegee. Ook daarin word die kerk 
Hervormd genoem, en gesê in artikel 
16 dat ,alle twee Jaaren in die maan- 
den Oktober of November voor de 
Hervormde (Gemeenten deezer Volk- 
planting binnen de Hoofplaats te hou- 
den eene algemene KERK-VERGADE- 
RING.” 


In artikel 25 word die traktement 
van die ,,Leeraren in de Hervormde 
Gemeente” bepaal en in artikel 20 
word gesê, dat .Het Hervormd Kerk- 
genoodschap, by verre het talrykste, 
en ten platten Lande in deze Volks- 
planting het eenigste” is. 

Die eerste Hervormde gemeente 
van Stellenbosch is afgestig van Kaap- 
stad in 1686. Die eerste predikant 
was ds. Pierre Simond. 


Aan die begin van die negentiende 
eeu is die Gesange in die Hervormde 
gemeentes in die Kaapkolonie inge- 
voer. Die leiding hiervan het van 
Stellenbosch uitgegaan in die jaar 1814 
toe daar `n rondskrywe uitgestuur is 


aan ,,al die kerkrade van die Neder- 
duitsch Hervormde Kerk in Suid- 
Afrika”1) waarin hul medewerking 
gevra is in 'n onderneming om 'n 
groot aantal gesangboeke uit Neder- 
land te laat kom. Op 20 Februarie 
1814 is dit in Stellenbosch amptelik 
in gebruik geneem na 'n gepaste rede 
uitgespreek deur ds. Borcherds na 
aanleiding van Kol. 3:16: ,,Het woort 
Christi woone ryckelick in u in alle 
wysheijt: eert ende vermaent malkan- 
deren met psalmen ende lofsangen 
ende geestelicke liedekens, singende 
den Heere met aengenaemheijt in uw 
hente.””). 


Die feestelik ingebruikneem het 
plaasgevind 'in die ,,Ou Kerk” van 
Stellenbosch, soos ds. Borcherds dit 
in 1825 beskryf het. Hierdie kerkge- 
bou is gedurende die jaar 1722 in 
gebruik geneem. Soos die geval met 
die oudste Transvaalse kerkgebou was, 
naamlik dié van die Hervormde ge- 
meente van Potchefstroom, wat in die 
begin, ja selfs vir enige tiental jare, 
sonder solder, konsistorie en so meer 
moes klaarkom, so was dit ook met 
hierdie Stellenbosche kerkgebou die 
geval. Daarvan vertel ds. Borcherds 
soos volg: 


,Evenwel ontbrak er in deselve een 
zolder, vloer, orgel, en econsistorie 
kamer, doch alle dingen nu, door de 
verenigde weldadigheid dergene die in 
onzen Hervormden Godsdienst belang 
stellen. uit vrywillige giften zyn daar 
gesteld.”3). 


So het Stellenbosch sowel as die res 
van die Kaapse kerk Hervormd gebly 
tot in 5 November 1842 toe op die 
sinode die voorstel van ds. Moorees 
aanvaar is. Hierdie voorstel lui soos 
volg: 


Die naam van die kerk word ,,ver- 
anderd van Hervormd in (Gerefor- 
meerd.” 


Wat opvallend hier is is dat daar geen 
rede vir die voorgestelde verandering 
volgens die notule gegee is nie. Ver- 
moedelik was die bedoeling om die 
laaste band met die moederkerk in 
Nederland. die Hervormde Kerk. deur 
te snv. want sedert die okkupasie van 
die Kolonie deur Fngeland is deur die 
Kaapse eoewerneurs soos T,ord Charles 
Somerset en Sir Harry Smith Skotse 
predikante in plaas van Nederlandse 
predikante ingevoer vir die Hollandse 
gemeentes in die Kaap. Op die sinode 
van 184? was die meerderheid van die 
predikante Skotte. 


Onder hulle was bekwame en toege- 
wyde manne en deur hulle invloed is 
die kerk, wat toe Nederduitsch Ge: 

reformeerd geword het, tot op sekere 
hoogte in metodistiese rigting gelei. 


Die Voortrekkers het die Kaap ver- 
laat in 1836 toe die naam van die kerk 
nog nie verander was nie, en dus 
amptelik nog Nederduitsch Hervormd. 
Omdat hulle uit die verre noord-ooste- 
like distrikte was het hulle die Skotse 
invloed blykbaar minder ondergaan 
en hulle eerste gemeente te wete op 
Potchefstroom Nederduitsch Her- 
vormd genoem en wel op 26 Maart 
1842. 


En nou eers na 130 jaar het daar 
weer `n gemeente op Stellenbosch 
gekom met die ou naam en is die 
eerste kerkgebou ingewy op Saterdag 
9 Junie 1973. 


Daar sal wel mense wees wat sal 
vra: Was dit nou nodig om weer 'n 
Hervormde gemeente op Stellenbosch 
te stig, veral omdat die twee kerke 
tog dieselfde afkoms het en dieselfde 
belydenis? 

Dié vraag moet nie net aan die 
Hervormde Kerk en ook nie net aan 
die Stellenbosche gemeente gevra 
word nie, maar aan die Hervormde 
lidmate daar self: Waarom het u uit- 
gesien na 'n eie Hervormde gemeente? 
Waarom kon u geen genoeë neem met 
die Nederduits Gereformeerde Kerk 
aldaar nie? 


Die antwoord kan alleen maar wees, 
dat ondanks groot ooreenkomste en 
die feit dat deur die jare baie lidmate 
oorgegaan het daar tog ook redes is 
waarom die bittereinders onder die 
lidmate elders anders nie heeltemal 
tuis kon raak nie en geduldig gewag 
het tot die tyd ryp was vir die her- 
stigting van die Hervormde Kerk in 
Kaapstad en elders, en nou ook op 
Stellenbosch. 

Die jong gemeente word genade en 
krag toegewens om die vaandel van 
die geloof hoog te hou. 

1) Die Kerk van Stellenbosch 1686- 
1963 deur A. M. Hugo en Jan van 
der Byl. 

2) Die Kerk van Stellenbosch 1686- 
1963. 

3) Die Kerk van Stellenbosch 1686- 
1963. 





Die duiwel is nooit meer duiwels, 
dan wanneer hy met die Bybel in die 
hand kom. 

— C. H. Mackintosh. 


Paulus sê ongeveer dieselfde: ,,Want 
alhoewel ek van almal vry was, het 
ek my aan almal diensbaar gemaak.” 
1 Kor, 9:19. 


HOE ANDER ONS SIEN 


As die Breë Moderatuur (van die 
N.G. Kerk) inderdaad twyfel gehad 
het oor die standpunt van die Her- 
vormde Kerk in verband met gemeng- 
de aanbidding, dan was dit gegrond. 
Op sy sinode in Pretoria hierdie week 
het die Hervormde Kerk 'n Herderlike 
Brief van 7,000 woorde oor rassever- 
houdings aangeneem, wat gemengde 
aanbidding uitdruklik verwerp as ,on- 
moontlik en onnodig'. Dit is beskrywe 
as die dun punt van die wig vir inte- 
grasie op ander gebiede.” 


,Hoewel die Gereformeerde Kerk 
in die verlede die reputasie gehad het 
as die mees konserwatiewe van die 
Afrikaanse kerke, nou het die voor- 
stelling vinnig verander oor die af- 
gelope paar jaar veral op die terrein 
van volksverhoudinge . . . Op grond 
van onlangse verklarings kan die lyn 
tussen die teenoorgestelde kante in 
hierdie dispuut soos volg getrek word: 


Aan die konserwaiiewe kant is die 
Breë Moderatuur van die N.G. Kerk 
en die Nederduitsch Hervormde Kerk 
as geheel. Aan die teenoorgestelde 
kant is 'n sterk element in die N.G. 
Kerk, die swart doeterkerk, en die 
leiers van die Geref. Kerk.” 


— Ecu News. 


Onder die opskrif: ,,Moderatuur en 
Gesamentlike Aanbidding” skrywe 'n 
briefskrywer, prof. André M. Hugo van 
Kaapstad, oor verskillende verklarings 
in verband met die ondertekening van 
die Sydney-rapport oor gesamentlike 
aanbidding deur die afgevaardigdes 
van die N.G. Kerk, en dan kom hy 
tot die volgende gevolgtrekking: 


,'n Mens kan moeilik anders as om 
saam te stem met die beriggewer van 
Rapport wat onmiddellik die saak in 
verband gebring het met die op hande 
synde Sinode van die Hervormde Kerk 


in Pretoria. Trouens, die afleiding dat 
dit die verklaring is, is nog nêrens 
weerlê nie. En wat beteken dit? Die 
standpunt van die Hervormde Kerk 
insake gesamentlike aanbidding is nie 
onbekend nie. Was ons Breë Modera- 
tuur bang vir kritiek van Hervormde 
kant op die besluite wat in Sydney 
geneem is, en wou hy daarom by 
voorbaat aan die Hervormde broeders 
die versekering gee dat ons Ned. Ge- 
ref. Kerk darem nie so ver van hulls 
verskil as wat hulle miskien dink nie” 
Dit is die enigste afleiding wat `n 
mens kan maak. 


,Maar as dit die verklaring is dan 
ontstaan die vraag watter verantwoor- 
ding ons Breë Moderatuur dan teen- 
oor die Hervormde Kerk verskuldig is. 
Dié kerk is immers nie lid van die 
Geref. Ekumeniese Sinode nie, en het 
na my oordeel met die besluite van 
Sydney ook niks te doen nie.” 





Nasionale Instituut insake Misdaadvoorkoming en 
Rehabilitasie van Oortreders (W.O. 313) 


Die Nasionale Instituut vir Misdaad- 
voorkoming en Rehabilitasie van OoT- 
treders (W.O. 313) Nimro is 'n private 
welsynsorganisasie wat dienste lewer 
aan lidmate van alle kerkgenootskappe 
vir die afgelope 62 jaar. Die organisasie 
is in 1910 gestig onder die naam van 
die Suid-Afrikaanse Gevangenes-hulp- 
organisasie me! die doel om ontslane 
gevangenes en hul gesinne te help en 
hom te beywer vir maatskaplike her- 
vorming in verband met rehabilitasie 
en misdaadvoorkoming. 


Alhoewel die Instituut steeds strewe 
om suksesvolle reintegrasie van die 
oortreder in die gemeenskap te be- 
vorder, word alhoemeer aandag gegee 
aan misdaadvoorkoming. Dit word 
onder andere gedoen deur navorsings- 
werk in verband met afwykende ge- 
drag te onderneem en te stimuleer; 
deur oorsake van misdaad te analiseer 
en effektiewe voorkomingsmaatreëls 
te bepaal en die publiek se aandag op 
bogenoemde te vestig deur middel van 
publikasies insake misdaad, sy oor- 
sake en gevolge. Gedurende die afge- 
lope paar jaar het NIMRO `n nuusbrief, 
NIMRONuuSs, uitgegee, en het onlangs 
die eerste kriminologiese tydskrif in 
Suid-Afrika, ,Misdaad, Straf en Her- 
vorming”, die lig laat sien. 


Vier en veertig professionele maat- 
skaplike werk (ste)rs, werksaam by die 
nege takkantore van NIMRO, help 
ontslane gevangenes en paroolplig- 
tiges wat aanpassingsmoeilikhede in 
hul gesins. en werksomstandighede 
het, deur hul daaglikse moeilikhede 
sowel as dieperliggende probleme 
met hulle te bespreek. 


Hulle besoek gevangenisse en 1ê ook 
tuisbesoeke af en gee leiding en ma- 
teriële hulp aan gesinne van gevange- 
nes. 


NIMRO werk nou saam met die 
Departemente van Justisie, Gevange- 
nisse en Polisie; om hierdie redes 
het ons u gebede gevra—op Sondag 5 
Augustus — vir almal wat verant- 
woordelik is vir wetgewing en regs- 
bedeling; polisie- en gevangenisbe- 
amptes, gevangeniskapelane en maat- 
skaplike werkers; gesinne van ge- 
vangenes; almal wat tronkstraf onder- 
gaan. Ons vra u om steeds in u gebede 
spesiaal aandag te gee aan: 

* Die nood vir 'n groter insig in die 
omstandighede wat tot misdaad mag 
lei. 

* Die noodsaaklikheid vir elke mens 
om hom persoonlik in te span om 
misdaad te voorkom deur aktief be- 
lang te stel in organisasies wat hulle 


beywer om misdaadvormende omstan- 
dighede te bestudeer en te bekamp. 


* Die feit dat regverdigheid en mee- 
gevoel `n dringende noodsaaklikheid 
is in alle behandeling van oortreders 
en verdagtes. 


* `n Groter bereidheid vir werk- 
gewers om aansoeke vir betrekkings 
deur oud-gevangenes volgens meriete 
te oorweeg en hulle nie sonder meer 
te verstoot nie. 


* Die belangrikheid van daadwerk- 
like ondersteuning van welsynswerk 
op die gebied van GEVANGENES- 
HULP, NASORG EN MISDAADVOOR- 
KOMING. 


— R. GRASER, Direkteur. 





Eenheid in wat nodig is, vryheid 
in wat twyfelagtig is, in alles die 
liefde. 


Aangehaal uit 'n skrywe van die 
Uitvoerende Raad van die Z.A. Repu- 
bliek aan die Algemene Kerkvergade- 
ring van die Ned. Herv. Kerk wat toe 
op Potchefstroom vergader het. Dit 
sien op die probleem in dié dae oor 
die sing van gesange in die eredienste. 

VROUERUBRIEK...... 


15. Johanna Catharina Swellengrebel, 
eggenote van ds. Franciscus le 
Sueur. 


Franciscus le Sueur het uit 'n Huge- 
note-familie gestam wat tussen 1695 
en 1700 uit Frankryk in Nederland 
aangekom het. Sy ouers het in die 
provinsie Gelderland gewoon waar hy 
in 1700 gebore is. Hy het in Oktober 
1720 met sy teologiese studie aan die 





H. M. REX 





Universiteit van Leiden begin waar 
hy na ses jaar sy studie voltooi en 
Sy proponentseksamen afgelê het. 
Daarna het hy bykans twee jaar lank 
by sy ouers in Ooyen op `n beroep 
gewag. Nadat hy hom in 1728 by die 
Klassis van Amsterdam vir diens in 
die Indiese Kerk aangemeld het, het 
hy sy eerste beroep ontvang en aan- 
geneem en is hy op 4 April 1729 
volgens die destydse gebruik deur die 
Klassis geëksamineer. Na ordening 
deur handoplegging, het hy na die 
Kaap vertrek waar hy hartlik deur die 
gemeentelede en inwoners van Kaap- 
stad verwelkom is, aangesien ds. Beck 
op daardie stadium reeds oud en af- 
geleef was en nie meer in staat was 
om sy dienswerk na behore te verrig 
nie. 


Op 16 Oktober 1729 het ds. Le Sueur 
vir die eerste keer in die Groote Kerk 
in Kaapstad gepreek en terselfdertyd 
diens as medeleraar van die Kaap- 
stadse gemeente aanvaar. Naas sy be- 
arbeiding van die Kaapstadse gemeen- 
te met sy ongeveer 300 lidmate — 
saam met ds. Beck tot in 1731 — het 
hy ook aandag aan die lidmate van 
die buitedistrikte gegee. In 1730 en 
die jaar daarna het hy vir `n aantal 
maande selfs pastorale hulp in die 
gemeentes Drakenstein en Stellen- 
bosch gaan verleen en deur sy be- 
moeienis is die gemeentes Waveren 
(Tulbach) en Zwartland (Malmes- 
bury) in 1745 gestig. 


Agtien maande na sy aankoms in 
Kaapstad, het ds. Le Sueur op 2 April 
1730 in die huwelik getree met Johan- 
na Catharina Swellengrebel, die jongste 
suster van Hendrik Swellengrebel, wat 
op daardie tydstip lid van die Poli- 
tieke Raad was en vanaf 1739 tot 
1751 Goewerneur van die Kaapkolonie. 
Sy was die sewende kind van Johan- 
nes Swellengrebel en Johanna Cruse 
en is op 21 Julie 1711 aan die Kaap 
gebore, in dieselfde jaar 'toe haar 
vader, lid van die Raad van Justisie, 
lid van die Politieke Raad geword het. 
'n Ouer suster van Johanna, Elizabeth 
(1705-1753), het in Augustus 1725 met 


Hervormde Predikantsvroue in 


Suid-Afrika vanaf 1652 





Ds. Franciscus (Francois) le Sueur, die eerste Hervormde predikant van die Kaapse 
Kerk, van wie daar 'n afbeelding bewaargebly het. Aangesien hy die eerste voor- 
sitter was van die Klassikale Vergadering van die Kaapse gemeentes, wat in 1745 
tot stand gekom het en vanaf 1748 tot in 1759 as die Gekombineerde Vergadering 
voortgesit is en weer in 1824 in die vorm van die eerste Algemene Kerkvergade- 
ring van die Nederduitsch Hervormde Kerk in Kaapstad herleef het, kan ds. Le 
Sueur in 'n sekere sin beskou word as die eerste voorsitter van die Algemene 
Kerkvergadering van ons Kerk. 


Ryk Tulbagh, later Goewerneur van 
die Kaapkolonie, in die huwelik ge- 
tree. 

As 'n suster van 'n goewerneur en 
'n goewerneursvrou van die Kaapko- 
lonie, het Johanna op haar beurt dus 
in 1730 die eggenote van `n geliefde 

Kaapse predikant geword en sodoen- 
de ook `n rol in die Kaapse same- 
lewing gespeel. 

Die huwelik van Franciscus en Jo- 
hanne le Sueur is ryklik met die vol- 
gende kinders geseën: Jan Jacob, ge- 
doop 14.1.1731; Johanna Engela, ge- 


doop 10.2.1732; Hendrina Helena, ge- 
doop 27.9.1733; Jacobus Johannes 
gedoop 24.10.1734; Christina Johanna, 
gedoop 23.12.1735; Petrus Lodowicus, 
gedoop 30.3.1739 en Hendrik, gedoop 
28.8.1740. Die vierde kind, Jacobus 
Johannes, was vir 'n tydlank landdros 
van Stellenbosch en Drakenstein tot- 
dat hy as advokaat in Kaapstad gaan 
praktiseer het. Uit sy huwelik met 
Hillegonda de Wet in September 1763, 
is drie kinders gebore, waarvan die 
nakomelinge van Ryk le Sueur be- 
kende en vooraanstaande burgers van 
die Kaapse samelewing geword het. 
Die sewende Le Sueur-kind, Hendrik, 
wat in 1740 gedoop is, het `n genees- 
heer geword en is op 3.6.1770 met 
Dorothea Elisabeth Scheller getroud. 
Hul nakomelinge het ook op verskil 
lende terreine van die Kaapse same- 
lewing `n rol gespeel. 


In 1744, dieselfde jaar toe sy skoon- 
vader oorlede is, het ds. Le Sueur die 
plaas Ekelenburg, digby Rondebosch, 
uit die boedel van sy skoonvader ge- 
koop. Daar het egter 'n wet bestaan 
wat enige predikant verbied het om 
vaste eiendom groter as twee morge 
te besit en bygevolg het ds. Le Sueur 
hom genoodsaak gevoel om sy ontslag 
as predikant aan te vra. Sy swak 
gesondheidstoestand in daardie jare 
het moontlik ook bygedra tot sy be- 
sluit om uit die bediening te tree 
en op sy plaas te gaan woon. Hy het 
egter met sy bearbeiding van die ge- 
meente voortgegaan totdat sy opvolger 
aangewys is. Op 11 September 1746 
het hy afskeid van die gemeente ge- 
neem maar daarna het hy nog meer- 
male diens waargeneem, selfs in va- 
kante gemeentes diens gedoen en ook 
nog steeds `n lewendige belangstelling 
in kerksake bly behou. Tot met sy 
afsterwe in 1759 het hy ook die vel- 
gadering van die (Gekombineerde 
Kerkraad bygewoon. Sy vrou is op een 
of ander stadium na 1740 oorlede. 


Die totstandkoming van die Gekom- 
bineerde Kerkvergadering was dan 
ook grootliks aan ds. Le Sueur te 
danke. Hy het die noodsaaklikheid 
besef dat die verskillende Kaapse ge- 
meentes, ver verwyder van die moe- 
der- en Oos-Indiese Kerk, in `n orga- 
niese verband geplaas moes word en 
daarom het hy hom beywer vir die 
totstandbrenging van 'n Klassikale 
Vergadering aan die Kaap. Die gevolg 
was dat die Kaapse gemeentes vanaf 
1745 in `n Klassikale Vergadering en 
vanaf 1748 tot 1759 in `n Gekombi- 
neerde Vergadering saamgekom het. 
Van die voorloper van ons teenswoor- 
dige Algemene Kerkvergadering was 
ds. Le Sueur die eerste voorsitter. In 
die lang ry van voorsitters van die 
Algemene Kerkvergadering van ons 
kerk, was hy die eerste, en prof. dr. 
J. P. Oberholzer die huidige bekleër 


van dié hoë en belangrike amp in die 
Nederduitsch Hervormde Kerk. Waar 
ds. Le Sueur in `n sekere sin beskou 
kan word as die eerste voorsitter van 
die ,Algemene Kerkvergadering” — 
wat eintlik eers in 1824 as die eerste 
ware Algemene Kerkvergadering van 
die Nederduitsch Hervormde Kerk in 
Kaapstad gekonstitueer is met ds. J. 
C. Berrangé as voositter — kan sy 
vrou, Johanna Catharina Swellengre- 
bel, as die eggenote van die eerste 
voorsitter, op haar beurt beskou word 
as die voorloopster van mev. (ds.) J. 
C. Barrangé (1824), mev. (oudl) F. G. 
Wolmarans (1853) en al die ander 
eggenotes van die voorsitters van die 
Algemene Kerkvergadering tot by mev. 
(prof.) J. P. Oberhozer (19738)! 





Moontlike eenwording 


In die ,,Reformed Church in Ameri- 
ca” en die ,,Christian Reformed 
Church” aldaar is daar sprake om na 
meer as 'n eeu van geskeidenheid 
weer een te word. 

Die ,,Reformed” of Hervormde Kerk 
dateer vanaf 1628 toe Nederlandse 
immigrante in wat toe genoem is Nieu- 
Amsterdam aangekom het, maar na 
die Engelse oorname van dié geweste 
New York geword het. 

Die Hervormde Kerk daar tel nou 
ongeveer 400,000 lede, en die ,,Chris- 
tian Reformed Church” of wat ons 
hier die Geref. Kerk noem, het nou 
ongeveer 225,000 in die Verenigde 
State en ongeveer 75,000 in Kanada. 
Hulle het hoofsaaklik eers in die vo- 
rige eeu ontstaan. 

Die afskeiding van die Christelike 
Geref. Kerk uit die Herv. Kerk het 
daar op die volgende gronde gerus: 

1. Die sing van gesange, wat ook in 
Suid-Afrika die hoof oorsaak van die 
afskeiding was. 

2. Die ope kommunie dit wil sê 
die gebruik om ook persone buite die 
kerkverband, maar wat Christus ook 
bely, aan die nagmaal toe te laat. 

3. Die nalating van die kategismus- 
prediking en so meer. 

As gevolg van die konfessionele en 
kulture ooreenkomste tussen die twee 
kerke word nouer samewerking ge- 
soek. 

— RES NE. 


Ons het te maak en ons leef in `n 
kultuur wat drie hoofstede het naam- 
lik Athene, Rome en Jerusalem. 

Athene is die stad van skoonheid, 
kuns en wetenskap. 

Rome is die simbool van die reg 
en geregtigheid. 

Jerusalem is die stad van die religie, 
van die ware godsvrug. 


— (Uit Hervormd Weekblad). 





Geen rustelose 
nagte meer nie 


Etlike jare lank het mnr. J. E. 
Hewkins probeer om die strem- 
minge van bejaring, wat sy werk 
en sosiale lewe ernstig benadeel 
het, teen te werk. Hy het begin 
dink dat hy nooit weer soos 
vroeër sou voel nie. 

Maar die afgelope maande het 
hy nuwe lewenslus gekry. Hy ly 
nie meer aan rustelose, slapelose 
nagte, vreemde pyne, prikkel- 
baarheid en frustrasie nie. En 
selfs `n rugpyn wat hom baie jare 
lank las gegee het, het nou 
verdwyn. 

Die rede vir hierdie merkwaar- 
dige verandering? 

Mnr. Hewkins sê: ,,Ek gebruik 
Salusa 45 nou 15 maande lank 
en die verbetering in my fisiese 
en geestelike toestand laat niks 
te wense oor nie. Ek is 61 jaar 
oud en ek voel bloedjonk !” 


LEWENSLUS VIR DIE MIDDELJARE 


NEW VIGOUR FOR THE MATURE YEARS 





By alle apteke verkrygbaar 
30 tablette R2,35. 90 tablette R5,95 


7V02/a 

JEUGRUBRIEK...... 


Die Kerklike Taal en Begrippe 


Almal vir wie die werk en lewe 
van die kerk belangrik is en vir wie 
die jongmens en sy welstand belangrik 
is, stem seker daaroor saam dat die 
kerk en die jongmens mekaar moet 
vind. Daarmee word dan gewoonlik 
bedoel dat die kerk as gevestigde in- 
stelling nie met sy jongmense voeling 
moet verloor nie — veral dat die 
ampsdraers: predikante ,ouderlinge en 
diakens begrip moet hê vir die jong- 
mens met sy vrae en behoef ies. 

Ons moet egter oppas — en dan be- 
doel ek ons as jongmense — dat ons 
in hierdie hele saak nie te veel net 
na onsself wil omsien met ons vrae en 
probleme, ons belange en kritiek nie. 
Ons kan so maklik lelike en selfsug- 
tige en bandelose egoiste word. Ons 
moet darem onthou toe ons maar van 
onsself bewus geword het en 'die 
wêreld om ons met kritiese waar- 
neming begin bekyk het, die kerk toe 
al lankal besig was om oor probleme, 
wat ons nou eers begin raaksien het 
te dink en daarmee te worstel. 


Trouens, as dit nie was vir hierdie 
kerk soos ons hom maar kom aantref 
het, sou ons seker nooit eers by die 
probleme wat ons nou raaksien in 
hierdie kerk uitgekom het nie. Die 
nodige agting en eerbied vir ons 
Geestelike Moeder” moet altyd daar 
wees. 


Dit beteken egter ook nie dat alles 
Sonder meer maar net so aanvaar moet 
word asof geen vrae en kritiek geduld 
kan word nie. Ons sal hier egter moet 
onderskei. In sommige sake het die 
kerk beginselstandpunte waartoe hy 
gekom het na lang en indringende 
studie van die Bybel en Belydenis- 
skrifte van die kerk. So byvoorbeeld 
oor die erediens, die ampte, die ge- 
loofsbelydenis ensovoorts. Daarin kan 
dit sekerlik nooit gaan om persoon- 
like sienswyses en smake nie. 


Om die saak meer by `n punt te 
bring: kom ons plaas ons kerklike 
taal en begrippe bietjie onder die 
soeklig. 

Daar word beweer dat die kerk al 
meer en meer in `n vakuum praat. Dat 
hy homself bedien van `n spreekwyse 
in die prediking, gebed en kategese 
wat in hierdie lugleegte beland, om- 
dat dit die mens — veral die jonger 
moderne mens — nie aanspreek nie. 
Hy hoor dit, maar dit sê nie meer vir 
hom iets nie. Dit is vir hom net 'n 
opstapeling van `n reeks onverstaan- 
bare en verouderde begrippe. Miskien 
juis onverstaanbaar omdat dit ver- 
ouder is. Die kerklike taal praat van- 
uit `n antieke wêreld met `n geheel 


anderse wêreldbeeld as die van die 
twintigste eeu. 

Nou is dit waar dat die kerk altyd 
moet poog om sy boodskap te vertaal 
vir sy tyd. Dit beteken dat sy bood- 
skap so geklee en aangebied moet 
word dat dit juis hoorbaar en verstaan- 
baar moet wees vir die eietydse mens. 
Maar aan die anderkant is dit net so 
waar dat die wesenlike inhoud van die 
kerk se boodskap nie kan verander nie. 
'n Mens kan nie daaraan verander 
sonder om dit kragteloos en inhoud- 
loos te maak nie .Dit is dus `n fyn en 
gewigtige spel waarmee die kerk hom 
besig moet hou om die ,,oeroue evan- 
gelie” telkens vars te verkondig So- 


dat elke geslag dit ook weer opnuut 
kan beleef. 


Dit is hier waar ons groot taak lê, 
waar ons met mekaar moet praat. Om 
iets te bereik moet ons egter meer 
spesifiek en doelgerig te werk gaan. 
Daarom gaan ons `n paar rubrieke 
daaraan wy om van hierdie begrippe 
wat ons feitlik daagliks gebruik in die 
kerklike woordeskat van nader te be- 
sien. Dink ons almal dieselfde oor wat 
sonde is, en genade en verlossing en 
geloof? So kan ons voortgaan. Laat 
van julle hoor oor die begrippe waar- 
mee julle miskien onsekerheid het en 
waaraan ons kan aandag gee. 





Wat is 


Daar is so `n paar vrae wat jong- 
mense dikwels vra betreffende sonde. 
Is rook sonde? Is dans sonde? Is drink 
(van alkoholiese drank) sonde? Daar- 
by ook `n hele aantal vrae rakende 
die verhouding tussen die geslagte. 
Wat is daar geoorloof en wat nie? 
Die lys met sonde-vrae kan natuurlik 
nog baie uitgebrei word. In ons tyd 
na sake soos kleredrag, haarstyle, 
modes ensovoorts. Dan is daar ook 
nog die uitstaande euwels soos dwelm- 
verslawing, volslae losbandigheid en 
sedeloosheid wat aan die orde van 
die dag is. Vanuit die uiterste kon- 
serwatiewe kant word alles uitgemaak 
vir sonde en voor die voet veroordeel. 
Aan die anderkant is daar die vrolikes 
wat alles weer lighartig uitmaak vir 
onskuldige plesier of hoogstens mis- 
kien as sielkundige afwyking of siekte. 
Uit -al hierdie vrae en Sienswyses 
roep die vraag: wat is nou werklik 
sonde? 


Dit is seker van groot belang dat 
ons daaroor duidelikheid sal kry. Ver- 
al in die gesprek oor kerklike taal en 
begrippe. In die kerklike taal en on- 
derrig is die woord ,,sonde” miskien 
een van die mees gebruikte begrippe. 
Daarom is dit noodsaaklik dat elke 
geslag baie duidelik moet uitmaak wat 
word met hierdie begrip bedoel. In- 
dien ons daarin kon slaag, sou baie 
van die vrae wat ook hierbo genoem 
is, in `n heel ander lig gesien word. 
Miskien sou die sogenaamde ,,gene- 
ration gap” dan ook merkbaar krimp 
wanneer 'n mens loskom van die ge- 
dagtes byvoorbeeld dat die sonde in 

Sonde? 


sy wese merkbaar is in die verskil 
lende haarstyle van die ouer geslag 
teenoor `n jonger geslag. 


Dit is wel nodig dat ons daardie 
soort misvattings rondom die sonde- 
begrip sal uitskakel sodat die Bybelse 
betekenis van die woord die mens 
van elke geslag kan aanspreek. Want 
volgens ons klassieke belydenis is dit 
die eerste wat nodig is vir die regte 
kennis met die oog op die saligheid — 
dat ons ons sonde sal ken en daardeur 
kan begryp hoe ellendig ons toestand 
is. 


Daar is egter slegs een bron waar 
ons so `n tydlose betekenis van die 
begrip sonde kan kry. Vanselfspre- 
kend, die Bybel. Soos die begrip daar 
gebruik word, gaan dit uit bo die 
kom en gaan van geslagte en styg dit 
ver uit bo die kultuurverskille van 
plek tot plek. Die sondebegrip van 
die Bybel wat geldig was vir 'n vorige 
geslag (geslagte) is net so geldig vir 
`n jong opkomende geslag. 


Om die wesenlike van die sonde te 
verstaan moet ons eintlik teruggaan 
na die oorsprong van die sonde, naam- 
lik die val in die Paradys. Dit is 
trouens die weg wat die Bybel self 
ook volg op baie plekke waar daar van 
van die vrug van 'n boom waarvan God 
hulle verbied het om te eet. Dit was dus 
ongehoorsaamheid. Ons moet egter nog 
'n bietjie dieper delf. Daar was al mense 
wat wou te kenne gee dat hulle sonde 
eintlik op die vlak van die seksuele 


7] Blaai om 


omgang lê. (Dit lyk onhoudbaar in die 
lig van Gen. 1:28 en 2:24, 25). Ander 
sien dit in vleeslike begeertes in die 
algemeen op grond van 3:6, waar ons 
lees: ,Toe sien die vrou dat die boom 
goed was om van te eet en dat hy `n 
lus was vir oë, ja, 'n boom wat `n 
mens kan begeer om verstand te 
kry . .., ” Maar hierdie verklaring 
laat nie reg geskied aan die besondere 
vernuf van die verleier nie. 


Die satan se aanval was direk ge- 
mik teen die integriteit en waarag- 
tieheid van God. Lees weer 'n keer 
3:4 en 5 deeglik. Nadat hy God se 
woorde twyfelagtig voorgestel het, 
verlei hy die vrou mel die gedagte 
dat hulle soos God sal wees, deur 
goed en kwaad te ken. Dit is dus tot 
hierdie godlose aspirasies wat die 
vrou se begeertes gerig word. Haar 
reaksie toon dat die verleier haar ver- 
troue gewen het, dat sy toegegee het 
onder sy aanslag op die waaragtigheid 
van God en dat sy dus nou begeer wat 
deur die satan aan haar voorgehou 
is. Daarin 1ê die oorsprong van die 
sonde. Die vrou het die plek van God 
aan die satan afgestaan. Sy het die 
liederlikste en lasterlikste aanval op 
die waaraztigheid van God aanvaar. 
Bowendien — sy hei sekere Goddelike 
voorregte vir haarself begeer en toege- 
eien. Hier vind ons dus 'n proses wat 
plaasgevind het voordat sy die vrug 
geneem het om dit te eet. Sy het in 
gebreke gebly om te reageer teen die 
lasterlike voorstelle van die verleier 
en het liewer die Goddelike voorregte 
vir haarself begeer. (Wat niks anders 
beteken as die begeerte om self God 
te wees nie.) 


Hier het ons nou nie slegs die be- 
skrywing van die oorsprong van die 
sonde nie, maar ook baie duidelike 
padwysers na die wesenlike betekenis 
daarvan. Sonde is dus nie in die eerste 
plek die verkeerde handeling of daad 
nie, maar kom voort uit `n verkeerde 
hart of gesindheid. Die afvalligheid 
van die gesindheid kom 'tot uitdruk- 
king in die verkeerde daad. Eva en 
Adam het eintlik eers van God ver- 
vreem geraak (deur die satan in God 
se plek te stel), en daarna tot die 
handeling oorgegaan om van die vrug 
te eet. 


Hulle daad was die simptoom wat 
op die oppervlakte uitgebreek het van 
'n siekte waarin hulle in die hart 
reeds God se goedheid betwyfel het, 
Sy gesag verwerp het, sy waaragtig- 
heid teegespreek het en sy genade 
verag het. 


Hulle sonde was 'n weerspreking 
van God se deugdes. 


DS. P. A. GEYSER. 


Gee Julle vir Hulle om te Eet 
VIR DIE KATEGESE 


SONDAG 7 OKTOBER 1973. 


DIE ONVRUGBARE VYEBOOM. 
Lukas 13:1-9. 


Sekere Jode het aan die Here berig 
gebring van Galileërs wat deur Pilatus 
om die lewe gebring is. En hulle het 
waarskynlik gedink dat hierdie straf 
oor hierdie mense gekom het omdat 
hulle sulke groot sondaars was. ,,Nee”, 
het Jesus gesê: ,As julle julle nie 
bekeer nie sal julle met so omkom”. 
En dan vra die Here ook vir hulle of 
hulle dink dat die agtien mense op 
wie die toring van Siloam geval het 
groter sondaars was as die ander in 
Jerusalem. En dan herhaal die Here 
weer: ,Nee, sê ek vir julle, maar as 
julle julle nie bekeer nie sal julle net 
so omkom”. 


En dan begin Jesus hierdie pre- 
diking deur `n gelykenis toelig: `n 
Man het 'n vyeboom gehad wat in sy 
wingerd geplant was en hy het gekom 
en vrugte daaraan gesoek en niks ge- 
kry nie. Toe sê hy vir die tuinier: 
,Kyk, drie jaar kom ek om vrugte 
aan hierdie boom te soek en ek kry 
niks nie. Kap hom uit. Waarvoor maak 
hy die grond mog onvrugbaar?” Maar 
die tuinier antwoord en sê vir hom: 
Meneer, laat hom nog hierdie jaar 
staan, totdat ek hom gespit en mis 
gegooi het. En as hy dan vrugte dra, 
goed. Maar as hy nie vrugte dra nie, 
dan kan u hom ander jaar uitkap”. 


Verklaring: 


Hierdie vyeboom sien in die eerste 
plek op die stad Jerusalem, op die 
volk Israel. Hierdie boom is geplant 
op die vrugbare bodem van Gods lief- 
de en uitverkiesende genade. Maar 
as die Here kom vrugte soek by die 
volk dan vind Hy niks: geen vaste 
geloof nie, geen vreugde in sy diens 
nie, geen diensvaardigheid nie, geen 
offerbereidheid nie. Maar as Hy die 
boom wil uitkap dan smeek die 
tuinier: ,Meneer laat hom nog hierdie 
jaar staan”. 

En hierdie vyeboom sien ook op die 
verbondsvolk van die Nuwe 'Testa- 
ment, die kerk van Christus, geplant 
in vrugbare aarde, gegrond in die 
heerlike vervulling van Jesus Christus. 
En as die Here God kom vrugte soek 
by die boom, dan vind Hy niks: Geen 
vaste geloof nie, geen vreugde in sy 
diens nie, geen diensvaardigheid nie, 
geen offerbereidheid nie. En as die 
Here hierdie boom wil uitkap dan 
smeek die tuinier: ,,Meneer, laat hom 
nog hierdie jaar staan.” 


En dan sien hierdie vyeboom ook 
op ons eie persoonlike lewe. Deur 
ons doop is ons geplant in die wingerd 
van Gods liefde en genade. Ook by 
hierdie boom kom soek die Here vrug- 
te. Ook hier vind Hy niks: Geen vaste 
geloof nie, geen vreugde in sy diens 
nie, geen diensvaardigheid nie, geen 
offerbereidheid nie. En as Hy ook 
hierdie boom wil uitkap dan smeek 
die tuinier maar weer: ,,Meneer, laat 
hom nog hierdie jaar staan”. 

Ons moet erken dat daar in die lewe 
van die kerk, en ook in ons eie per- 
soonlike lewe so dikwels maar net kaal 
takke of miskien mooi groot blare wat 
'n mooi indruk skep te sien is, maar 
geen enkele vrug nie. Hoe kan ons 
dan nog lewe terwyl die eienaar reeds 
die byl laat aandra tot by die stam van 
die vyeboom? Omdat die tuinier, Je- 
sus Christus, vir ons pleit, vir ons 
intree met die bede: ,,Here, laat hom 
nog hierdie jaar staan”. 

En dan kom Hy nogeens en nogeens 
met die geweld van sy liefde om be- 
sondere sorg aan my te bestee, om my 
te red van die verderf voor dit te 
laat is. 

Ons lewe nog in die genadetyd, die 
,Vvierde jaar” van ons Here Jesus 
Christus, die tyd van terugkeer, die 
tyd van bekering en die Here vra 
ernstig dringend: ,,Dra dan vrugte wat 
by die bekering pas.” 


SONDAG 14 OKTOBER. 


DIE SABBAT. 
Markus 2:23-3:6. 


Jesus se optrede op die Sabbat, en 
al gaandeweg sy uitsprake in hierdie 
verband, het hoe langer hoe meer nie 
meer die goedkeuring van die Fari- 
seërs weggedra nie. Meer en meer het 
hulle Hom dan ook dopgehou om 'n 
klag in hierdie verband teen Hom te 
kry. 

By geleentheid was Hy en sy dis- 
sipels dan ook op 'n sabbatdag op 
reis. En terwyl hulle so deur die 
koringland gestap het, het hulle van 
die are gepluk en geëet aangesien 
hulle al honser gehad het. Hierteen 
het die Fariseërs beswaar gemaak, dit 
was `n oortreding wat Jesus toegelaat 
het, `n oortreding teen die sabbats- 
wette. Dadelik het hulle Jesus dan 
ook aangespreek. 

Die wet was dat `n mens nie op die 
Sabbat die oes mag insamel nie en 
nou was hulle besig om die wet te 


[7] Blaai om 

GEE JULLE VIR 
HULLE OM TE EET 


C] Vervolg van vorige bladsy 





ooriree deur van die are uit te vryf. 
Voorwaar swak redenasie. 

Jesus antwoord hulle deur te wys 
op die Skrif, wat hulle natuurlik ge- 
ken het, daarom beroep hulle hulself 
op die Skrif. Hy wys hulle na die 
voorbeeld van Dawid en sy manne wat 
toe hulle 'n honger gehad het van die 
toonbrode geëet het wat in stryd was 
met die wet, aangesien alleen die 
priesters van die toonbrode kon eet. 
Dit is Dawid nie verkwalik en ook nie 
die priesters nie, waarom nou die dis- 
sipels verwyt? 

Om sy redenasie verder te voer 
voeg Hy nog `n tweede voorbeeld by. 
Matt. 12:6. Hy wys op die ampspligte 
van die priesters op die Sabbat. Hulle 
kon naamlik op die Sabbat werk ver- 
rig het in die tempel en dit is hulle 
toegelaat en dan sê Hy: Een wat groter 
is as die tempel is hier. Daarmee 
bedoel Hy Homself, as die priesters 
dan vergunning mag kry, waarom nie 
Hy nie. 

Dan sê Hy: Die Sabbat is gemaak vir 
die mens, nie die mens vir die Sabbat 
nie. Toe God in sy skeppingsorde die 
rusdag bepaal het het Hy ook die wel- 
syn van die mens be-oog. Daar moes 
in die lewe van die mens `n vasgestel- 
de ritme van arbeid en rus wees, an- 
ders sou die lewe ondraaglik word. 
Verder moes daar ook `n dag van die 
Here wees, `n dag waarop die mens sy 
Skepper kon dien en sy siel geestelik 
voed. En nou is hierdie dag deur die 
skrifgeleerdes buite verhouding geruk. 
Deur hulle is die mens slaaf gemaak 
van die Sabbat, so erg dat hulle Jesus 
kwalik neem wanneer Hy later op dié 
dag barmhartigheid bewys aan die 
man met die verdorde hand. 


Die man se hand was verlam en 
verstyf sodat hy dit nie kon gebruik 
nie. Volgens die voorskrifte mag `n 
sieke alleen op die Sabbat gehelp 
word indien sy lewe in gevaar ver- 
keer, en hierdie man se lewe is beslis 
nie in gevaar nie. 


Na aanleiding van 'n vraag van die 
Fariseërs: ,,Is dit geoorloof om op die 
Sabbat gesond te maak?” het Jesus 
toe eers met hulle 'n gesprek gevoer. 


Hy verwys na `n beeld uit die alle- 
daagse lewe. Indien een van hulle net 
een skaap het en dit sou in die sloot 
val op die Sabbat, sal hy dit dadelik 
uithaal of nie? Die antwoord is van- 
selfsprekend. Al verkeer die skaap nie 
noodwendig in lewensgevaar nie sal 
hy dit nie laat tot die volgende dag 
nie. En as `n mens dit nou vir `n 


skaap doen hoeveel te meer dan nie 
vir `n mens nie, `n mens is tog meer 
werd as 'n skaap. Aan `n skaap doen 
hulle goed op die Sabbat, waarom dan 
nie nog meer aan `n mens nie? 


En terwyl hulle nog hieroor nadink 
spreek Jesus hulle aan. ,Is dit geoor- 
loof om op die Sabbat goed of kwaad 
te doen, 'n lewe te red of dood te 
maak?” Vir hulle moes dit snaaks 
gewees het dat Hy net een van twee 
moontlikhede genoem het, goed of 
kwaad, hulle sou sê: niks. Maar vir 
Jesus is daar nie so iets nie. `n Mens 
moet ook op die Sabbat iets doen, nie 
niks nie. En hierdie manne was nou 
ook besig om iets te doen, naamlik om 
`n klag teen Hom te soek, hulle het `n 
lewe gesoek, met ander woorde hulle 
was besig om kwaad te doen. En as 
hulle so aan die kaak gestel word, 
swyg hulle. 


Oor hierdie ongeregtigheid het sy 
toorn ontvlam en dan maak Hy die 
man gesond. Op die Sabbat is hierdie 
,Skaap” deur die Here van die Sabbat, 
uit die sloot gehaal. 


SONDAG 21 OKTOBER. 
DIE KANANESE VROU. 
Matt. 15:21-28. 


Jesus het hy verskillende geleent- 
hede aan mense hulp verleen wat nie 
Jode was nie. Wanneer Hy nou die 
Kananese vrou se kind genees is dit 
die derde keer dat Hy `n heiden uit 
nood red. 


Eers was dit die seun van die ko- 
ninklike beampte en dan die kneg van 
die hoofman van Kapernaiim. 


Tussen hierdie drie is daar sekere 
ooreenkomste. In al drie gevalle is dit 
volwassenes wat by Jesus intree ten 
behoewe van `n sieke wat vir hom of 
haar kosbaar is. By al hierdie gevalle 
is daar by hierdie mense wat nie Jode 
is nie, geloof in Jesus Christus. En by 
almal geskied die wonder op 'n af- 
stand en word die sieke gesond op die 
oomblik waarop Jesus die genesings- 
woord gespreek het. 


By geleentheid, na Jesus se twisge- 
sprek met die Fariseërs en Saduseërs, 
het Hy Hom onttrek en na die kusge- 
bied van Tirus en Sidon gegaan, waar 
Hy liefs verborge wou bly. Maar dit 
het gou bekend geword dat Hy daar is 
en die eerste besoeker wat Hy ont- 
vang het, was `n Griekssprekende vrou 
afkomstig uit hierdie gebied. 


Sy was `n heiden maar het van 
Jesus gehoor en smekend maar tog 
huldigend voor Jesus neergeval: Wees 
my barmhartig, Here, Seun van Dawid. 
Jesus het haar gehoor maar geen ag 
geslaan op haar geroep nie. Toe sy 
daarmee volhard, sê die dissipels aan 
Hom dat Hy haar moet help sodat 
hulle van haar ontslae kan wees. Dan 

help Hy uit ontferming. Aan sy dis- 
sipels het Jesus gesê dat Hy net ge- 
stuur is na die verlore skape van die 
huis van Israel. Hy het wel ander 
wat om sy hulp gesmeek het gehelp 
maar Hy moes Homself openbaar as 
die Messias en daarna sal die ander 
aan die beurt kom. 


Vir die tweede keer kom die vrou 
dan nader, smekend: ,,Here, help my”. 
Vriendelik sê Hy dan: ,,Dit is nie mooi 
om die brood van die kinders te neem 
en dit vir die hondjies te gooi nie”. 
Sy het goed geweet dat die Jode na 
die heidene verwys het as honde, maar 
Sy neem geen aanstoot nie, daarvoor 
is haar nood te groot. 


Sy weet dat Israel voorrang geniet 
en dat aan hulle besondere gunste 
bewys word, maar sy maak aanspraak 
op die deel van die hondjies by die 
tafel van die kinders. Sy vra die krum- 
mels wat van die tafel val. 


Op grond van Israel se uitverkie- 
sing geniet hulle voorrang, maar nie 
alleenreg nie. Jesus handhaaf hierdie 
heilsorde. Sy werk is in die eerste 
instansie op Israel toegespits, maar Hy 
stel sy antwoord op so 'n wyse dat die 
deur vir die heidene oopgehou word. 
Daar is ook hoop vir die heidene en dit 
versterk haar geloof. Sy begryp. Sy 
antwoord hou ook vir die heiden hoop 
in, en dan maak sy in haar nood daarop 
aanspraak: ,,Ja, Here, maar die hond- 
jies eet darem van die krummels wat 
van die tafel van hulle base afval.” 


Vir die egtheid van haar geloof het 
Jesus waardering en Hy sê: ,,O vrou, 
groot is jou geloof, laat dit vir jou 
wees soos jy dit wil hé.” Getroos en 
versterk deur hierdie woord gaan sy 
toe na haar huis en vind dat haar 
dogter op daardie uur gesond geword 
het. 


Haar geloof was dus die oorsaak 
van haar kind se redding. Geloof be- 
gin mos daar waar `n mens geen steun 
by homself vind nie. Geloof word mos 
uit ons armoede gebore, daar waar `n 
mens ontdek dat hy uit homself niks 
vermag nie en die almag van godde- 
like genade ontdek deur Jesus Chris- 
tus wat mag het oor alle dinge. 


SONDAG 28 OKTOBER 1973. 
MAARTEN LUTHER. 
(10 November 1483-18 Februarie 1546) 


Maarten Luther is die man van die 
Kerkhervorming. 


Hy is gebore in Eisleben, Sakse op 
10 November 1484. Sy kinderjare het 
hy in `n mynstad, Mansveld, deurge- 
bring. As kind is hy godsdienstig baie 
streng opgevoed. 

Op 14-jarige ouderdom word hy ge- 
stuur na die Latynse skole van Maag- 
deburg en Eisenach. 


In 1501 gaan hy na die Universiteit 
van Erfurt. En in 1505 behaal hy die 
meestersgraad en sit sy studie in die 
regte voort, maar staak dit skielik en 
gaan na die Justiniaanse klooster in 
Erfurt. Daar word vertel dat hy een- 
dag in 'n verskriklike storm beangs 
en bevrees geraak het en toe 'n be- 
lofte gemaak het dat, as hy gespaar 
bly, hy priester sal word. 


Op 17 Julie 1505 vertrek hy dan 
ook na die Augustynse klooster te 
Erfurt waar hy priester word. Hier 
het Luther 'n verskriklike stryd ge- 
voer. Deur die lees en herlees van die 
Bybel en die geskrifte van Augustinus 
is hy meer en meer vervul met die 
gedagte van sy sielsaligheid. Hier het 
dr. Johann von Staupitz groot invloed 
op hom uitgeoefen. Hy wys Luther 
daarop dat die kloof tussen die son- 
dige mens en God deur Christus en 
niemand anders oorbrug kan word en 
op die feit dat die mens alleen deur 
die geloof in Christus Jesus salig kan 
word. Reeds toe al het die oplossing 
vir Luther gelê in Rom. 1:17. Maar 
die regverdige sal uit die geloof lewe. 


Luther het so oor Jesus Christus 
geskryf: ,Ek het, en ek weet eintlik 
niks van Jesus nie omdat ek Hom 
nooit self gesien of gehoor het nie. 
Maar Goddank, het ek uit die Heilige 
Skrif so veel van Hom geleer dat ek 
heeltemal tevrede al het ek Hom nooit 
met my eie oë gesien of met my eie 
ore gehoor nie. 


Daarby het ek in my grootste swak- 
heid, in my vrees vir my eie sonde- 
skuld, in hy angs vir die dood, in die 
vervolginge van die wêreld dikwels 
die goddelike krag ervaar wat hierdie 
Jesus aan my geskenk het. Toe ek van 
alle mense verlaat is, het Hy my van 
die dood gered en my weer lewend ge- 
maak en in my grootste vertwyfeling 
het Hy my getroos. 


Daarom wil ek, deur Gods genade, 
by hierdie Naam bly, hier lewe en 
sterwe. En voordat ek sal toelaat dat 
iemand my Heer Jesus Christus te na 
kom, wil ek liewer nie meer leef nie. 
Dit sal vir my draagliker wees om 
met my vrou en kinders alle plae en 
martelinge te moet ondergaan as om 
stilswyend toe te sien dat iemand my 
Heer Jesus Christus, wat ook vir my 
gesterwe en opgestaan het, te na 
kom of belaster. 


In 1508 is hy as dosent in die 
teologie na die Universiteit van Wit- 
tenberg waar hy Augustinus bestu- 
deer. Vier jaar later verwerf hy dan 
ook 'n doktorsgraad in teologie en 
word professor. 


Terwyl hy besig was met sy studies 
moes hy na Rome gaan en voordat 
hy teruggegaan het na Wittenberg het 
hy by die Pilatustrap opgekruip. 


Hy volg Von Staupitz op as profes- 
sor in die teologie. Hy gaan uit van 
die standpunt dat die mens sondig en 
dat hy genade en geregtigheid van 
God verkry, deur te vertrou in die 
beloftes van God. 

Die jaar 1517 was die jaar van groot 
belang. Om die St. Pieterskerk te bou 
is aflaatbriewe deur Johan 'Tetzel ver- 
koop. Dit het Luther in openlike ver- 
set gebring teen die Rooms-Katolieke 
Kerk. En op 31 Oktober 1517 plaas hy 
tydens `n fees in Wittenberg sy 95 
stellinge op die deur van die Slotkerk 
in Wittenberg. Sy bedoeling was nie 
toe om die kerk te hervorm nie maar 
om beswaar teen die verkoop van af- 
laatbriewe te maak. 

Weldra is sy stellings oor Duitsland 
versprei tot selfs in Holland. 106 Anti- 
stellings word deur Tetzel gepubliseer. 
Ook dr. Jo. Eck het teen Luther op- 
getree. 


Die pous het die saak eers beskou 
as `n monnikketwis, maar het spoedig 
van mening verander en Luther in 
1518 na Rome ontbied. 


Deur bemiddeling van sy vriende 
word hy in Augsburg deur kardinaal 
Cajetus verhoor. Hy weier om iets wat 
hy gesê het terug te trek. 


Die volgende jaar voer hy `n open- 
bare debat met Johan Eck aan die 
Universiteit van Leipzig, waar hy die 
pous die antichris noem omdat hy 
tussen God en die mens wil staan. 


Intussen het daar meer werke van 
Luther die lig gesien waarna die pous 
hom gedreig het met die ban en dat al 
die geskrifte verbrand sal word. In 
sy werke kritiseer hy die Roomse 
Kerk. Hy vra om afskaffing van die 
pous se wêreldheerskappy en weg- 
doen met die pelgrimstogte. Hy maak 
beswaar teen al die heilige dae en 
pleit om die afskaffing van die kloos- 
ters en beelde in die kerk. Hy kriti- 
seer die sakramenteleer en sê daar is 
net twee sakramente en nie sewe nie, 
naamlik die heilige nagmaal en die 
heilige doop. Verder kritiseer hy die 
Roomse Kerk ook omdat die priesters 
verbied word om te trou en verafsku 
die egskeiding. 


In 1520 verbrand hy die pouslike 
bul in die openbaar en word met ver- 
banning uit die kerk gedreig. 


Die jaar daarna word hy uit die 
kerk verban en word deur Karel V 
voor die Ryksdag (Landsdag) van 
Worms gedaag waar hy weier om dit 
wat hy gesê het terug te trek: ,,Hier 
staan ek, ek kan nie anders nie, mag 
God my help. Amen”. 


Toe aan hom gevra is of hy sy ge- 
skrifte sal herroep het hy gesê dat hy 
dit nie kan doen nie tensy hy uit die 
Heilige Skrif van dwaling oortuig kan 
word. Hierna is hy as ketter veroor- 
deel, Die Edik van Worms is uitge- 


vaardig en Luther is voëlvry verklaar; 
elkeen kon hom doodmaak, niemand 
kon hom herberg gee nie en sy ge- 
skrifte koop, verkoop of lees nie. 

Op sy terugreis is hy ontvoer en in 
die kasteel Wartburg vir 10 maande 
weggesteek, waar hy bekend was as 
jonker George. Hy het baie tyd vir 
studie gehad en onder andere die 
Nuwe Testament uit Grieks vertaal. 

Die Hervorming in Duitsland was 
nou in volle gang en niks sou dit meer 
stuit nie. Ken van Luther se vernaam- 
ste medewerkers was Melancton, sy 
boesemvriend en ondersteuner. 


In 1522 keer hy terug na Witten- 
berg waar hy sy lesings hervat en op- 
tree teen die Zwickhouer profete in 
Karlstadt. 


In 1524 is die Ryksdag van Spiers. 
Luther het baie van sy populariteit 
verloor omdat hy hom in die Boere- 
opstand aan die kant van die prinse 
geskaar het en omdat hy teen die ge- 
bruik van geweld was. 


In 1523 raak hy saam met die ander 
Hervormer, Ulrich Zwingli, in `n debat 
gewikkel oor die betekenis van die 
Laaste Avondmaal. 

Luther is getroud in 1525 met Ca- 
tharina van Bora, `n voormalige non 
uit die adelike geslag. 

In 1546 is hy oorlede op Sy ge- 
boorteplek Eisleben. 


Dit word beweer dat twee dae voor 
sy dood hy sy geestelike testament 
op `n stukkie papier geskryf het. 

,Niemand kan Vergilius se herders- 
gedigte of sy boereliedere verstaan, 
as hy nie self vyf jaar `n boer of 'n 
herder was nie. 


Niemand verstaan Cicero se briewe 
as hy nie twintig jaar in die groot 
politiek gestaan het nie. 

Niemand moet dink dat hy die Hei- 
lige Skrif voldoende beproef het as hy 
nie vir honderd jaar saam met die 
profete die gemeentes gelei het nie. 


Geweldig is die wonder van Johan- 
nes die Doper, van Christus en van 
die apostels. Moenie probeer om hier- 
die weg van God na te volg nie maar 
buig u in aanbidding oor sy spore. 

Ons is bedelaars. Dit is waar. Inder- 
daad ons is bedelaars. Maar daar is 
'n God wat sy hand open”. 





Dit is ek self, heeltemal ék, wat 
God mag liefhê, nie omdat ek daartoe 
besluit het nie, maar omdat ek ge- 
woonweg nie anders kan nie, sy liefde 
het vir my te magtig geword. 


Waar iemand ontsaglik sy bes moet 
doen om dit vir die geliefde na die 
sin te maak, is dit `n aanwysing dat 
daar iets wesenlik mis in die liefdes- 
verhouding is. 


— Dr. E. Flesserman — v. Leer. 

DIE KINDERS SE HERVORMER 


Liewe maats, ons trek nou reeds in 
Oktober en die jaar is vinnig besig 
om ten einde te spoed. Nog net twee 
maandjies en die jaar 1973 sal iets 
van die verlede wees. Voordat ons 
egter met 1974 sal kan begin, het julle 
nog eers `n werkstukkie wat voltooi 
moet word en ek wil julle graag be- 
tyds daaraan herinner. 

Onthou julle dat ek die begin van 
die jaar `n soort van kompetisie aan- 
gekondig het? Ek het gevra dat julle 
'n plakboek moet maak van al die 
stukkies wat ons gedurende die jaar 
1973 behandel het en al die vragies 
se antwoorde moet netjies ingeskryf 
word. As die plakboek dan aan die 
einde van Desember klaar is, netjies 
oorgetrek en versier, pos julle dit aan 
my en ons sal `n paar persone vra om 
die mooiste plakboek uit te soek en 
daardie drie maats gaan lekker pryse 
ontvang, wie se plakboeke deur hier- 
die persone aangewys word. 

Die van julle wat nog wil deelneem, 
kan net die Hervormers van Januarie 
1973 af neem, die stukkies van die 
Kinders se Hervormer netjies uitknip, 
die vragies onderaan beantwoord, dit 
in die plakboeke inplak, die boeke 
mooi oortrek en versier, en siedaar 
julle het weer met ons opgevang. Ons 
hoop sommer honderde maats gaan 
deelneem. Ek kan julle verseker dat 
die pryse die moeite werd sal wees. 
Lekker werk. Ek sal later laat weet 
wat die pryse is en waarheen die plak- 
boeke gestuur moet word. Groetnis. 

Oom Mike. 


SONDAG 7 OKTOBER 1973. 
DIE ONVRUGBARE VYEBOOM. 
Lukas 13:6-9. 


Hoe genadig die Here met ons op 
aarde is en hoe Hy ons nie straf na 
wat ons verdien nie, word vir ons 
pragtig uitgebeeld met die gelykenis 
van die vyeboom. Ons ken seker almal 
'n vyeboom en ons het seker al almal 
een of ander tyd gesien hoe 'n vyeboom 
en sy vrugte lyk. Meer nog, ek dink 
almal van julle het seker al 'n vy ge- 
eet. Dit is 'n heerlike vrug met hon- 
derde klein pitjies in, en vyekonfyt 
is een van die lekkerste soorte konfyt 
wat mens kan kry. 

Nouja, vyebome was al goed bekend 
in die tyd van Jesus en almal het seker 
vyebome in hulle tuine gehad. Die 
mense in die tyd van Jesus het van 
vye gehou en dit sommer so van die 
boom af gepluk en geëet of hulle het 
dit drooe semaak, net soos ons vandag 
nos doen. 

Toe Jesus dus vir die mense die 
gelykenis van die vyeboom begin ver- 
tel, het almal presies geweet van wat- 
ter soort vrugteboom Jesus praat. Je- 


sus vertel van 'n man wat `n vyeboom 
in sy tuin gehad het wat vir drie jaar 
nie 'n enkele vy gedra het nie. Elke 
jaar as al die vyebome in 
die ander mense se tuine vol vrugte 
gesit het, het die man na sy eie boom 
gegaan en gehoop dat daar ook vye 
aan sy boom sit, maar net verniet. 
Die boom het pragtig gelyk, vol groen 
blare, maar sonder 'n enkele vrug. Die 
eienaar van die vyeboom voel nie ge- 
lukkig oor sy vyeboom nie. Dit is 'n 
nuttelose boom want hy dra geen 
vrugte nie. Drie jaar kom kyk hy nou 
al of die boom vrugte dra, en in die 
drie jaar het die boom hom nog elke 
keer teleurgestel. ,,Kap die nuttelose 
boom uit”, sê die man vir sy tuinier. 
Maar die tuinier het nog nie moed 
opgegee nie. ,Meneer”, sê hy vir die 
eienaar van die vyeboom, ,kom ons 
gee hom nog één kans hierdie jaar. 
Ons spit die grond mooi om, gee ge- 
noeg mis en water en ons kyk of die 
vyeboon: nie hierdie jaar iets wil dra 
nie. As dit hierdie vierde jaar nog 
niks dra nie, kap ons hom volgende 
jaar uit.” 

Elkeen van ons is maar net soos die 
vyeboom wat nie vrugte wil dra nie. 
Maar die Here is geduldig met ons. 
Hy gee ons sovéél kanse en geleent- 
hede, en nog bly ons ongehoorsaam 
en luister nie na die stem van die 
Here nie. Ons moet egter onthou dat 
as ons aanhou om net die slegte dinge 
te doen; as ons aanhou om ongehoor- 
saam te wees, sal die Here ons ook 
uiteindelik laat uitkap soos die gelyke- 
nis van die vyeboom ons leer. 

Vragies: 

Wie het die gelykenis van die vye- 
boom vertel? 

Was dit `n goeie of `n slegte vyeboom 
waarvan ons in Lukas 13 lees? 

Hoekom was dit 'n slegte vyeboom? 

Hoeveel jaar het die vyeboom al son- 
der vrugte gestaan? 

Wat wou die eienaar met die vyeboom 
doen? 

Wat het die tuinier gesê? 

Hoekom is ons net soos die vyeboom? 

Wat moet ons doen om soos 'n goeie 
vyeboom te wees? 


DIE GENESING VAN DIE LAM 
VROU. 
Lukas 18:10-17 


Die Fariseërs in die tyd van Jesus, 
was mense wat baie streng wette in 
verband met die kerk gehad het. So 
mag 'n mens op die Sabbat of Sondag 
net sekere dinge gedoen het. Alle 
ander dinge wat jy sou doen, was 
sonde in hulle oë. Jy kon wel vir 'n 
dier water gee op Sondag, maar So- 
iets soos om voer te gaan sny, was 
verbode. 

Toe Jesus eendag in die sinagoge 
ingaan, sien hy daar `n gebreklike 
vrou in die kerk. Sinagoge is maar 
net 'n Joodse naam vir ,kerk”. Dié 
dag was dit Sabbat of Sondag soos 
ons dit vandag noem, dit wil sê die 
dag waarop ons kerk toe gaan. Toe 
Jesus nou hierdie arme, gebreklike 
vrou sien, sê Hy: ,, Vrou, jy is van jou 
krankheid verlos”, en dadelik het die 
vrou gesond geword. Dadelik was die 
owerste van die sinagoge woedend 
oor hierdie wonder wat Jesus gedoen 
het en hy bestraf Jesus en sê dat ses 
dae genoeg tyd is om te werk. Die. 
sewende dag mag `n mens nie werk 
nie, ook nie iemand gesond maak nie, 
al is dit 'n vrou wat al agtien jaar. 
lank siek is! 

So-iets kon Jesus nie duld nie. Om 
goed te doen aan iemand is beslis nie 
sonde nie. En Jesus sê dit-ook vir 
hierdie skynheilige Fariseër. As 'n 
mens `n dors dier kan laat water drink 
op die Sabbat, kan Jesus tog sekerlik 
iemand gesond maak op die Sabbat. 

Die les wat ons hieruit moet leer is 
dat ons goed moet nadink oor wat ons 
op die Sabbat mag doen. Om goed te 
doen is nie sonde nie. Maar as ons 
Sondag gebruik om rond te ry en dan 
die verskoning maak dat ons nie tyd 
gehad het om kerk toe te gaan nie, 
is dit beslis sonde. As ons heerlik kan: 
sit en Sondagkoerant lees by die huis 
en sê dat ons nie tyd gehad het om 
kerk toe te gaan nie, is dit sonde. Al 
ons verskonings is dan net so skyn- 
heilig soos die Fariseër s'n. 

Vragies: 

Wat is 'n sinagoge? 

Wat is Sabbat? 

Wie was die Fariseërs? 

Wat het die Fariseër gesê toe Jesus 
die gebreklike vrou gesond gemaak 
het? 

Hoe lank was die vrou siek? 

Wat het Jesus die Fariseër geant- 
woord? ( 

Wat mag ons wel op Sondag doen?” 


SONDAG 21 OKTOBER 1973. 
(1) DIE KANANESE VROU. 
Matthéiis 15:21-28. 

Hierdie verhaal is die wonderlike 
verhaal van 'n gelowige vrou en Jesus. 
Jesus was op pad na die streke of 
gebiede van Tirus en Sidon wat net 
noord van die Heilige Land geleë was. 
Die meeste van die inwoners van hiër- 
die land het Grieks gepraat. Ons ont- 
hou nog die land van Tirus. en Sidon 
as die land waarvandaan Salomo, om- 
trent 'n duisend jaar voor Jesus, die 
sederhout vir die pragtige tempel in 
Jerusalem gekry het. Hierdie seders 
groei op die gebergte-van Libanon en 


] Na volgende bladsy 


is van die pragtigste en duursaamste 
hout in die hele wêreld. 

Soos ons gesê het, was Jesus op pad 
na die land van Tirus en Sidon, toe 
'n vreemde vrou voor sy voete neerval 
en Hom smeek om haar dogtertjie ge- 
sond te maak. Die dogtertjie was 
naamlik van die duiwel besete. Watter 
soort siekte dit presies was, kan ons 
vandag nie sê nie. Ons weet net dat 
sy baie siek was. 

Eers lyk dit of Jesus haar nie wil help 
nie. Die dissipels word ook kwaad vir 
die vrou en vra dat Jesus haar moet 
wegstuur. Sy hou egter aan met roep 
en huil en uiteindelik antwoord Jesus 
vir haar en sê vir haar dat dit nie reg 
is om die kos van die kinders vir die 
hondjies te gee nie. Dit beteken dat 
Jesus vir haar wil laat verstaan dat 
Hy gekom het om sy eie mense (kin- 
ders) te help en nie vreemde mense 
(die hondjies) nie. 

Hierdie vrou se geloof in Jesus is 
egter sê groot dat sy nie afgeskrik 
word deur Jesus se woorde nie en sy 
antwoord terug dat die hondjies 
darem seker die krummels kan eet 
wat van die kinders se tafel afval. Dit 
beteken dat sy glo dat Jesus se krag 
en genade sê groot en sê baie is, dat 
ander buite Israel ook daarin kan deel. 
So `n wonderlike geloof het Jesus lank- 
laas teëgekom en die vrou het so 
opreg geantwoord, dat Jesus haar in- 
nig jammer gekry het en haar kindjie 
gesond gemaak het. 

Dit is die wonder van geloof en as 
ons glo soos hierdie vreemde vrou, 
sal wonderlike dinge ook met ons 
gebeur. 

Vragies: 
Waar groei die pragtige sederbome? 
Wat het Salomo met die sederhout 
gedoen? 
Wat het die vrou van Jesus verlang? 
Wat het Jesus vir haar gesê? 
Wat het die vrou geantwoord? 


(2) TWEEDE VERMEERDERING 
VAN DIE BRODE. 


Matt. 15:29-39. 


In hierdie verhaal sien ons dat 
Jesus nie net vir die siele van die 
mense sorg nie, maar ook vir die lig- 
game. Ons liggame word oud en ons 
kry allerande soorte siektes en kwale. 
Ook word ons dors en honger en moeg. 

Toe Jesus langs die meer van Gali- 
lea gepreek het, het Hy ook al die 
siek mense wat na Hom gebring is 
gesond gemaak: kreupeles (gebrek- 
likes), blindes, stommes, en nog baie 
ander. Dit het seker lank geneem en 
toe hulle weer agterkom, was dit al 
laat en die menigte mense was baie 
honger. Jesus verneem by sy dissipels 
watter soort kos en hoeveel hulle daar- 
van het. Hulle antwoord dat hulle net 
sewe brode en twee vissies het en die 
mense was meer as vierduisend! Dink 
net 'n bietjie daaraan, meer as vier- 


duisend mense en net sewe brode en 
twee vissies. As ons reg uitreken, kan 
'n mens maar net omtrent twintig 
snye brood sny uit vandag se brode. 
Hoe groot 'n brood daardie tyd was, 
kan ons nie sê nie. Ons weet net dat 
ons vandag met sewe brode 'n handvol 
mense ordentlik kan laat eet. Tog 
neem Jesus die brood en vissies en 
nadat Hy gedank het, laat hy dit uit- 
deel, en almal het geëet en versadig 
geword en daar het nog sewe mand- 
jies vol oorgebly. 

As ons dus in die Onse Vader onder 
andere bid en vra: ,Gee ons vandag 
ons daaglikse brood,” dan moet ons 


onthou dat Jesus nie net vir ons siele 
Sorg nie, maar ook vir ons liggame, 
vir kos en klere en alles wat ons 
elke dag vir ons daaglikse lewe nodig 
het. 
Vragies: 
By watter meer was Jesus besig om te 
preek? 
Watter kwale van die mense het hy 
almal genees? 
Met hoeveel brode en vissies het Jesus 
die menigte mense gevoed? 
Wat het Jesus gedoen voordat hy 
die kos laat uitdeel het? 
Hoeveel mense was daar naastenby? 


SONDAG 28 OKTOBER 1973. 


Martin Luther en die 
Kerkhervorming 


Ons kerk se naam is die Neder- 
duitsch Hervormde Kerk van Afrika. 
Waar kom ons kerk aan sy naam? Nou 
moet julle mooi lees en onthou: 

1. Nederduitsch beteken dat die 
kerk uit Holland of Nederland gekom 


dinge van die Roomse Kerk? Dit is 
waar ons julle bietjie wil vertel van 
Martin (of Maarten) Luther, die groot 
Hervormer en die man wat eintlik die 
Hervorming begin het, waar ons kerk 
Sy naam vandaan kry. 





Luther spyker sy stellings. 


het saam met Jan van Riebeeck in 
16592. 

2. Hervormd beteken dat ons kerk 
skoongemaak of gesuiwer is van al die 
verkeerde dinge en leerstellings van 
die Roomse Kerk. 

3. Kerk beteken ,,van die Here”. 

4. Van Afrika beteken da! ons kerk 
nie net sy boodskap in die Republiek 
van Suid-Afrika wil uitdra nie, maar 
oral in Afrika. 


Hoekom was dit dan nodig om ons 
kerk te suiwer van die verkeerde 


Meer as vierhonderd jaar gelede 
was die Christelike kerk nie soos van- 
dag nie. Die Christelike kerk van 
toentertyd se naam was die Roomse 
Kerk omdat die hoof van die kerk, die 
pous, in Rome gebly het en vandaar 
oor die kerk regeer het. Die Bybel was 
net in een taal in die Roomse Kerk 
beskikbaar, en dit was die Latynse 
taal of die taal wat die Romeine ge- 
praat het. Die mense in Holland en 
Frankryk en Duitsland het nie die La- 


[] Blaai om 

DIE KERK IN ANDER LANDE 





DIE KERK IN DIE BALTIESE 
LANDE 


Hieronder val Esland, Letland en 
Litoue in Oos-Europa wat sedert 1940 
deel uitmaak van Sowjet-Rusland. 
Hierdie drie lande 1ê ten noord-ooste 
van Pole. Van hulle is Esland en 
Letland in hoofsaak Luthers, terwyl 
Litoue hoofsaaklik Rooms is. 

Deur die kommunistiese owerheid 
word die kerke op allerhande wyse 
in hulle taakvervulling belemmer. 
Daar is 'n groot gebrek aan predi- 
kante, maar alleen `n klein getal word 
toegelaat tot die studie. `n Lys van 
hulle name moet aan die kommunis- 
tiese owerheid voorgelê word wat 
daarvan skrap sonder opgaaf van redes 
wie hulle wil. 

Die godsdienstige-kerklike lewe is 
beperk tot binne in die kerkgebou en 
vir die gebruik van die geboue moet 
boonop nog hoë belasting betaal word. 
Kollektes is verbode. Die kerk kan 
alleen ongevraagde gifte ontvang. 
Bybels, gesangboeke en ander kerk- 
like en teologiese boeke is daar vrywel 
nie. Katkisasies is alleen toelaatbaar 
in `n kategismusdiens. 

— Hervormd Persbureau. 

Hieraan voeg ons by: Hierdie feite 
is nie onbekend by die Westerse kerke 
en tog is daar baie leidende figure 
in dié kerke wat die kommunisme tog 
aanhang (Joh. Dreyer). 


TOENEMENDE GROEI VAN DIE 

PROTESTANTISME IN BRASILIË 
So groot is die stroom na die Prote- 

stantse kerke in die groot Suid-Ameri- 


kaanse land, dat die kerk van Rome 
daaroor bekommerd raak. 


Daar is nou meer Protestantse pre- 
dikante as roomse priester ondanks 
die feit dat uit Nederland alleen 1200 
priesters ingevoer is, en ondanks die 
feit da: by die protestantse kerke 
daar `n tekort aan evangeliedienaars is. 

`n Italiaanse roomse tydskrif noem 
die Protestantse groei in Brasilië `n 
ware inval, en sê daar is orals in die 
land `n vloed nuwe kerke in aanbou. 


— RES. 








DIÉ EERSTE ATEISTIESE LAND IN 
DIE WERELD 


Albanië, geleë tussen Griekeland 
en Ttalië, is dié eerste land ter wê- 
reld wat `n Godloënaarsland geword 
het. Direk na die kommunistiese oor- 
name van dié land het die nuwe ower- 
heid direk begin met die stryd teen die 
godsdiens. Die bevolking van ongeveer 
1 miljoen bestaan uit 70% Mohamme- 
dane, 20% Ortodokse en 10% Rooms- 
Katolieke onderdane. 


Onlangs is `n Roomse priester tot 
die dood veroordeel net omdat hy 
`n kind gedoop het. `n Ander priester 
wat in die gevangenis aan `n mede- 
gevangene, wat siek was, `n stukkie 
van sy brood bo die rantsoen van die 
siek man gegee het, is tereggestel. 


Kinders mag nie meer gedoop word 
nie en kerkdienste is verbode so berig 
die Hervormde Nederlandse Persbu- 
reau en ons voeg hierby: Die antichris 
het nou weer `n stap verder gegaan 
in sy stryd teen die kerk. 


DIÉ MOONTLIKE EENWORDING 
VAN TWEE KERKE IN DIE V.S.A. 


In die Verenigde State is verlede 
jaar weer `n poging aangewend om die 
paar verskillende Presbiteriaanse ker- 
ke te verenig. Maar dit wil maar nie 
vorder nie, omdat die regsgesindes 
besware het teen die linkse neigings 
van sommige van die kerke. 

Nou is daar ook pogings in die 
rigting van eenwording tussen die 
twee kerke van Nederlandse afkoms 
naamlik van die oudste kerk in die 
V.S.A. naamlik die Reformed Church 
(die Hervormde Kerk), ontstaan aan 
die begin van die 17de eeu en die 
Christian Reformed Church (die Chris- 
telike Gereformeerde Kerk), wat in 
die middel van die 19de eeu afgeskei 
het van die Reformed Church. 

Met die jare het die skerp verskil 
punte weggeslyt, naamlik die sing van 
gesange, die ,oop' nagmaalstafel, die 
nalatigheid ten opsigte van kategis- 
muspreke e.a. Eers het die twee kerke 
verskille beklemtoon en van mekaar 
af weggedrywe. Nou word gesoek na 
punte van ooreenstemming en drywe 
hulle na mekaar toe. 

So word beplan `n gesamentlike ge- 
sangboek, gesamentlike dienste, kan- 
selruil, gesamentlike stigting van nu- 
we gemeentes, samewerking in sus- 
tersbedrwighede en gesamentlike fees- 
vierings. 

Prof. Kromminga van die Christe- 
lik Gereformeerde Seminarie in Grand 
Rapids, Michigan het die twee kerke 
by 'n geskeie paar vergelyk, wat wel 
geskei is, maar aanhou om mekaar te 
sien. 








DIE KINDERS SE 
HERVORMER 


7] Vervolg van vorige bladsy 


tynse taal verstaan nie en hulle kon dus 
nie die Bybel lees nie. Omdat hulle nie 
die Bybel kon lees nie, moes die roomse 
priester en kerkmense vir hulle voor- 
lees in Latyn en dan vertaal in Duits 
of Frans of Hollands. Daarmee was 
niks verkeerd nie, as die kerkmense 
van die Roomse Kerk net reg vertaal 
het, maar hulle het nie. Huile het die 
arme mense verkeerde dinge vertel 
wat nooit in die Bybel gestaan het nie. 
Die pous het ook al magtiger geword 
en naderhand vir homself die mag 
toeseken om selfs sondes te vergewe. 
Nou wee! ons almal tog dat net Jesus 
Christus, die Seun van God, die mag 


het om sondes te vergewe. Die pous 
van die Roomse Kerk het dus begin 
maak of hy dieselfde mag het as Jesus. 


Maarten Luther was `n Duitser. Hy 
was ook `n lidmaat van die Roomse 
Kerk, maar omdat hy Latyn verstaan 
het, het hy gou agtergekom dat die 
Roomse Kerk verkeerde dinge leer 
aan die mense. Hy het in opstand 
gekom teen die dwaalleer van die 
Roomse Kerk en op 31 Oktober 1517 
(456 jaar gelede) het hy dit nie meer 
kon uithou nie en het hy 95 redes op 
papier geskrywe waarom die Roomse 
Kerk vals is. Hierdie 95 redes of 
stellings teen die Roomse Kerk, het 
Luther teen die kerkdeur van Witten- 
berg, `n kerk in Duitsland, gaan vas- 
Spyker sodat al die mense dit in Duils 
kon lees. Dit was die begin van die 
Hervorming en daarom vier ons Her- 
vormingsdag in ons kerk altyd op die 

Sondag die naaste aan 31 Oktober. 
Luther het die Bybel ook in Duits 
vertaal sodat al die mense dit kon 
lees. Daarna is die Bybel ook in Hol- 
lands vertaal, die taal van Jan van 
Riebeeck en vandag is die Bybel ook 
in ons eie moedertaal te lees. Di! alles 
omdat Maarten Luther nie bang was 
om die Hervorming in die kerk te 
begin nie. 
Vragies: 
Noem wat die hele naam van ons 
kerk beteken. 
Watter valse dinge het die Roomse 
Kerk gedoen? 
Wat het Luther op 31 Oktober 1517 
gedoen? 
Wanneer vier ons Hervormingsdag in 
ons kerk? 
Hoeveel jaar gelede het die Kerkher- 
vorming begin? 


LEES! 


Graag sou ek wou sien dat groot en 
klein lees; nie méér lees as wat ons 
doen nie — want ek dink ons lees oor 
die algemeen méér as vroeër jare. 
Maar die punt is ons moet meer lees 
wat lesenswaardig is. Ons moet lees- 
stof wat ons begrip en geestelike lewe 
vorm, bykom. $6 veral ons kinders. 





DR. H. G. VAN DER WESTHUIZEN 








Ons gaan 'n deurmekaar toekoms te- 
gemoet. Daar sal ons koers moet hê. 
Ons moet lees om koers te kry. In 
ons gemeentes lees almal seker `n 
dagblad. Dis goed. Lees u almal Die 
Hervormer? In Die Hervormer moet 
ons nie lees uit nuuskierigheid om 
nuus te kry nie maar ons moet stadig- 
ondersoekend lees. Sommige in ons 


LEES! 
LEESSTOF 


gemeentes neem by die biblioteek 
boeke uit. Dis goed. Maar u moet 
nie net ontspanning-, Spanning-, Speur- 
en liefdesverhale lees nie. Lees biogra- 
fieë sodat u beter in u lewe gevorm 
kan word en lees gesonde leesstof. 
Ons bestee so baie gel daan hambur- 
gers, fliek, roomys en koeldrank. Net 
één week se spaar op hierdie gebied 
kan u dalk twee goeie boeke aankoop. 
Boeke-eiendom is 'n onskatbare eien- 
dom. Jou eie boek lees jy stadig, on- 
dersoekend en waarderend want jy 
het betaal vir hom. Omdat hy in jou 
huis bly, kom dit in jou kinders se 
hande. En dis goed — as dit 'n goeie 
boek is! U gee so baie groente, koek, 
klere, whisky, blomme, kaartjies enso- 
voorts as presente vir mekaar. Hoe- 
kom nie boeke wat die blywendste in 
alle opsigte is nie? Elke gemeente 
het 'n kolporteur. Vra u kerkraad wie 


LEES! 


hy is. Daardie persoon sal vir u deur 
u kerkraadslid se hulp enige goeie 
boek kan aankoop. Bestel dit by hom. 
Al weet u nie wat u wil lees nie, kan 
u kerkraad vir u boeke bestel. Dit 
Sou eintlik goed wees in sekere sin 
as elke gemeente 'n biblioteek kon 
hê. 

U wat ouers is — al lees u net één 
boek in 'n jaar oor opvoeding wat u 
in drie agtermiddae kan deurlees, is 
dit al baie. Het u verlede jaar een 
enkele boek oor opvoeding gelees? U 
wat kerkmense is — al lees u net een 
boek in `n jaar oor een of ander aspek 
van die Bybel om u geloof te voed, 
dan is dit al baie. Het u verlede jaar 
een enkele boek oor die eise wat ons 
tyd aan 'n gelowige stel, gelees? 

Hoe wil u die toekoms in, veral met 
diegene vir wie u verantwoordelik is 
— sonder dat u u ten beste vorm? 





Naar een Petrusdienst deur prof. 
dr. G. P. van Itterzon. Uitgawe van 
Buyten en Schipperheyn, Amsterdam, 
hier verkrygbaar by Prog Rege, Pot- 
chefstroom. Prys R1,40. 


Hierdie brosjure van 60 bladsye 
gaan uit die Willem de Zwygerstich- 
ting wat homself ten doel stel ver- 
dieping en versterking van die refor- 
matoriese beginsels en verdediging 
van die protestants-nasionale karakter 
van die volk. 


In hierdie uitgawe — een uit 'n 
lange reeks nuttige onderwerpe — 
gaan prof. Van ITtterzon in op die 
vraag of daar in die een wêreldkerk 
plek is vir `n Petrusdiens in onder- 
skeiding van 'n Petrusamp en Petrus- 
mag soos die pous dit beklee en uit- 
oefen. 


Prof. Van Itterzon gaan deeglik op 
die vraag in en wys dit op eksegetiese 
gronde af; nie die pous is die rots 
waarop die kerk van die Here gebou 
is nie, maar Christus is die eintlike 
fondament, wat Petrus in sy belydenis 
te Caesarea-Filippi uitgespreek het, en 
op hierdie fondament bou Christus sy 
gemeente verder op. 


Almal wat in hierdie onderwerp 
belangstel raai ons sterk aan om Naar 
een Petrusdienst aan te skaf. 


Joh. Dreyer. 

Ter Herkenning, `n tweemaandelik- 
se tydskrif vir Jode en Christene. Vir 
intekening: Boekencentrum, Scheve- 
ningseweg 72, `'s Gravenhage, Neder- 
land. Intekenprys f15 per jaar. Onder 


redaksie van die Hervormde ds. S 
Gerssen, sekretaris van die Hervorm- 
de raad: Kerk en Israel: en die Rooms- 
Katoliek mer. Ramselaar, sekretaris 
van die Roomse raad Christus en Is- 
rael; die Joodse rabbi dr. Soetendorp 
en half dosyn ander. 


Dit is dus `n gesamentlike blad wat 
beoog, nie in die eerste plek om 
teenstellings te beklemtoon nie, maar 
om met Israel tot dialoog te kom. 


In hierdie eerste nommer van 32 
bladsye kom reeds die moeilike be- 
nadering van hierdie netelige vraag- 
stuk duidelik aan die lig. Dit val veral 
op in die waardevolle artikel van die 
Joodse professor Pels, wat nie optimis- 
ties is wat die bedoelde dialoog betref 
nie. Volgens hom kan dit in Neder- 
land maar uitloop op 'n Christelike 
Monoloog, want die antisemitisme So- 
wel as die antigoyisme (teen die 
heiden of nie-Jode) bestaan nog steeds 
en leef voort. 


Met belangstelling kyk ons uit na 
die resultate van die gesprek met Is- 
rael in hierdie sesamentlike tydskrif. 


Joh. Dreyer. 


Rondom die Prediking. By geleent- 
heid van die uittrede van prof. H. D. 
A. du Toit as professor in die Prak- 
tiese Teologie, Afdeling B, aan die 
Universiteit van Pretoria, is hierdie 
,erebundel” hom aangebied deur stu- 


dente en kollegas. Die medewerkers 


aan hierdie bundel behandel hoofsaak- 
lik temas in ve `band met die kerklike 
prediking. 


Dis `n werkie wat netjies en keurig 
versorg is, terwyl die inhoud van goeie 
gehalte is. Dit word baie sterk aan- 
beveel by lesers, en veral by die 
predikante. 

Die boek is uitgegee deur en vel- 
krygbaar by N.G. Kerkboekhandel, 
Posbus 245, Pretoria en kos R4-50. 


— FSV.L. 


sMilieuvervuiling en de dood van 
de mens” deur dr. F. A. Schaeffer. 
Uitgegee deur Uitgewersmaatskappy 
Buyten en Schipperheyn, Amsterdam. 

In hierdie waardevolle boek gaan 
dr. Francis Schaeffer van die bekend- 
geworde le Abri stigting in Switser- 
land in op die toenemende besoedeling 
van land en see en lug in ons 20ste- 
eeuse beskawing, en hy doen dit van- 
uit die Christelike geloofsoortuiging. 
Hy wys daarop dat die panteisme nog 
die bysantisme, die humanisme n6g 
die renaissance `'n oplossing van hier- 
die toenemende bedreiging van die 
mens en van die natuur bied of kan 
bied. Dan toon hy aan dat die enigste 
oplossing gevind kan word in die ver- 
houding natuur en genade deur Soos 
die Reformasie terug te keer tot die 
Heilige Skrif. wat leer dat God alles 
geskape het: Mens en dier en ding. 
Daarom moet hulle almal met eer as 
die geskapene uit Gods hand gesien 
en behandel word. Niks mag willoos 
verniel en vernietig word nie. 


Ons beveel die kennismaak sterk 
aan. Die leser sal daardeur innerlik 
verryk word. 


Joh. Dreyer. 

7] Vervolg van vorige bladsy 

Kyk na die Lelies: deur W. J. Ma- 
ritz, uitgegee deur Perskor-uitgewerye. 
Verkrygbaar by Boek-n-Pen, Posbus, 
102, Maraisburg. 

`n Boek wat `n uitsonderlike manier 
van troos bied aan die wat behoefte 
het om getroos te word. In ons ge- 
jaagde lewe staan ons nie meer stil 
en kyk ra die skeppinge van God om 
ons nie. Die lelie, fonteine, die jaar- 
getye, voetspore in die sand, die sterre 
en seli, mynhope! 

Die skrywer, baie beslis 'n natuur- 
liefhebber, fyn waarnemer en kenner 
van die mens, lei die leser, oud en 
jonk, met insig deur ons lieflike land 
self om ons 0ë en ore te open om 
Hom in die natuur te sien en te hoor. 
En wie nie God se roepstem in sy 
skeppinge hoor nie, is arm in die lewe. 


Die boek hoort op elke gelowige se 
boekrak, nie om gelees en gebêre te 
word nie, maar om telkemale weer en 
weer gelees te word en saam met die 
skrywer die wêreld om ons raak te 
sien, met God altyd naby ons. 


Geluk met hierdie boek van u, ds. 
Maritz. Ons hoop om eersdaags weer 


iets uit u pen te kry. 
Ep 


Leven met Christus in het gezin, 
W Meijer Uitgeverij de Vuurbraak — 
Groningen 1972. Prys R2.29. 

Dit is `n genot om hierdie werkie 
te lees. Kort, verstaanbaar en kern- 
agtig. Die skrywer behandel in volg- 
orde al die sake wat in die Christelike 
huisgesin van deurslaggewende bete- 
kenis is. Gebed, skriflesing, gesprek, 
lied en musiek, die gees en goeie orde 
in die gesinslewe. Hy gaan verder ook 
skerp in op die magte van ongeloof en 
revolusie wat die gesinslewe van van- 
dag bedreig. Sy ontleding van die in- 
vloed van televisie op die gesinslewe 
kan vir ons van waarde wees. 

Elke gesin behoort saam van die 
inhoud van hierdie werkie kennis te 
neem. Dit word hartlik aanbeveel. 


D. J. C. van Wyk. 


Ds. W. F. Huyzers, Paradys of Oer- 
woud R1.35 (15 uitgesoekte preke). 
Voorwoord deur prof. dr. B. J. Engel- 
brecht. 


Paradys of Oerwoud is die verhaal 
van twee wêrelde: die sondige wêreld 
wat leef uit die dierlike drif — die 
,Oerwoud” — en die ,Paradys”, die 
allesoorwinnende wêreld van (Gods 
liefde in Jesus Christus. Die mens is 
vasgevang tussen dié twee magte en 
hoewel hy worstel na die lig, sleep sy 
sondige natuur hom telkens terug na 
die duistere oerwoud. 

Ds. Huvzers besit `n deeglike kennis 
van die spanninge en probleme waar- 
mee die moderne mens te kampe het. 
Hy lig hierdie worstelinge helder toe 
uit Gods Woord. Uiters leesbaar en 
aangrypend, bied hierdie boek stof tot 
nadenke. 

Bybelse Dagboek. Die grootdruk 
Dagboek uit die ou dae saamgestel 
deur predikante van die Nederduitsch 
Hervormde Kerk van Afrika. Prys 
R1.35. 


P. F. D. Weiss, Die Teofore Geogra- 
fiese Name van die Ou Testament. 
Prys R1.65. 


U LAASTE KANS (WAARSKYNLIK) 
OM DIE VOLGENDE VYF BOEKE 
TE BESIT: 


Ons nuwe boeke het plek nodig. Van 

onderstaande uitgawes is slegs `n 

klein aantal eksemplare oor teen die 
ou pryse: 

Ds. Johan Dreyer, U ENIGSTE TROOS 
833 bles AE EE AE Es R1,35 
lier ees 
Prof. dr. S. P. Engelbrecht DIE GE- 
SKIEDENIS VAN DIE NEDER- 
DUITSCH HERVORMDE KERK VAN 
AFRIKA 398 Dis EE AN RIKGS 
Eg 
Dr. Dion Kemptff, DIE SKEPPINGS- 
LEER VAN KARL BARTH, 147 bls. 

MAL KEER OE R1,35 
Ag 

Dr. J. A. $S. Oberholster, DIE GERE- 

FORMEERDE KERKE ONDER DIE 

KRUIS IN SUID-AFRIKA, 328 bls. 

R1,65 


Lag 
Dr. P. A. Verhoef, DIE VRAAGSTUK 
VAN DIE ONVERVULDE VOORSEG- 
GINGE IN VERBAND MET JESAJA 
1-19:::362) bls. 0%. AE. is R1,85 


VOORRADE BAIE BEPERK. 
GEEN HERDRUKKE MOONTLIK. 
BESTEL NOU BY: 


H.A.U.M 
POSBUS 460, PRETORIA. 


SPESIALE AANBOD: Bestel al vyf 
vir die prys van vier naamlik R6,00 
in plaas van R7,85. 





,O koud is die windjie en skraal, 
En blink in die dof-lig en kaal, 
so wyd as die Heer se genade, 
lê die velde in sterlig en skade. 
En hoog in die rande, 

versprei in die brande, 

is die grassaad aan roere 

soos winkende hande.” 


— Eugene Marais. 

Die vernaamste beswaar teen die 
Pinkstergroepe is die verwarring tus- 
sen die werking van die Heilige Gees 
en die persoonlike sielsgesteldheid. 


Sterk belewenis het daar meer die 
maatstaf geword, as die noukeurige 
luister na die hele Bybel. 


Die ooraksentuering van die subjek- 
tiewe lei tot die praktyk van die 
doop op belydenis en deur onder- 
dompeling. 


— Uit die Herderlike Brief van die 
Nederlandse Hervormde Kerk oor die 
Pinkstergroepe. 


Die Patriag van die Grieks-Ortodok- 
se Kerk te Alexandrië het ekumenis- 
me veroordeel, en nie omdat hy dit 
eenvoudig as van een kettery beskou 
nie, maar as 'n saamstelling van ket- 
terye. Die antichristelike magte wat 
dit sydelings beheer, so sê hy, is baie 
duidelik. Vandag is ekumenisme die 
grootste gevaar saam met die ontrou 
van ons tyd, en daarom seën hy al die 
geestelike leiers en lidmate wat hulle 
daarteen verset. 


— Die Patriag van Alexandrië. 


Die regverdiging van die goddelose 
(Rom. 4:5) gaan aan die heiliging en 
die goeie werke vooraf. 


— Kohlbrugge. 





“b ee EE ED SERE HER MERE VERE RE ORE MERE HERE 


MONUMENTE 
EN 
GRAFSTENE 
| 


GEMAAK UIT DIE 
BESTE PRETORIA - GRANIET 
Word afgelewer en opgerig op 

enige dorp en plaas. 


PRYSE NA ELKEEN SE 
VERMOË. 


Pryse en Katalogus 
op aanvraag! 


d. P. E. ROODE 


POSBUS 163 — FOON 308 
! ERMELO 
- 


EE MEE DE 


Die Hervormer 


AMPTELIKE ORGAAN VAN DIÉ 
NED. HERV. KERK VAN AFRIKA 


Geregistreer aan die Hoofposkantoor 
as 'n Nuusblad. 


Uitgegee deur die 


Ned. Hervormde Kerk 
van Afrika. 


Intekengeld: R1.20 per jaar. 


Die . blad verskyn in die begin van 

elke maand. Stukke vir publikasie moet 

die redakteur op die allerlaatste bereik, 
dertig dae voor publikasie. 


ADVERTENSIETARIEWE: 


Geboortes, verlowings en huwelike 

R3.00 vir 'n maksimum van 60 woorde, 

en 3 sent per woord bo 60 woorde, 
vooruitbetaalbaar 


Handelsadvertensietariewe op aanvraag 
beskikbaar van: 


Die Advertensiebestuurder, 


DIE HERVORMER, 
Posbus 18061 — Hercules. 
Advertensies moet aan die advertensie- 


bestuurder.. gestuur. word nie later as 
6 weke voor datum van publikasie nie. 


As 'n foto geplaas moet word R7.00 
ekstra vir die maak van drukkersblok. 





Gedruk deur 
N.H.W.-PERS, 
Posbus 18061, Hercules. 
Telefoon 77-2188/9. 





Amptelike Berigte 


BEROEPE PREDIKANTE: 

Aangeneem: 

Ds. P. J. de Beer van Eikenhof na 
Johannesburg-Wes. 

Ds. D. J. van Staden van Kempton- 
park-Oos na Waterval-Boven. 

Ds. C. J. A. Simpson na Laer-Suidkus 
in kombinasie met Durban-Suid. 

Bedank: 

Ds. G. C. van Staden van Bloemfon- 
tein-Wes na Boksburg. 

Ds. G. J. J. Labuschagne van Oostelike 
Pietersburg na Ebenhaezer. 

Ds. J. H. Viljoen van (Carletonville 
na Losberg. 

Ds. D. J. P. Stoltz van Zesfontein na 
Meyerton. 

Ds. B. J. Erasmus van Brakpan-Har- 
monie na Vryheid. 

Ds. W. J. Steyn van Edenvale na 
Bulawayo-kombinasie. 

Ds. P. A. Geyser van Delareyville na 
Nigel. 

Ds. C. J. J. van Rensburg van Witbank- 
Suid na Durban. 

Ds. D. J. Dreyer van Witpoortjie na 
Melville en Nigel. 

Ds. N. J. J. van Rensburg van Prim- 
rose na Eendracht. 

Ds. G. J. J. van Jaarsveld van Lyden- 
burg na Westonaria. 

Ds. L. A. Pretorius van Phalaborwa 
na Outjo/Otjiwarongo. 

Ds. W. G. Habig van Hendrina ma 
Bothaville/Allanridge. 

Ds. P. R. Prinsloo van Carletonville 
na Evander. 

Ds. L. A. Breedt van Vanderbylpark- 
Oos na Oos-London. 

Ds. H. N. Botha van Villieria na Mel- 
ville. 

Ds. A. J. Conradie van Potchefstroom 
Studentegemeente na Phalaborwa. 


DOODSBERIGTE 
EN MEMORIAMS 


PEENS: Johannes Hendrik — Nooit 
sal ek die 13de Mei 1973 vergeet toe 
die dood onverwags my geliefde egge- 
noot weggeruk het nie. Soet en bitter 
saam gesmaak, donker nagte saam ge- 
waak. Sy plek in die huis is leeg. Ek 
is alleen. By sy graf sal ek altyd ween. 
Tot wedersiens. 

— Bedroefde eggenote Heila, kin- 
ders, klein- en agterkleinkinders, Tri- 
chardt. 





smarte te vertel nie, maar .. 
goed is in sy oë (1 Sam. 8:18). 


IN LIEFDEVOLLE HERINNERING: 
In liefde opgedra aan `n onbekénde moeder: My skoonmammie, 
Helena du Plessis, 12 September 1926, en my moeder, Alida Maria 
Cornelia Kruger, 2 Augustus 1968, en my geliefde en onvergeetlike 
Miemie Kruger, 11 September 1971. Woorde is daar nie om hierdie 
. Hy is die Here, laat Hom doen wat 


— Willie Kruger, Tauteslaan 1, Groblersdal. 


DOODSBERIGTE 


IN MEMORIAM 


Dit het die almagtige God behaag om 
die siele van hierdie ons tans gestor- 
we broeders en susters, tot Hom te 
neem. Hulle liggame is aan die aarde 
toevertrou in die vaste en sekere hoop 
van die opstanding tot die ewige le- 
we deur ons Here Jesus Christus wat 
die vernederende liggaam aan Sy ver- 
heerlikte liggaam gelyk sal maak. 


In liefdevolle herinnering dink ons 
terug aan ons ontslape dierbares wat 
ons vooruitgegaan het en nou rus van 
hulle arbeid. Ons mis hulle, maar treur 
nie oor hulle soos die ander wat geen 
hoop het nie. Ons dank God vir wat 
hulle deur sy genade beteken het. 


SWANEPOEL: Clasina Maria Sophia 
(gebore Smit) — Dit was die wil van 
ons hemelse Vader om van ons weg 
te neem, op die 5de Januarie 1973, ons 
dierbare en geliefde tannie, in die 
ouderdom van 69 jaar, 2 maande, 21 
dae. Sy was reeds jare so sieklik dat 





sy afhanklik van haar man Jurie se 
hulp was. Hy het haar meer as 5 jaar 
vooruit gegaan. Sy het haar lot moe 
dig en dapper aanvaar. Die laaste 
meer as drie maande het sy met `n 
afbeen deurgebring, 2 maande, 21 dae 
kon sy nie praat nie na sy beroerte 
gehad het maar sy was stil in die wil 
van God. Ons harte is seer maar ons 
onthou haar blymoedigheid en berus- 
ting. Jes. 58 vers 7. 


—  Verlangende swaer en 
S M Ras en gesin, Brakpan. 


Suster 

Wat Ander 


`N NUWE DWALING 


Die kerk van Rome het nog altyd 
vasgehou aan die uitspraak van die 
Konsilie van 'Trente 1545-1563 wat so 
lui: Indien iemand beweer dat die 
geloof waardeur ons geregverdig word, 
niks anders is as die vertroue op God 
se barmhartigheid wat ons sondes om 
Christus ontwil vergewe, of indien 
iemand beweer dat ons alleen deur so 
'n vertroue geregverdig word, is so 
iemand vervloek. Indien iemand be- 
weer dat die geregverdigde mens nie 
waarlik die ewige lewe deur sy goeie 
werke verdien nie, is so iemand ver- 
vloek.” 

Die jongste Vatikaanse Konsilie het 
opnuut verklaar dat alle uitsprake van 
alle konsilies onfeilbaar is ten opsigte 
van hulle leerstellige uitsprake. Die 
uitspraak hierbo aangehaal is dus her- 
bevestig. Die hele protesantse wêreld 
is dus by herhaling deur die jongste 
konsilie vervloek! En tog is daar men- 
se en kerke wat me: Rome wil saam- 
speel in `n soeke na eenheid. 


Die Nederlandse Kategismus wat 
deur die Biskoppe van Nederland 
goedgekeur is ontken die lyde en 
sterwe van Christus in ons plek. Vol- 
gens hierdie kategismus word ons nie 
met God versoen deur die pyn en straf 
wat aan Christus voltrek in plaas van 
aan ons voltrek is nie, maar ons word 
versoen deur ,,excuses, werken en 
liefde” (p. 3380). God vergewe ons nie, 
volgens hierdie kategismus, omdat 
Christus in ons plek gely het nie, 
maar ,Doordat hy de zonden door de 
vingers ziet” (p. 338). `n Nuwe dwa- 
ling dus. 

Want die Skrif leer: ,,Omdat ons 
dan uit die geloof seregverdig is, het 
ons vrede by God deur ons Here Jesus 
Christus” (Rom. 5:1). Rome wil dus 
nog steeds beter weet as die Woord 
van God. En hierdie valsheid word 
uitgedra aan onder andere die 5 mil- 
joen lede van die Roomse Kerk in 
Nederland. 


— Oorgeneem uit ,,Rigsnoer”, die 
blaadjie van die Kaapstadse gemeentes. 








TEENSTAND TEEN KERKVER- 
ENIGING IN SUIDWES-AFRIKA 


In Suidwes-Afrika is daar twee 
Lutherse kerke, die een bestaande net 
uit Blankes naamlik die Duitse Evan- 
geliese Lutherse Kerk van Suidwes- 
Afrika, en die ander een wat uit Nie- 
Blankes bestaan naamlik die Verenig- 
de Evangeliese Lutherse Kerk in Suid- 
wes-Afrika. 


Nou is daar onder eersgenoemde `n 
aantal lidmate, in die wandel genoem 
die Anti-swart groep wat gekant is 
teen die voorgenome kerkvereniging. 
Hulle wys waarskuwend daarop, dat 
die Duitse kerk met net 8,000 lidmate 
geassimileer sal word deur die Ver- 
enigde Kerk met sy 350,000 swart 
lidmate. 

— Ecu News. 


AL MOEILIKER 


In Oos-Duitsland, wat kommunisties 
is, word dit vir die kerke deur die 
owerheid al moeiliker gemaak. Aller- 
hande regeringsmaatreëls word teen 
die kerke en teen die gelowiges ge- 
neem. So byvoorbeeld moet die kerke 
melding maak van al hulle aktiwiteite 
by die polisie, en vir alles moet hulle 


sê 


eers toestemming kry met die uitson- 
dering van eredienste, begrafnisse en 
huweliksdienste. Selfs vir uitstappies 
van die jeug moet toestemming verkry 
word. Wanneer een van hierdie reëls 
oortree word is die boetes so swaar, 
dat sommige kerke al op die rand van 
finansiële bankrotskap verkeer. Die 
kerklike goedere is ook al genasionali- 
seer. 

Verder oefen die kommunistiese 
owerheid op allerhande wyse druk uit 
op kerklike gebruike, soos die doen 
van belydenis. Wanneer hiermee deur 
die ouers volgehou word, word hulle 
kinders van die universiteite en teg- 
niese skole geweer. 

Hier is dus `n duidelike poging om 
`n kampanje teen die invloed van die 
kerk uit te oefen. 


— Hervormd Weekblad. 





Gebod van 


Deut. 6:5: ,Daarom moet jy die 
Here jou God liefhê met jou hele 
hart en met jou hele siel, en met al 
jou kragte.” 

Hoewel die Here die gebod van die 
liefde tot God en medemens `n nuwe 
gebod noem (Joh. 13:34), het die Al 
magtige sy volk onder die ou verbond 
reeds uitdruklik beveel om Hom lief 
te hê, soos uit ons tekswoord na vore 
kom. `n Nuwe gebod in die sin dat dit 
vir die eerste keer uit die mond van 
ons Heiland bekend geword het, want 
die inhoud van Deut. 6:5 word amper 
woordeliks deur die Here in Matt. 
29:37 aangehaal. Die gebod van die 
liefde het met die koms van die 
Messias slegs nuwe sin en betekenis 
gekry. 

Dit is waar dat die liefde spontaan 
uit ons hart moet opkom. Maar net 
so waar is dit, dat die liefde wat aan 
die eis van Gods Woord voldoen, nie 
'n vrywillige saak is nie, So min as 
wat ons sonder verreikende gevolge 
kan kies om die wêreld en die sonde 
te dien, net so min mag ons `n deel van 
ons liefde vir die wêreld reserveer 
sonder om te veragter in die genade. 
Die liefde word gebied; dit is 'n ge- 
bod. Daar word bepaalde eise aan die 
liefde gestel: dit moet aan sekere 
voorskrifte voldoen. Die inwonende 
liefde van God in ons harte moet 
ons van sekere dinge weerhou, terwyl 
dit ons tot Godverheerlikende dade 
moet aanspoor. Die gebod van die 
liefde is dat ons met heilige inspan- 

die Liefde 


ning ons sal oorgee aan die wil van 
die Here en ons bewustelik en met 
volharding aan Hom en sy diens sal 
toewy. God eis ons ganse lewensbe- 
staan op, Hy verlang dat ons Hom 
sal lief hê met ons hele hart, ons hele 
siel, en met al ons krag. In die mond 
van die Meester lui dit (Matt. 22:37): 
,met jou hele verstand” in plaas van 
,met al die krag”. Hart, siel, verstand 
en kragte, alles kom die Meester on- 
verdeeld toe. 


Namate ons gehoorsaam word aan 
die Goddelike eis van die liefde, word 
daar kosbare beloftes aan die nako- 
ming daarvan verbind. Nooit mag ons 
daarna strewe om ter wille van die 
loon, liefde tot die Meester te betrag 
nie. Dit sou ten diepste teleurstellend 
wees. Maar die genadeloon sal vir die 
gelowige, altyd daar wees en sal die 
liefdeband wat hom aan die Here 
bind, heilsaam ten goede kom. ,,Om- 
dat hy My lief het, sê God, daarom 
sal Ek hom red. Ek sal hom beskerm 
omdat hy my Naam ken (Ps. 91:14). 


Van die Meester is die gebod van 
die liefde; van Hom die krag tot wets- 
gehoorsaamheid; van Hom die belyde- 
nis in diepe afhanklikheid. Amen. 

Nee Here U rig my wil en strewe; 

U woord bly my bestendig by; 

U moet ek lief hê heel my lewe; 

en ook my naaste min soos my! 

— (Ges. 12:4). 
— D. G. ENSLIN. 


Vanjaar het ek 
heerlik ontspan op 
'n sorgvrye $ASTOER” 


Verlede jaar het 
ek uitgeput van my 
vakansie teruggekom...” 





Alles gereël met een besoek aan die S.A.Spoorwegreisburo. 


Verlede jaar het ek en `n vriendin per 
motor gaan toer, maar daar was soveel 
probleme dat ons dit halfpad laat vaar het. 
Onbevestigde besprekings, vol hotelle, 
vergeefse foonoproepe. En die eindelose 
bestuurdery! Nooit weer nie!” het ck gesê. 


Maar vanjaar was dit `n heel ander storie. 
Ek het op `n onvergeetlike $#Jr gegaan 
Wildtuin toe en terug - in leunstoelgemak 
en met alles vir my gedoen! 

En alles gereël met net één besoek aan 

die S.A. Spoorwegreisburo!”? 





Nou SISTOERE. 


Vanaf Johannesburg na Durban oor Mont-auxX- 
Sources (Drakensberge) —3 dae - R4400. Na 
Durban deur die Nasionale Krugerwildtuin, 
Swaziland en die Hluhluwewildreservaat - 6 dae — 
R 128,00. Na Kaapstad oor die Drakensberge, 
Pietermaritzburg, die Transkei en die Tuinroete — 
7 dac — R13s,00. Na Oos-Transvaal, oor die Kruin- 
roete, Phalaborwa, die Nasionale Krugerwildtuin 
(insluitende die sentrale deel) en terug na Johannes- 
burg —s dae - R9s,oo. Na die Nasionale Kruger- 
wildtuin en terug — 4 dae — R77,00. Na die Willem 
Pretoriuswildtuin, Lesotho en die Golden Gate 
Hoogland Nasionale Park en terug - s dae - R8s,oo. 


Vanaf Durban na Johannesburg oor Mont-auX- 
Sources (Drakensberge) — 3 dae - R44,00. Na 
Johannesburg deur die Hluhluwewildreservaat, 
Swaziland en die Nasionale Krugerwildtuin -6 dae — 
R128,00. Na Kaapstad deur die Transkei, die 
Tuinroete en Wes-Kaapland - s dae - R99,00. Na 


Kaapstad met die Suidkus langs, die Transkei, die 
"Tuinroete, Plettenbergbaai, Oudtshoorn (volstruis- 
boerdery en Kangogrotte) en Wes-Kaapland — 7 
dae — R14s,00. 


Vanaf Kaapstad na Durban deur Wes-Kaapland, 
oor die Tuinroete en die Transkei- s dae - R99,00. 
Na Durban deur Wes-Kaapland, oor Oudtshoorn 
(volstruisboerdery en Kangogrotte), Plettenbergbaai, 
die Tuinroete, die Transkei en die Suidkus van 
Natal -7 dae - Rr4s,oo. Na Johannesburg deur die 
"Tuinroete, die Transkei, Pietermaritzburg en die 
Drakensberge -7 dae - R13s,00. Daar's ook talle 
dag- en halfdaguitstappics vanaf Kaapstad. 


Vanaf Windhoek na die Nasionale Etoshawildtuin — 
s dae — R88,00. Na Walvisbaai en Swakopmund — 3 
dae — R7o,oo. Halfdagtoer deur Windhoek — R4,00. 


Vanaf Port Elizabeth. Halfdagtoer na die 
Nasionale Addo-Olifantpark en terug - R2,50. 


Op lang toere is verblyf, etes en ekskursies by die 
reisgeld ingereken. Dubbelkamers en hutte word 
gedeel. As daar enkelakkommodasie is, kos dit `n 
weinig ekstra. Toergangers kan ook vooraf reël om 
tussenstedelike toere bv enige erkende stopplek te 
begin of te beëindig - of om dit te onderbreek en 
met `n volgende toerbus verder te reis. Vertrekke 
word gewaarborg, 


Vir volle be- 
sonderhede 
raadpleeg u 
naaste S.A. 
Spoorwegreis- 
buro (daar is 
kantore in al die 
hoofsentrums), u 


plaaslike stasie- ES GEE” EERLOSE RAN 
ee SASJOERE SI 
reisagent. s7 


VZ 73/5245% 

VERSEKERAARS B 


Tel. 48-5020 


VOLLEDIG BEPLANDE LEWENS- 
VERSEKERING VERSKAF GEMOEDSRUS 


sd 








(oe veilig is 
U gesin? 


RENTMEESTER | 
u help om | 
volkome rekenskap N 
te gee van u 
rentmeesterskap 


EPERK | 


Hoofkantoor: Rentmeestergebou, Bosmanstraat 219, Pretoria. 

AA CHEVROLET/RANGER 


Pretoriusstraat 405 ME... Tel. 482611 || 
Hildastraat 427, Hatfield 


'N GROOT 
BELEGGING? 


Ja! na die koop van 'n 
huis is die aankoop van 
'n nuwe motorkar waar- 
skynlik die grootste be- 
steding van geld wat u 
in 'n leeftyd sal maak. | 
Die handelaar by wie U 
koop, behoort 'n onbe- 
rispelike reputasie te hê. 
Ons is met reg trots op 
ons s'n — 51 jaar lank 
reeds dien ons die mo- 
torpubliek van Pretoria. 


MANTA/KADETT 


AMlIderson / Flitton 


Tel. 745971 || 

Die Hervormer, 





Kom praat eers met Volkskas voordat u 'n 
motor, bakkie, ander voërtuie of landbou- 
implemente aanskaf, 

Ons rentekoerse is hoogs mededingend en 
met kontant in die sak kry u afslag. 

Koop vir kontant en betaal ons terug op 
maklike terme. U bespaar, want u kry afslag vir 
Kontant. 


VOLKSKAS BEPERK 


(Geregistreerde Handelsbank) 


September 1973, bladsy 

